Shaahee Aailee Drama: Prince William Meghan ah maafu kohffaanebaa? - One Online\nޝާހީ އާއިލީ ޑުރާމާ: ޕްރިންސް ވިލިއަމް މޭގަން އަށް މައާފު ކޮށްފާނެބާ؟\nމެގަން މާކެލް އަދި ޕްރިންސް ވިލިއަމް---\nޑޫކް އޮފް ކެމްބްރިޖް ޕްރިންސް ވިލިއަމް އެމަނިކުފާނުގެ ފަހަރި މޭގަން މާކެލް އާ ހިތްޕުޅު ހަމަޖެހިވަޑައިނުގެން އުޅުއްވާތާ އަހަރަކަށް ވުރެ ގިނަދުވަސްވެއްޖެއެވެ. މިއީ ދުނިޔޭގެ ކަޅި އަމާޒުވެގެންދިޔަ އޯޕްރާއަށް މޭގަން އަދި ހެރީ ދެއްވި ބަސްދީގަތުމުގެ ކުރިންނެވެ.\nޕްރިންސް ވިލިއަމްގެ އަރިސް މީހުން ބުނުއްވާގޮތުގައި މޭގަންގެ ސަބަބުން އެ އާއިލާ ތެރެޔަށް އެރި ތޫފާނުގައި އާއިލާ ވިއްސިވިހާލިވެ ދިއުމުގެ ޒިއްމާ މޭގަން ގެ އިސްތަށިފުޅުގައި ވިލިއަމް އަޅުއްވާ ކަމަށާއި، އޭނާއަށް ދުވަހަކުވެސް ވިލިއަމް މާފެއް ނުކުރައްވާނެ އެވެ.\nވިލިއަމް އަދި ހެރީގެ ކާފާފުޅުގެ ޖަނާޒާގައި ޕްރިންސެސް ކޭޓް އަދި ހެރީ ރުޅިވެރިކަމެއް ނެތި އެކަކު އަނެކަކާ މުހާތަބުކުރައްވާތަން އާއްމުންނަށް ފެނުން ވެގެން ދިޔައީ، އެ ބޭފުޅުންގެ މެދުގައި އުފެދުނު ރުޅިވެރިކަން ނިމުމުގެ ސިގުނަލެއްގެ ގޮތުގަ އެވެ.\nނަމަވެސް ހެރީގެ ބޭބޭފުޅު، ޕްރިންސް ވިލިއަމް އާއި މޭގަން އާ ދެމެދު މިމަންޒަރު ފެނުން ދުރުކަމަށް ގިނަ ބަޔަކު ގަބޫލުކުރެއެވެ.\nޕްރިންސް ވިލިއަމް، ހެރީ އަދި ކޭޓް، ކާފާފުޅުގެ ޖަނާޒާގައި---\nޕްރިންސް ފިލިޕްގެ ޖަނާޒާގައި ހެރީގެ އަންހެނުން މޭގަން ބައިވެރިވެވަޑައިގެންފައި ނުވަނީ ދެވަނަ ދަރިފުޅަށް އާލާސްކަންފުޅާ އިންނެވުމުގެ ސަބަބުން ދަތުރުކުރުމުގެ ހުއްދަ ލިބިވަޑައިގެންފައި ނެތުމުންނެވެ.\nޕްރިންސް ހެރީ ޝާހީ އާއިލާއާ ދުރަށް ޖެހިވަޑައިގެންނެވި ހިސާބުން ފެށިގެންވެސް ޕްރިންސް ވިލިއަމް ވަނީ މޭގަން އާމެދު ހިތްޕުޅު ހަމަޖެހިވަޑައިނުގަންނަވަން ފަށްޓަވާފައެވެ. އަދި އެއަށްފަހު އޯޕްރާގެ އިންޓަވިއުގައި ވިލިއަމްގެ އަނބިކަނބަލުން ކޭޓް އާއި ގުޅޭ ގޮތުން މޭގަން ދެއްކެވި ވާހަކަތަކަށާއި ޝާހީ އާއިލާއާ ކުރިމަތިކުރެއްވި ތުހުމަތުތަކަށް ވިލިއަމް ވަނީ ވަކީން ބޮޑަށް ނަފުރަތު ކުރައްވާފައެވެ.\nއޯޕްރާ އިންޓަވިއުގެ ތެރެއިން---\nޝާހީ އާއިލާގެ ކަންކަން ރަނގަޅަށް ދަންނަ ފަރާތަކުން އިނގިރޭސި ނޫހެއް ކަމަށްވާ ޑެއިލީ މެއިލަށް މައުލޫމާތު ދީފައިވާ ގޮތުގައި ކޭޓް އަދި މޭގަން އާ ދެމެދު ނުކުތް މައްސަލަތަކާ ވިލިއަމް އަދި ހެރީ އާ ދެމެދު ޖެހުނު މައްސަލަތައް ހައްލުކުރުމުގައި ކުރިއެރުމެއް ފެނުނު ނަމަވެސް ވިލިއަމް އަދި މޭގަން އާ ދެމެދު މައްސަލަ ހައްލުކުރެވިދާނެ ކަމާ މެދު ސުވާލު އުފެދެއެވެ.\n''ފުރަތަމަ ކަމަކަށް ވިލިއަމްގެ އަންހެނުން ކޭޓް އާ މެދު މޭގަން ކަންތައް ކުރެއްވި ގޮތް ވިލިއަމް އެއްގޮތަކަށްވެސް ބަލައެއް ނުގަނޭ. ވިލިއަމް ގަބޫލުފުޅު ކުރައްވާގޮތުގައި، މޭގަން އާ ގުޅުން ބަދަހިކުރެއްވުމަށް ކޭޓް ވަރަށް ބޮޑަށް މަސައްކަތް ކުރެއްވި، ނަމަވެސް އެކަމަށް މޭގަންގެ ފަރާތުން ކުރިއެރުމެއް ލިބިފައެއް ނުވޭ.''\nމީގެ އިތުރުންވެސް ކޭޓް ކުރެއްވި މަސައްކަތް އެއްފަރާތް ކޮށް ކޭޓްގެ އަގު ވެއްޓޭ ގޮތަށް މޭގަން ދެއްކެވި ވާހަކަތަކާ މެދު ވިލިއަމް ވަނީ ވަރަށް ބޮޑަށް ހިތްޕުޅު ހަމަޖެހިވަޑައިނުގެންފައި ކަމަށް އޭނާ މައުލޫމާތު ދެއެވެ.\nމޭގަން ހެރީގެ ހަޔާތަށް ވަޑައިގެންނެވި ހިސާބުން ކަންކަން އަވަސް ދުވެއްޔެއްގައި ގެންދަވަން ފެއްޓެވުމުން، އެކަމާ ވިލިއަމް ވަނީ ހެރީއަށް ނަސޭހަތްތެރިވެވަޑައިގެންފައި ކަމަށާއި ނަމަވެސް އެކަން ހެރީ ނެންގެވީ ރަނގަޅަކަށް ނޫން ކަމުގައި އެފަރާތުން ބުނެއެވެ.\nޕްރިންސް ހެރީ، ޕްރިންސެސް މެގަން، ޕްރިންސެސް ކޭޓް، ޕްރިންސް ވިލިއަމް---\nމޭގަން ޝާހީ އާއިލާއާ ރަސްމީކޮށް ގުޅިވަޑައިގަތް ހިސާބުންވެސް ވިލިއަމް ވަނީ މޭގަންގެ މަގުސަދާމެދު ޝައްކު އުފައްދަވާފައެވެ.\nޝާހީ ގަނޑުވަރުގެ ކަންކަން އެނގޭ އެހެން ފަރާތަކުން މައުލޫމާތު ދީފައިވާ ގޮތުގައި ވިލިއަމް ވަނީ މޭގަންގެ މަގުސަދާ މެދު ފާރަވެރިވާން ފައްޓާފައެވެ. ''ޝާހީ އާއިލާގެ ކަންކަމަށްވުރެ މޭގަން އޭނާގެ އަމިއްލަ ބޭނުމަށާއި ފައިދާތަކަށް ވިސްނަވާ ކަމަށް ވިލިއަމްއަށް ފާހަގަކުރެއްވޭ ކަމަށް ގަބޫލުކުރެއްވި.''\nނަމަވެސް މި ހިޔާލުތައް އެއް ފަރާތްކުރައްވައި ވިލިއަމް ވަނީ މޭގަންއަށް ޝާހީ އާއިލާ އަށް މަރުހަބާ ވިދާޅުވެ އުފާވެރިކަމާއެކު މޭގަން ދިރިއުޅުއްވުމަށް ހިތްވަރުދެއްވާފައި ކަމަށްވެސް އޭނާ ފާހަގަކުރިއެވެ.\n''މެގްޒިޓް''ގެ ސަބަބުން ހުރިހާ ކަމެއް ބަދަލުވެގެން ދިޔަ. އެހިސާބުން ވިލިއަމްއަށް ކުރެވުނު ޝައްކުތައް ގަބޫލުފުޅު ކުރައްވައި، އިތުރަށް އެކަން ސިއްރު ކުރައްވަން މަސައްކަތްޕުޅެއް ނުކުރައްވާ. ވިލިއަމް ގަބޫލުފުޅުކުރައްވަނީ މޭގަންގެ އަމާޒަކީ ޝާހީ އާއިލާ އަދި ރާނީ އެލިޒަބަތުގެ އަގުވައްޓަވާލެއްވުން ކަމަށް.'' އޭނާ ބުނެފައިވެއެވެ.\nމެގަން މާކެލް އަދި ޕްރިންސެސް ކޭޓް---\nޝާހީ އާއިލާއާއެކު ދިރިއުޅުއްވި ދުވަސްކޮޅުގައި މޭގަންގެ ފަރާތްޕުޅުން ފާހަގަކުރެވުނު ކަންކަން ވަނީ ރާނީގެ އަރިސް މުވައްޒަފުން ވިލިއަމްއާ ހިއްސާ ކުރައްވާފައެވެ. އެގޮތުން، ރާނީ އެލިޒަބަތުގެ އިޒުނަފުޅާއެކު ޝާހީ ހަޒާނާތަކުގެ ތެރޭގައި ހިމެނިވަޑައިންނަވާ ޕްރިންސެސް ޑަޔާނާގެ ތާޖުފުޅުތަކާއި ގަހަނާތައް މޭގަން ބޭނުންކުރެއްވުން ވަނީ މަނާކުރައްވާފައެވެ.\nކޭޓްވެސް ވަނީ މޭގަން ޝާހީ ގަނޑުވަރުގެ މުވައްޒަފުންނާ ބޭއަދަބީކޮށް ވާހަކަފުޅުދެއްކެވުމުގެ ސަބަބުން ނުރުހުންވެވަޑައިގެން އެފަދައިން މުވައްޒަފުންނާ ބޭއަދަބީކޮށް ވާހަކަފުޅު ނުދެއްކެވުމަށް މޭގަންގެ އަރިހުން އެދިވަޑައިގެންނެވި ވާހަކަ ވިލިއަމް އާ ހިއްސާކުރައްވާފައެވެ. އަދި މިއީ މޭގަން އަދި ކޭޓް އާ ދެމެދު މައްސަލަތައް އުފެދެން ފެށި ހިސާބުކަމުގައި އިންޓަވިއު ދިން ފަރާތުން ބުނެފައިވެއެވެ.\nކުރިއަށް ޕްރިންސް ވިލިއަމް އަދި ހެރީގެ މަންމާފުޅު ޕްރިންސެސް ޑަޔާނާ ދުނިޔޭގައި ހުންނެވި ނަމަ އުމުރުފުޅުން 60 އަހަރު ފުރޭނެ ދުވަހާ ދިމާކޮށް ޖުލައި 1 ގައި ވަނީ ޑަޔާނާގެ ސްޓެޗޫއެއް ރަސްމީކޮށް ނެރުމަށް ހަމަޖެހިފައެވެ. މިމުނާސަބަތާ ދިމާކޮށް ޕްރިންސް ވިލިއަމް އަދި ހެރީ އަނެއްކާވެސް ބައްދަލު ވެ، ބަދަހި ގުޅުމެއް ދެބެއިންގެ ކިބައިން ފެންނާނެ ކަމަށް ބެލެވޭނަމަވެސް، މި ހަފުލާގައި ހެރީގެ އަނބިކަނބަލުން މޭގަން ބައިވެރިވެވަޑައިގަންނަވާނެ ކަމަކަށް ނުފެނެއެވެ.\nކޮންމެއަކަސް މޭގަން އަށް ޝާހީ އާއިލާގެ ރުހުން ލިބުމާމެދު އުފެދިފައިވާ އުއްމީދުތައް އަންނަނީ ފަނޑުވަމުންނެވެ. މީގެ އެތަކެއް އަހަރެއްކުރިން ރާނީގެ ބޮޑުބޭބޭފުޅު އެމެރިކާއަށް ނިސްބަތްވެވަޑައިގަންނަވާ އަންހެނަކާ ކައިވެނި ބައްލަވައިގެން ޝާހީ އާއިލާއާ ފެއަށް ޖެހިވަޑައިގަތުމުން ރާނީގެ މަންމާފުޅު އޭނާއަށް މައާފުކުރައްވާފައެއް ނުވެއެވެ.\nމިހާދިސާ ކޮންމެވެސް ސިފައެއްގައި އަނެއްކާވެސް ޝާހީ އާއިލާގެ ތާރީހުގައި އިޔާދަވެފައިވާއިރު، ޕްރިންސް ވިލިއަމްގެ ނިންމުން މޭގަން އާ މެދު އަންނާނީ މިފަދައިންކަމުގައި ގިނަ މީހުން ވަނީ ގަބޫލުކުރަން ފަށާފައެވެ.\nމިވާހަކަތަކާ ގުޅިގެން ކެންސިންގްޓަން ޕެލަސްއިން މިއިން އެއްވެސް ކަމަކާ ބެހޭ ގޮތުން ރަސްމީކޮށް އެއްޗެއް ބުނެފައެއް ނުވެއެވެ.


އެންމެ އަގު ބޮޑު، އެންމެ ފައިދާހުރި ކާނާއިން ނުލިބޭ ބާރު، އެއްވެސް ޚަރަދެއް ނުކޮށް ހޯދަން ބޭނުންތަ؟\nއާރޓިކަލްކިޔުމަށް ހޭދަވާނެކަމަށް ބެލެވެނީ :9މިނެޓް, 35 ސިކުންތު\nމީސްތަކުންނޭވެ! ރަނގަޅަށް ވިސްނާށެވެ! ﷲ ތައާލާ އިންސާނުންނަށް ދެއްވެވީ ވަރަށް ކުޑަކުޑަ ދެ ބާރެކެވެ. އެއީ ކަންކަމުގައި ވަކި މިންވަރަކަށް ވިސްނުމުގެ ބާރާއި އަތުންނާއި ފައިން ބައެއް ކަންކަން ކުރުމުގެ ބާރެވެ. މިއިން ކޮންމެ ބާރެއްވެސް ދެއްވަވަނީ ހަމަ ﷲ ތަޢާލާ އިރާދަކުރައްވަވާ މިންވަރަކަށެވެ. އިތުރަށް ޒައްރެއްގެ މިންވަރުވެސް ނުލިބޭނެއެވެ.\nނަމަވެސް ﷲ ތަޢާލާއަށް އީމާންވާ މީހާއަށް، ﷲ ތަޢާލާ އަންގަވާފައިވާ ގޮތުގައި އުޅޭ މީހާއަށް އިތުރު ބާރެއް ލިބިގެންވެއެވެ. އެއީ ރޫޙާނީ ބާރެވެ. ޢަޤީދާ ވަރުގަދަވުމުގެ ބާރެވެ. ޢަޒުމް ވަރުގަދަވުމުގެ ބާރެވެ. ކަމެއް މެދުވެރިވި ނަމަވެސް ހިތްވަރުކުރުމާއި ހިތްވަރާއިއެކު ކުރިމަތިލުމުގެ ބާރެވެ.\nކުޑަކުޑަ މިސާލެއް ބުނެދެން ހެއްޔެވެ؟ މީހަކު މަސްތުވާ ތަކެތި ބޭނުންކުރަނިކޮށް ފެނިދާނެއެވެ. އޭނާއަށް ހެޔޮ ނަސޭހަތެއް ދޭން ބުނެވޭނީ ކީކޭ ހެއްޔެވެ؟ ދުންފަތުގެ އިސްތިއުމާލުކުރަނިކޮށް ފެނިދާނެއެވެ. ނުވަތަ އެނޫންވެސް ޞިއްހަތަށް ގެއްލުމެއް ލިބޭ ކަމެއް ކުރަނިކޮށް ފެނިއްޖެ ނަމަ ބުނާނީ ކީކޭހެއްޔެވެ؟\nއަހަރެންނަމަ ފުރަތަމަ ވެސް ބުނާނީ އަމިއްލަ ނަފުސަށް، ހަށިގަނޑަށް ތިއަ އަނިޔާ ކުރަނީ އަމިއްލައަށެވެ! އަމިއްލަ ހަށިގަނޑަށް އަމިއްލައަށް އަނިޔާ ލިބިގަތުން އަވަހަށް ހުއްޓައިލާށެވެ! ތިބާ ތިބާގެ ހަށިގަނޑާއިމެދު އަމަލު ތިއަކުރަނީ އިންޞާފަކުން ނޫނެވެ. މިމޭރުމުން އޭނާއަށް އޭނާގެ ކުށް ވިސްނައިދެވިއްޖެނަމަ ވަރަށް ރަނގަޅުވާނެއެވެ. މިފަދަ ވާހަކަތައް ބުނެނުދީ، ވިސްނައި ނުދީ ހަމަ ފުރަތަމަވެސް ތިއަ ކުރަނީ ﷲ ތަޢާލާ ޙަރާމް ކުރެއްވި ކަންކަން ކަމަށް ބުނެފިނަމަ ގިނަ ފަހަރު އަޑުވެސް ނުއަހާނެތީއެވެ.\nއަހަރެންގެ ކުރިމަތީގައި ﷲ ތަޢާލާއަށް ފުރިހަމައަށް އީމާންވެ ހެޔޮ އަމަލުތައް ނުކުރާ މީހާގެ މިސާލަކީ ނުކައިހުރެ އަމިއްލައަށް އަމިއްލަ ހަށިގަނޑަށް ގެއްލުންދޭ މީހާގެ މިސާލެވެ. އަމިއްލައަށް ނުކައި ހުރެ އެނާ އެގެންދަނީ އޭނާގެ ހަށިގަނޑަށް އަނިޔާކުރަމުންނެވެ. ﷲ ތަޢާލާއަށް ފުރިހަމައަށް އީމާންވެ ހެޔޮ އަމަލުތައް ނުކުރާ މީހާ އެގެންދަނީ އަމިއްލައަށް ދެ ދުނިޔޭގައި އަނިޔާ ލިބިގަންނަމުންނެވެ.\nވީމާ އަހަރެންގެ ކުރިމަތީގައި ޝިރުކުކުރާ މީހާ އަށް ޙަޤީޤީ ހިތްހަމަޖެހުމެއް ދުވަހަކުވެސް ނުލިބޭނެއެވެ. ނަމަވެސް ﷲ ތަޢާލާގެ ޙުކުމްފުޅުތައް ޤަބޫލުކޮށް ޢަމަލުކުރާ މީހާ ކޮންމެ ޙާލެއްގައިވެސް ހުންނާނީ ހިތްހަމަޖެހިގެންނެވެ. އީމާންތެރިކަމުގެ ބާރުން ލިބޭ ހަކަތައިގެ ބާރު ވަޒަން ކުރެވޭނީ ވެސް އީމާންތެރިންނަށެވެ. ހަކަތަ ލިބޭ އެންމެ އަގު ކާނާ އަބަދު ކައިކައި ހުންނަ މީހާއަށް ނުލިބޭ ހަކަތަ އީމާންތެރިންނަށް ލިބޭނެއެވެ.\nއެކަމުގެ މިސާލެއްވެސް ބުނެދީފާނަމެވެ. ކިތަންމެ ބާރު ގަދަ އަދި ބުންވަރު ގަދަ މީހާވެސް ހުންނާނީ މީހަކު އެމީހަކަށް ދީފާނެ ގެއްލުމަކަށް އަބަދުވެސް ބިރުންނެވެ! ނަމަވެސް ފުރިހަމަ ގޮތުގައި އީމާންވެގެން ހުންނަ މީހަކު އެފަދަ އެއްވެސް ބިރެއް ނުގަންނާނެއެވެ. އަބަދުވެސް ހުންނާނީ ހިތްހަމަ ޖެހިގެންނެވެ. އީމާންތެރިޔާގެ ހިތް އަބަދުވެސް ހުންނާނީ ފުރިފައެވެ. ކޮންމެ ފަދަ މުސާބާތެއް ޖެހުނު ނަމަވެސް އެފަދަ މީހާ ބުނާނީ "ﷲ ތަޢާލާ ތިމްނާއަށް ފުދި އިތުރުވެއެވެ."\nކުފުރާއި ޝިރުކުގެ އަމަލުކުރާ މީހުންނަކީ އަމިއްލައަށް އަނިޔާ ލިބިގަންނަ ބައެކެވެ. އަދި އެމީހުންނަކީ އެންމެ ބޮޑެތި އަނިޔާވެރިންނެވެ. ބޭ އިންޞާފުން އެންމެ ބޮޑަށް ކަންތައްތައްކުރާ މީހުންނެވެ.\nﷲ ތަޢާލާ ވަޙީކުރައްވަވައި އަންގަވާފައިވަނީ އެންމެހައި ބާރުތަކެއް ލިބިވޮޑިގެންވަނީ ތިމަން ﷲ އަށް ކަމަށެވެ. އެންމެހައި މީސްތަކުންވެސް ހިމެނޭ ގޮތަށް އެންމެހައި މަޚްލޫޤުން އުފެއްދެވީ ތިމަން ﷲ ކަމަށެވެ. ރަޙްމަތާއި އަދި ކޯފާ ފޮނުއްވަވަނީ ވެސް ހަމަ ތިމަން ﷲ ކަމަށެވެ.\nﷲ ތަޢާލާގެ މި ވަޙީ ބަސްފުޅުތައް ޤަބޫލުކޮށް ﷲ ތަޢާލާއަށް ސަޖިދަ ކުރަން ބޭނުންނުވާ މީހާ މިއިން ހަމަ އެންމެ ކަމެއްވެސް އަމިއްލައަށް ކޮށްބަލާށެވެ! "ﷲ ތަޢާލާގެ އިރާދަފުޅާއި ނުލައި އާނ މިރެއަކީ އަނބިމީހާ އާއި ދަރިއަކު ހަވާލުކުރާ ރޭ ކަމަށް މީސްތަކުންގެ ކުރިމަތީގައި އިއުލާނުކޮށްފައި ނިކަން އެވަރުކަމެއްވެސް ކޮށްލަބަލާށެވެ! ނޫންނަމަ ތިބާ އެންމެ ލޯބިވާ މީހެއްގެ ފުރާނަ ގެންދެވުމުން ނިކަން އަލުން އެންމެ ހިނދުކޮޅަކަށް ނަމަވެސް ފުރާނަ ބަލާށެވެ! ނޫނީ ތިއަ ވަރުގަދަ މީހާ، ﷲ ތަޢާލާގެ އެންގެވުންތަކަށް ގޮންޖަހާމީހާ މަރުވީމާ ނޫން އަދި މަރެއް ނުވަމޭ ބުނެ ނިކަން ތެދުވެބަލާށެވެ!"\nވީމާ ﷲ ތަޢާލާޢަށް ފުރިހަމަ ގޮތުގައި އީމާން ނުވާ ކޮންމެ މީހަކީ ދޮގުވެރިއެކެވެ. އަމިއްލަ ނަފުސަށް އަނިޔާވެރިއެކެވެ. އަދި އެއީ ދުނިޔޭގައި އެންމެ ބަލިކަށި މީހާއެވެ.\n__އިސްލާމީޯ ތިލަފަތުގެ ދަރުސަކުން


SunOnline: Cashew nut gai sihhee ethah faidhaa thakeh ekulevigenvey\nމުޙައްމަދު ޝާނިފް 26 Oct 2021, 08:34\nކެޝޫ ނަޓަކީ އޭގައި ގިނަ އަދަދަކަށް ނިއުޓްރިއަންޓްސް ހިމެނޭ ބާވަތެކެވެ. އޭގެތެރޭގައި ޕްރޮޓީން، ފައިބަރ، ޒިންކު، ފޮސްފެރަސް، ހަށިގަނޑަށް ބޭނުންވާ ފެޓްސް އަދި އެންޓިއޮކްސިޑެންޓްސް ހިމެނެއެވެ.\nކެޝޫ ނަޓަކީ ތިރީސް ފޫޓަށް ދިގުވާ ގަހެއްގައި އަޅާ ކެޝޫ އެޕަލްގައި ހިމެނޭ، ކިޑްނީ ޝޭޕަށް ހުންނަ ބަދަނުގެ ބާވަތެކެވެ.\nއެހެން ބަދަންތަކެކޭ ވެސް އެއްގޮތަށް ކެޝޫ ނަޓަކީ ކޮލެސްޓްރޯލާއި ގްލުޓެން ފްރީ އެއްޗެކެވެ.\nކެޝޫ ނަޓުގައި ހަށިގަނޑަށް ފައިދާކުރަނިވި މާއްދާތަކެއް އެކުލެވިގެންވެއެވެ. އެގޮތުން 100 ގްރާމުގެ ކެޝޫ ނަޓު ގައި ހިމެނެނީ:\n18 ގުރާމުގެ ޕްރޮޓީން\n30 ގުރާމުގެ ކާބްސް\n44 ގުރާމުގެ ފެޓް ކޮންޓެންޓް\nކެޝޫ ނަޓަކީ އެކެއުމުން ހަށިގަނޑަށް ވަރަށް ފައިދާ ކުރާ ބަދަނުގެ ބާވަތެކެވެ. އެގޮތުން ލިބޭ ފައިދާ ތަކުގެ ތެރޭގައި:\nހަށިގަނޑުގައި ހުންނަ ކަށިތައް ވަރުގަދަ ކޮށްދިނުން\nމެގްނީސިއަމް އަކީ ހަށިގަނޑުގައި ހުންނަ ކަށިތައް ވަރުގަދަ ކޮށްދިނުމަށް ބޭނުންވާ އެންމެ މުހިއްމު އެއް މާއްދާއެވެ. ކެޝޫ ނަޓުގައި މި މާއްދާ އެކުލެވިގެންވާއިރު ހަށިގަނޑުގައި ހުންނަ މަސްތަކާއި ނާރުތަކުގެ އިތުރުން ހަކުރު ބަލިން ސަލާމަތް ވުމަށް އެހީވެދެއެވެ.\nކެޝޫ ނަޓުގައި ހިމެނޭ ލުޓެއިންގެ ސަބަބުން ''ރެޓިނާ'' ރައްކާތެރިކޮށްދެއެވެ. ހަމައެހެންމެ ޒީޒަންތިން ރަނގަޅު ވަރަކަށް މީގައި ހުރުމުގެ ސަބަބުން މަސްކިއުލާ ޑީޖެނެރޭޝަން އިން ލޯ ރައްކާތެރިކޮށްދެއެވެ. އަދި ލޮލޮގެ ފެނުން ރަނގަޅު ކޮށްދީ ޔޫވީއިން ލޯ ރައްކާތެރިކޮށްދެއެވެ.\nމީގައި ހިމެނެނީ 33% މެގްނީޒިއަމެވެ. މީގެ ސަބަބުން ހިތުގެ ބަލިތަކުން ރައްކާތެރި ކޮށްދެއެވެ. އަދި މީގައި ހިމެނޭ އެންޓި އިންފުލެމޭޓަރީ މާއްދާތަކާއި، ވިޓަމިންސްއާއި ފައިބަރއާއި އަދި މިނަރަލްސްގެ ސަބަބުން ދުޅަހެޔޮ ހިތެއް ލިއްބައިދެއެވެ.\nމީގައި ހިމެނޭ ކާބޯހައިޑްރޭޓްސް ދަށްވުމުގެ ސަބަބުން ހަކުރު ބަލިން ރައްކާތެރިކޮށްދެއެވެ. އަދި ފައިބަރގެ ސަބަބުން ބްލަޑް ޝުގާ ލެވެލް ކޮންޓްރޯލް ކޮށްދެއެވެ.\n"ޒިންކް" މި މާއްދާ އަކީ މައިކްރޮބިކަލް އިންފެކްޝަނުން ދިފާއީ ނިޒާމު ވަރުގަދަ ކޮށްދިނުމަށް އެހީވެދޭ އެންމެ މުހިއްމު މާއްދާއެވެ. ކެޝޫ ނަޓުގައި މި މާއްދާ އެކުލެވިގެންވާއިރު ދިފާއީ ނިޒާމު އިތުރަށް ވަރުގަދަ ކޮށްދީ އެނިޒާމުގައި ހުންނަ ސެލްތައް ޑެވެލޮޕް ކޮށްދިނުމަށް އެހީވެދޭނެއެވެ.\nކޮލެސްޓްރޯލް ލެވެލް ކޮންޓްރޯލް ކޮށްދިނުން\nކޮލެސްޓްރޯލް މަތިވުމަކީ ހިތުގެ މައްސަލަތަކާއި ލޭގެ ހިނގުމަށް އަސަރު ކުރާ ކަމެކެވެ. ކެޝޫ ނަޓް ގަވާއިދުން ކައި ނަމަ ހަށިގަނޑަށް ފައިދާ ނުކުރާ ކޮލެސްޓްރޯލް މަދުކޮށްދިނުމަށް އެހީތެރިވެދެއެވެ.\nހަމައެހެންމެ ކެޝޫ ނަޓަކީ ކެންސަރު ބަލިން ރައްކާތެރިވުމަށް އެހީވާ އެއްޗެކެވެ. އަދި އޭގައި ހިމެނިގެންވާ މިނެރަލް ކޮޕާގެ ސަބަބުން އިސްތަށިގަނޑު ވަރުގަދަ ކޮށްދީ ގައިގެ ހަންގަނޑު ވެސް އޮމާންކޮށްދެއެވެ.\nއެހެންކަމުން ކެޝޫ ނަޓަކީ ނުކައި ދޫކޮށްލެވޭނެ އެއްޗެއް ނޫނެވެ.


ސިންގަޕޫރުގައި ދިރިއުޅުއްވަމުން ގެންދަވާ ދިވެހި ޢާއިލާތަކާއި، ސިންގަޕޫރުގައި ކިޔަވަން ތިބި ދިވެހި ކުދިންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nސިންގަޕޫރުގައި ދިރިއުޅުއްވަމުން ގެންދަވާ ދިވެހި ޢާއިލާތަކާއި، ސިންގަޕޫރުގައި ކިޔަވަން ތިބި ދިވެހި ކުދިންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n19 ޖަނަވަރީ 2007، ރިފަރެންސް: PPS/2007/5\nއާދެ! މިރޭ އަޅުގަނޑުމެންގެ ރާއްޖޭގެ ސަފީރު، އާދެ! ސިންގަޕޫރަށް ދިވެހި ސަރުކާރުން ކަނޑައަޅާފައި ހުންނަވާ ސަފީރު އަލްފާޟިލް އިބްރާހީމް ޝަހީދު ޒަކީ މި ބޭއްވެވި ބައްދަލުކޮށްލުމަށް އައުމަކީ، އަޅުގަނޑަށާއި ނަސްރީނާއަށް ލިބުނު ވަރަށބޮޑު އުފަލެއް.\nއަޅުގަނޑުގެ އެންމެ ފުރަތަމަ ވާޖިބަކީ، މި ފެށުނު ހިޖުރީ އާ އަހަރުގެ ތަހުނިޔާއާއި ހެޔޮއެދުން، ތިޔަ ހުރިހާ ބޭފުޅުންނަށް ދެންނެވުން. އަޅުގަނޑު އެދެނީ، މިފެށުނު އާ އަހަރަކީ، ދިވެހިރާއްޖެއަށާއި ދިވެހިރާއްޖޭގެ ރައްޔިތުންނަށް ބާއްޖަވެރި އަދި ރައްޔިތުންނަށް އުފާފާގަތިކަމާއި ހިތްހަމަޖެހުމާ އެކީގައި ދިރިއުޅެވޭ އަދި އެ އަހަރުގެ ތެރޭގައި ތަރައްޤީގެ އިތުރު އުސްމިންތަކެއް ޙާޞިލު ކުރެވޭ އަހަރެއް ކަމުގައި މާތްﷲ ލެއްވުން.\nއާދެ! މިރޭ އަޅުގަނޑުގެ އެންމެބޮޑު އުފަލަކީ، މިވަގުތު ސިންގަޕޫރުގައި ތިއްބެވި ދިވެހިންނާ ބައްދަލުކޮށްލުން. އޭގެތެރޭގައި، ސިންގަޕޫރުގައި ތަޢުލީމު ޙާޞިލު ކުރަމުންދާ ދިވެހި ކުދިންނާއި، އަދި ސިންގަޕޫރަށް އެކި ބޭނުންތަކުގައި ވަޑައިގެން ތިއްބެވި ދިވެހިންނާއި، ހަމަ އެހެންމެ މިތާނގައި ދިރިއުޅުއްވަމުން ގެންދަވާ ބޭފުޅުން ތިއްބެވުމާ އެކީގައި، އެ ހުރިހާ ބޭފުޅުންނާ ބައްދަލުކޮށްލުމަކީ، އަޅުގަނޑަށް ލިބޭ ވަރަށްބޮޑު އުފަލެއް.\nއެނގިވަޑައިގަންނަވާނެ ފަދައިން، އަޅުގަނޑު މިހާރު ސިންގަޕޫރަށް އައިސް މިހިރީ، ސިންގަޕޫރުގެ ރައީސް ދެއްވި ދަޢުވަތަކަށް ކުރާ ރަސްމީ ޒިޔާރަތެއްގައި. މި ޒިޔާރަތުގައި، ސިންގަޕޫރުގެ ރައީސާ ބައްދަލުކޮށްލުމުގެ އުފަލާއި، އެކަމުގެ ޝަރަފު އިއްޔެ އަޅުގަނޑަށް ލިބުނު. ހަމައެހެންމެ، ސިންގަޕޫރުގެ ބޮޑުވަޒީރާ ބައްދަލުކޮށްލުމުގެ އުފާވެސް ލިބުނު. އަދި އޭގެއިތުރުން، ސިންގަޕޫރުގެ ވަރަށްގިނަ މިނިސްޓަރުންނާ ބައްދަލުކުރުމުގެ ފުރްޞަތު ވަނީ އަޅުގަނޑަށް ލިބިފައި.\nއާދެ! މި ދަތުރުގެ ބޭނުމަކީ، ދިވެހިރާއްޖެއާއި ސިންގަޕޫރާ ދެމެދު ޤާއިމުވެފައި މިވާ ރަޙްމަތްތެރިކަމުގެ ގުޅުން އިތުރަށް ބަދަހިކޮށް، އަޅުގަނޑުމެންގެ މެދުގައި އެކި ދާއިރާތަކުގައި އިތުރަށް ގުޅުން އުފެއްދޭތޯ މަސައްކަތް ކުރުން. މިގޮތުން، އެނގިވަޑައިގަންނަވާނޭ ފަދައިން، ސިންގަޕޫރޭ ބުނީމާ ދިވެހިންގެ ހިތްތަކަށް، އެންމެ ފުރަތަމަވެސް ވަންނާނީ ވިޔަފާރީގެ ކަންތައްތައް. ސިންގަޕޫރަކީ ވިޔަފާރިއާއި އިޤްތިޞާދީ ކަންތައްތަކުގައި، މި ސަރަޙައްދުގައި އެންމެ ކުރިއަރާފައިވާ އެއް ޤައުމު. އަޅުގަނޑުމެންގެ ވަރަށްގިނަ ބޭނުންތައް ފުއްދަމުން މި ގެންދަނީ ސިންގަޕޫރުން. އެއީ، އަޅުގަނޑުމެން ބޭނުންވާ އެކިއެކި ޒަމާނީ އުފެއްދުން ކަމުގައިވިޔަސް، ނުވަތަ އެކިއެކި ޚިދްމަތްތައް ކަމަށްވިޔަސް، ސިންގަޕޫރަކީ ދިވެހިންގެ ތެރެއިން ވަރަށްގިނަ ބަޔަކު ޒިޔާރަތްކުރާ އަދި އެ ޤައުމަކާ ދޭތެރޭގައި ވަރަށް ގާތް ގުޅުމެއް ބަހައްޓާ ޤައުމެއް.\nއާދެ! އަޅުގަނޑުގެ މި ދަތުރުގައި، ދިވެހި ސަރުކާރާއި ސިންގަޕޫރާ ދޭތެރޭގައި، ތަފާތު ދާއިރާތަކުގައި މި އޮތް ގުޅުން އިތުރަށް ބަދަހިކުރުމާ ބެހޭގޮތުން ސިންގަޕޫރުގެ އިސްވެރިންނާ ބައްދަލުކޮށް، ވާހަކަ ދެއްކުމުގެ ފުރްޞަތު ވަނީ ލިބިފައި. އަދި އިރާދަކުރެއްވިއްޔާ އަޅުގަނޑުމެން އެދޭގޮތަށް، މިގުޅުންތައް، ކުރިއަށް އޮތް ތާނގައި އިތުރުވެގެން ބަދަހިވެގެންދާނެ. އަޅުގަނޑާ އެކީގައި މިކަމުގައި ދިވެހި ސަރުކާރުގެ ބައެއް ވަޒީރުން ބައިވެރިވެވަޑައިގެންނެވި. މިނިސްޓަރ އޮފް ހެލްތް އަލްފާޟިލް އިލްޔާސް އިބްރާހީމް، މިނިސްޓަރ އޮފް އިކޮނޮމިކް ޑިވެލޮޕްމަންޓް އެންޑް ޓްރޭޑް އަލްފާޟިލް މުޙަންމަދު ޖަލީލު، އަދި މިނިސްޓަރ އޮފް ފޮރިން އެފެއާޒް ޑޮކްޓަރ އަޙްމަދު ޝަހީދު އަޅުގަނޑާ އެކީގައި ވަޑައިގެންނެވި. މިބޭފުޅުންވެސް އެ ވަޑައިގަތީ، އަޅުގަނޑު މި ދެންނެވި މުހިންމު މަޤްޞަދުގައި. މީގެއިތުރުން، ރާއްޖޭގެ ވިޔަފާރިއާއި އިޤްތިޞާދާބެހޭ ދާއިރާގެ ވަރަށް މުހިންމު އެހެން ބައެއް ބޭފުޅުން ވަޑައިގެންނެވި. އޭގެތެރޭގައި، ދިވެހި ވިޔަފާރިވެރިންގެ ޖަމުޢިއްޔާގެ ރައީސް އަލްފާޟިލް މުޙަންމަދު ޞާލިޙު ވަޑައިގެންނެވި. އޭގެއިތުރުން، ރައްޔިތުންގެ މަޖިލީހުގެ ޢިއްޒަތްތެރި ދެ މެންބަރަކުވެސް، މިދަތުރުގައި ހިމެނިވަޑައިގަންނަވާ. އެއީ، އަލްފާޟިލް އަޙްމަދު ޞިޔާމް މުޙަންމަދާއި، އަލްފާޟިލް އިބްރާހީމް ވަޙީދާ ދެ ބޭފުޅުން.\nއަޅުގަނޑުމެން އެންމެންގެވެސް ބޭނުމަކީ، އަޅުގަނޑުމެންގެ ތެރެއިން ކޮންމެ މީހަކުވެސް، އެ މީހެއްގެ ދާއިރާގައި، ސިންގަޕޫރާ ދޭތެރޭގައި އޮންނަ ގުޅުން އިތުރަށް ކުރިއަށް ގެންދެވޭނީ ކިހިނެއްތޯ ބެލުން. އަޅުގަނޑުމެންގެ ރާއްޖޭގައި، ސިންގަޕޫރުގެ މީހުން އިތުރަށް އިންވެސްޓްކޮށް، ދެ ޤައުމަށް ފައިދާހުރި ގޮތެއްގެ މަތިން، ކަންތައްތައް ގެންދިޔުން.\nމިއަދު ހެނދުނު ހަމަ މި ހޯލުގައި ވަރަށް މުހިންމު ބައްދަލުވުމެއް ބޭއްވުނު. އެއީ، ދިވެހިރާއްޖެއިން ސިންގަޕޫރުގައި ބާއްވާ ފުރަތަމަ ބިޒްނަސް ސިމްޕޯޒިއަމް. ސިންގަޕޫރުގެ ވަރަށްގިނަ ޢަދަދެއްގެ ވިޔަފާރިވެރިންނާއި އިންވެސްޓަރުން މި ބައްދަލުވުމަށް ޙާޒިރުވި. އަޅުގަނޑުމެންގެ ޕްރެޒެންޓޭޝަން، އެ މީހުން ބަލާފައި، ވަރަށްގިނަ ބަޔަކު ރާއްޖޭގައި އިންވެސްޓް ކުރުމަށް ޝައުޤުވެރިކަން ހުރިކަން ބަޔާންކުރި. އަދި އެ މީހުން ކުރި ސުވާލުތަކަށް އަޅުގަނޑުމެންގެ ފަރާތުން ޖަވާބުވެސް އެރުވުނު. އެހެންވީމާ، އަޅުގަނޑު ދެކެނީ މި ދަތުރަކީ އެގޮތުން ބަލާއިރު، އިރާދަކުރެއްވިއްޔާ ވަރަށް ކާމިޔާބު ދަތުރެއް ކަމުގައި.\nއަޅުގަނޑުގެ ވާހަކަ މާ ދިގެއް ނުކުރާނަން. ދެން ދަންނަވާލަން އޮތީ، ދެންމެ އިބްރާހީމް ޝަހީދު ޒަކީގެ ވާހަކަފުޅުގައި، އެ ވިދާޅުވި ފަދައިން، އަޅުގަނޑުމެންގެ ރާއްޖެ މިހާރު މިވަނީ އާ މަރްޙަލާއަކާ ކުރިމަތިލާފައޭ. ރާއްޖޭގެ އިޖްތިމާޢީ އަދި އިޤްތިޞާދީ ތަރައްޤީ މިވަނީ އިރާދަކުރެއްވީތީ ވަރަށްބާރު ދުވެއްޔެއްގައި ކުރިއަށް ގޮސްފައި. އަޅުގަނޑުމެންނަށް މި ދިމާވި ސުނާމީ ކާރިސާގެ ސަބަބުން 2005 ވަނަ އަހަރަކީ، ރާއްޖެއަށް އިޤްތިޞާދީ ގޮތުން ވަރަށް ދަތި އަހަރެއް ކަމުގައިވިޔަސް، މާތްﷲގެ ހެޔޮ ރަޙްމަތްފުޅުން 2006 ހިމެނިގެން މި ދިޔައީ، ރާއްޖެއަށް އިޤްތިޞާދީ ގޮތުންވެސް ވަރަށް ރަނގަޅު އަހަރެއްގެ ގޮތުގައި.\nއާދެ! އެ އަހަރުގެ އުފެއްދުންތެރިކަމުގެ ނިސްބަތް، ސައްތައިން 18 ކުރިއަށްދިޔަ ވާހަކަ ދެންނެވީމާ، ބައެއް ބޭފުޅުންނަށް ޤަބޫލުވެސް ނުކުރެއްވޭނެ. އެހެން ނަމަވެސް، އެއީ ޙަޤީޤަތެއް. އެހެންވީމާ، އިރާދަކުރެއްވިއްޔާ ސުނާމީ ކާރިސާއިން ލިބުނު ގެއްލުންތައް ފޫބެއްދުމުގައި، މި ކުރަމުންދާ މަސައްކަތްތައް، މާތްﷲގެ ވާގިފުޅާއެކު މިދަނީ ކާމިޔާބުވަމުން. އަޅުގަނޑުމެންނަށް ވަރަށްގިނަ މަސައްކަތް ކުރަން ޖެހުނު. އަދި ޖެހިފައިވެސްވޭ. އޭގެތެރޭގައި، ރާއްޖެއިން ގެދޮރު ހަލާކުވެގެންދިޔަ، ގެދޮރު ނެތިގެންދިޔަ މީހުންނަށް އަލުން ގެދޮރު ހަދައިދިނުމާއި، ނުވަތަ ހަލާކުވި ގެދޮރުތައް މަރާމާތުކޮށްދިނުމާއި، އެކިއެކި އެހެން ގެއްލުންތައް ލިބުނު ފަރާތްތަކަށް، އާދެ! އިޤްތިޞާދީ ވަރަށްގިނަ މަސައްކަތްކުރާ، އަޅުގަނޑުމެންގެ ވަރަށްގިނަ ބަޔަކަށްވެސް، މިކަމުގެ ގެއްލުންތައް ތަޙައްމަލް ކުރަން ޖެހުނު. އޭގެތެރޭގައި، ދިވެހި މަސްވެރިންނާއި، ދިވެހި ވިޔަފާރިވެރިންނާއި، ފަތުރުވެރިކަމުގެ ދާއިރާގައި އުޅުއްވާ ބޭފުޅުންނާއި، އަދި އެހެން ޚިދްމަތްތަކުގައި އުޅުއްވާ ބޭފުޅުންވެސް ހިމެނޭ. މި މަސައްކަތްތައް އިރާދަކުރެއްވިއްޔާ މިދަނީ ކުރަމުން.\nއެހެން ނަމަވެސް، ކުރިއަށް އޮތް ތާނގައިވެސް ކުރަންޖެހޭ. އެއީ، ކުރަންޖެހޭ މަސައްކަތްތައް ގިނަކަމުން. ތިޔަބޭފުޅުންނަށް އެނގިވަޑައިގަންނަވާނޭ ފަދައިން، އަޅުގަނޑުމެންފަދަ ކުޑަ ޤައުމަކަށް މިފަދަ ބޮޑު ކާރިސާއެއް ދިމާވީމާ، އެއިން ލިބޭނެ ނުރަނގަޅު ނަތީޖާތަކަކީ، އެއް އަހަރަކުން، ދެ އަހަރަކުން އަޅުގަނޑުމެންނަށް ފޫބޭއްދޭނެ ނަތީޖާތަކެއް ނޫން. އެހެން ނަމަވެސް، މިކަމުގައި ދިވެހި ސަރުކާރުގެ އެދުމުގެ މަތިން ބޭރުގެ އެކުވެރި ޤައުމުތަކުންނާއި، އަދި ބޭރުގެ ބައެއް ޖަމާޢަތްތަކުން އަޅުގަނޑުމެންނަށް ވަރަށް ދީލަތި އެހީތަކެއް ވަނީ ވެދެއްވާފައި. އޭގެތެރޭގައި، ސިންގަޕޫރު ސަރުކާރު ހިމެނޭ. ދެންމެ ޝަހީދު ޒަކީގެ ވާހަކަފުޅުގައި ވިދާޅުވި ފަދައިން، މި ރަށުން އަޅުގަނޑުމެންނަށް ވަރަށް އަވަސް އެހީތަކެއް ފޯރުވައިދިން. އަދިވެސް އިތުރު ޕްރޮޖެކްޓްތައް ހިނގަމުން އެބަދޭ. އޭގެތެރެއިން އެއްކަމަކީ، ހުޅުމާލޭގައި މިހާރު ތައްޔާރުވަމުންދާ އިންޓަރގްރޭޓެޑް ޕްރައިމަރީ އެންޑް ސެކަންޑަރީ ސްކޫލް. މިއީ، ސިންގަޕޫރު ސަރުކާރުގެ އެހީގައި އިމާރާތް ކުރެވެމުންދާ ސްކޫލެއް. އިރާދަކުރެއްވިއްޔާ، މިއަހަރުގެ ތެރޭގައި ސްކޫލް ހުޅުވޭނެ. އަދި އެނޫންވެސް ކިތަންމެ އެހީއެއް، ސިންގަޕޫރު ސަރުކާރުން ވަނީ މިކަމާ ގުޅިގެން ދެއްވާފައި.\nއެހެންވީމާ، މި ކަންތައްތައް މިހެން ވަމުންދާއިރު، އަޅުގަނޑުމެންގެ ރާއްޖޭގެ އިޤްތިޞާދީ ކުރިއެރުން، މި އަހަރު އިރާދަކުރެއްވިއްޔާ، ވޭތުވެދިޔަ އަހަރަށްވުރެވެސް ރަނގަޅުވާނެ ކަމަށް ވަރަށް ބޮޑަށް އުންމީދު ކުރެވޭ. އެހެން މި ދެންނެވީ، ތިޔަބޭފުޅުންނަށްވެސް އެނގިވަޑައިގެންފައި އޮންނާނެ ފަދައިން، ދިވެހި ސަރުކާރުން ހުށަހަޅައިގެން، ރައްޔިތުންގެ މަޖިލީހުން މި އަހަރަށް ފާސްކޮށްދެއްވި ބަޖެޓަކީ، ވަރަށްބޮޑު ބަޖެޓެއް. އެ ބަޖެޓުގައި ހިމެނިފައި އެވަނީ، ދިވެހި ރައްޔިތުންގެ ބޭނުންތައް ފުއްދައިދިނުމަށްޓަކައި ހިމެނިފައިވާ ފައިސާ. އާދެ! އަތޮޅުތަކުގެ ރައްޔިތުންނާއި، މާލޭގެ ރައްޔިތުންނާއި، ސަރުކާރުގެ ޚިދްމަތްތައް އިތުރަށް ފުރިހަމަކުރުމަށް ބޭނުންވާތީ، އެކަމަށް ސަރުކާރުން ރައްޔިތުންނަށް ހަމަޖައްސައިދޭންޖެހޭ ކަންތައްތައް ހަމަޖައްސައިދިނުމަށްޓަކައި، އެކިއެކި ވަސީލަތްތައް ޤާއިމުކުރުމަށްޓަކައި، މިހެންގޮސް ރައްޔިތުންގެ ދިރިއުޅުމުގެ ފެންވަރު އިތުރަށް ބަދަހިކޮށް، ތަރައްޤީ ކުރުމަށް ބޭނުންވާ ވަރަށްގިނަ ކަންތައްތަކެއް ހިމެނިގެން، މި ބަޖެޓު މިހާބޮޑު ބަޖެޓަކަށްވެގެން މި ދިޔައީ. އެހެން ނަމަވެސް، އިރާދަކުރެއްވިއްޔާ އެ ބަޖެޓުން އެ ޚަރަދުކުރާ ފައިސާ ލިބޭނެ ކަމަށް ވަރަށް ބޮޑަށް އުންމީދު ކުރެވޭ. އެއީ، އާމްދަނީ އިތުރުކުރެވޭނެ ގޮތްތައްވެސް އެ ބަޖެޓުގައި ހިމެނިފައިވާތީ.\nއާދެ! އެޔާއެކީގައި ދެންމެ ސަފީރު އެ ވިދާޅުވި ފަދައިން، އަޅުގަނޑުމެން ކުރިމަތިލައިގެން ކުރިއަށް މި ގެންދަނީ، ސިޔާސީ އިޞްލާޙުގެ ޕްރޮގްރާމެއް. އެ ޕްރޮގްރާމްވެސް ވޭތުވެދިޔަ ދެއަހަރު ދުވަހުގެ ތެރޭގައި ހިންގިފައިވަނީ، މާތްﷲގެ ވާގިފުޅުން ވަރަށް ކާމިޔާބުކަމާ އެކީގައި. ރާއްޖޭގައި ފުރަތަމަފަހަރަށް ވަރަށްގިނަ ކަންތައްތަކެއް، އެ އިޞްލާޙީ ޕްރޮގްރާމްގެ ދަށުން ޙާޞިލުވެފައިވޭ. އޭގެތެރޭގައި، ރާއްޖޭގައި ސިޔާސީ ޕާޓީތަކެއް އުފެއްދުން ހިމެނޭ. އާދެ! މިކަން ތިޔަބޭފުޅުންނަށް އެނގިވަޑައިގަންނަވާނޭ ފަދައިން، މިހާރުވަނީ ވަރަށް ކާމިޔާބުވެފައި. ރާއްޖޭގައި ސިޔާސީ ފަސް ޕާޓީއެއް މިހާރު އުފެދި، ޙަރަކާތްތެރިވަމުން އެބަދޭ. ހަމައެޔާއެކީގައި، ދިވެހިރާއްޖޭގެ ހިޔުމަން ރައިޓްސް ކޮމިޝަން މިހާރުވަނީ ޤާނޫނެއްގެ ދަށުން އުފެދި، ޤާނޫނީ މަސްއޫލިއްޔަތުތައް އަދާކުރަން ފަށާފައި.\nހަމައެހެންމެ، އަޅުގަނޑުމެންގެ ޖިނާއީ ޢަދުލުގެ ނިޒާމު އިތުރަށް ހަރުދަނާ ކުރުމުގެ ވަރަށްގިނަ އިޞްލާޙީ ފިޔަވަޅުތަކެއްވެސް ވަނީ އެޅިފައި. އަދި ޚަބަރުފަތުރާ ވަސީލަތްތަކުގެ މިނިވަންކަން ހަރުދަނާ ކުރުމަށްޓަކައި ވަރަށްގިނަ ކަންތައްތަކެއްވެސް ވަނީ ކުރެވިފައި. އޭގެތެރޭގައި، ދިވެހި ނޫސްވެރިކަމަކީ މިހާރު ވަރަށް މިނިވަން ނޫސްވެރިކަމެއް ކަމުގައި ތިޔަބޭފުޅުންނަށްވެސް ފެނިވަޑައިގަންނަވާނެ. ރާއްޖޭގައި ނުކުންނަ ނޫސްތަކާއި މަޖައްލާތަކުގައި، އެއްވެސް ހުރަހެއްނެތި އެބަޔަކަށް ފެންނަ ޚިޔާލެއް ހުށަހަޅަމުން ގެންދަނީ. މިއީ، އަޅުގަނޑުމެން މި އިޞްލާޙީ ބަދަލުގެ ތެރޭގައި، ވަރަށްބޮޑު އަހަންމިއްޔަތެއް ދެމުންގެންދާ ކަމެއް. މިކަންކަން ހަރުދަނާ ކުރުމަށްޓަކައި ކަމާބެހޭ ޤާނޫނުތައްވެސް ވަނީ ތައްޔާރުކުރެވި، އަދި ރައްޔިތުންގެ މަޖިލީހަށް އެއްބައި ބިލްތައްވަނީ ހުށަހެޅިފައި. އަނެއްބައި ބިލްތައް ހުށަހެޅުމުގެ މަގުމަތީގައި ވަނީ.\nއެހެންވީމާ، މިކަންކަމަކީ އިރާދަކުރެއްވިއްޔާ، ކުރިއަށް އޮތް އަހަރުތަކުގެ ތެރޭގައިވެސް ކާމިޔާބުކަމާ އެކީގައި ކުރިއަށް ގެންދެވޭނެ ކަންތައްތަކެއް. އަދި މިހާރު އުންމީދު ކުރެވޭގޮތުން، ރާއްޖޭގެ ޤާނޫނުއަސާސީ އިޞްލާޙުކޮށް، މި އަހަރު ނިމޭނެ. އަދި ޤާނޫނުއަސާސީ އިޞްލާޙުކޮށް ނިމުނީމާ، އޭގައިވާ ގޮތުގެ މަތިން ހަދަންޖެހޭ އެހެން ޤާނޫނުތައް ހަދައި، ޤާއިމުކުރަންޖެހޭ އެހެން ވަސީލަތްތައް ޤާއިމުކުރުމަށްފަހުގައި، ރާއްޖޭގައި ފުރަތަމަފަހަރަށް ބޭއްވޭ ހުރިހާ ޕާޓީތަކެއް ވާދަކުރާ އިންތިޚާބެއް، އިރާދަކުރެއްވިއްޔާ 2008 ވަނަ އަހަރު، އާދެ! މި އަންނަ އަހަރު ބޭއްވޭނެ. މިގޮތަށް ކަންތައްތައް ކުރުމުގައި، ރައްޔިތުންގެ ޚާއްޞަ މަޖިލީހުގެ މެންބަރުންނާއި، ރައްޔިތުންގެ މަޖިލީހުގެ މެންބަރުންގެ ފުރިހަމަ އެއްބާރުލެއްވުމާއި ތާއީދު ސަރުކާރަށް ބޭނުންވޭ. ހަމައެޔާއެކީގައި، ދިވެހި ރައްޔިތުންގެ އެއްބާރުލެއްވުންވެސް ބޭނުންވޭ. ދިވެހި ސަރުކާރުގެ ބޭނުމަކީ، ރާއްޖެއަށް ޒަމާނީ ޑިމޮކްރަސީއެއް ތަޢާރުފު ކުރުން. އަދި ޒަމާނީ ޑިމޮކްރަސީއެއް ރާއްޖެއަށް ތަޢާރުފު ކުރުމުން، އެއިން ލިބޭ ފައިދާތައް، ދިވެހިރާއްޖޭގެ ރައްޔިތުންނަށް، ވީ އެންމެ އަވަސް ފުރްޞަތެއްގައި ލިބިދިނުން. މިގޮތުން ކުރެވޭ މަސައްކަތްތަކަކީ، އިރާދަކުރެއްވިއްޔާ ވަރަށް އިޚްލާޞްތެރި، ވަރަށް ހަރުދަނާ މަސައްކަތްތަކަކަށް ވެގެންދާނެ.\nއަޅުގަނޑު މި ވާހަކަ މި ދަންނަވާލީ، ތިޔަބޭފުޅުން މިތާނގައި ތިއްބެވިޔަސް، މިޚަބަރުތައް އައްސަވަމުން ގެންދަވާނެތީ. އަދި މިތާނގައި ތިއްބެވި ދިވެހި ބޭފުޅުންގެ ތާއީދާއި އެއްބާރުލެއްވުންވެސް ސަރުކާރަށް ބޭނުންވާތީ. ދިވެހި ކިޔަވާ ކުދިން، އެ ކުދިންގެ ވާޖިބު އަދާކުރުމުގައި، އާދެ! އެއީ ކިޔެވުން. އެކަމުގައި ހިންމަތާއެކު މަސައްކަތް ކުރުމަކީ، އެ ކުދިންނަށްވެސް، އެ ކުދިންގެ ޢާއިލާތަކަށްވެސް، ދިވެހިރާއްޖެއަށްވެސް ރީތި ނަމެއް ލިބިގެންދާނެ ކަމެއް. އަދި ތަޢުލީމު ޙާޞިލު ކުރުމަށްފަހު އެނބުރި ރާއްޖެ އައިސް، ރާއްޖެއަށް ޚިދްމަތް ކުރުމަކީ، އެ ކުދިންގެ ވަރަށްބޮޑު އުންމީދަކަށް ވާންޖެހޭނެ ކަމަށް އަޅުގަނޑު ދެކެން. މިހާރުވެސް ދަނީ އެކަންތައްތައް އެހެންވަމުން. މުސްތަޤްބަލުގައިވެސް، ދިވެހި ކުދިން، ރާއްޖެއިން ބޭރުގެ އެކިތަންތަނުން ތަޢުލީމު ޙާޞިލު ކޮށްގެން، ރާއްޖެ އައިސް ރާއްޖެއަށް ޚިދްމަތް ކުރުމަކީ، ރާއްޖެ ތަރައްޤީގެ މަގުގައި ކުރިއަށް ދިޔުމަށް އެޅޭ ވަރަށް މުހިންމު ބާރަކަށްވާނެ.\nއާދެ! އަޅުގަނޑުގެ ވާހަކަކޮޅު ނިންމާލަމުން، މިރޭގެ މި ބައްދަލުވުން އިންތިޒާމު ކޮށްދެއްވީތީ، އަޅުގަނޑުމެންގެ ސަފީރު އަލްފާޟިލް އިބްރާހީމް ޝަހީދު ޒަކީއަށް، ވަރަށް އިޚްލާޞްތެރިކަމާއެކު ޝުކުރު ދަންނަވަން. ހަމައެޔާއެކީގައި، އެމް.ޖީ.ޓީ.ސީ.ގެ ބޭފުޅުންނަށްވެސް، އަލްފާޟިލް މުޙަންމަދު ޚަލީލުވެސް މިތާނގައި އެބަ ހުންނެވި. މުޙަންމަދު ޚަލީލަށާއި، އެ ސެންޓަރުގެ އެހެން ބޭފުޅުންނަށްވެސް އަޅުގަނޑު ޝުކުރު ދަންނަވަން. ހަމައެޔާއެކީގައި، މިތަނަށް ތިޔަ ވަޑައިގެންނެވި ދިވެހި ހުރިހާ ބޭފުޅުންނަށް، ވަރަށް އިޚްލާޞްތެރިކަމާއެކު މަރްޙަބާ ދަންނަވައި، ތިޔަ ހުރިހާ ބޭފުޅުންނަށް، ހިޖުރީ އާ އަހަރުގެ ތަހުނިޔާއާއި މުބާރަކްބާދީ ދަންނަވައި، އަދި ތިޔަބޭފުޅުންނަށް މާތްﷲ ހެޔޮ ރަޙްމަތް ލައްވައި، ތިޔަބޭފުޅުންނަށް އުފާފާގަތިކަމާއި، ބާއްޖަވެރިކަމާއި ފުރިހަމަ ޞިއްޙަތެއް ދެއްވައި، ތިޔަބޭފުޅުން ތިޔަ ކުރައްވާ މަސައްކަތުގައި ކާމިޔާބުވެވަޑައިގަތުމުގެ މަގު ފަހިކޮށްދެއްވުން އެދި ﷲގެ ޙަޟުރަތުގައި އަޅުގަނޑު ދުޢާ ދަންނަވަން.


SunOnline: Eagles in zuvaan gina kulhuntherinthakehge soi hoadhaifi\nޢަބްދުﷲ އައިމަން 24 Nov 2021, 14:01\nއައު ސީޒަނާ ދިމާކޮށް އީގަލްސްއިން ސޮއި ހޯދި ކުޅުންތެރިން --- ފޮޓޯ//އީގަލްސް\nކުރިއަށް އޮތް ފުޓުބޯޅަ ސީޒަނަށް ތައްޔާރުވުމުގެ ގޮތުން ކުލަބް އީގަލްސްއިން ޒުވާން ގިނަ ކުޅުންތެރިންތަކެއްގެ ސޮއި ހޯދައިފިއެވެ.\nޒުވާން ކުޅުންތެރިންނަށް ހާއްސަ އިސްކަމެއް ދީގެން ކުލަބު ބައްޓަން ކުރާ އީގަލްސްއިން މިދިޔަ ފަސްވަރަކަށް އަހަރު ފުރަތަމަ ޑިވިޝަނުގައި ވަނީ ތަފާތު ދައްކައިފައެވެ. ލީގުގައި ރަނގަޅު ވާދައެއް ކުރަމުން އައިސް މިދިޔަ ސީޒަނުގެ ޗެރިޓީ ޝީލްޑް މެޗުވެސް އެ ޓީމުން ވަނީ ފަހަތުން އަރައި މާޒިޔާ ބަލިކޮށްގެން ހޯދައިފައެވެ.\nމިދިޔަ ސީޒަނުގައި ދިމާވި އެކި މައްސަލަތަކާއެކު ލީގުގައި އެންމެ ރަނގަޅު ކުޅުމެއް ދެއްކޭގޮތް ނުވި ނަމަވެސް އީގަލްސްއިން ވަނީ ޒުވާން ކުޅުންތެރިންތަކެއް ފުރަތަމަ ޑިވިޝަނަށް ތައާރަފު ކޮށްދީފައެވެ. އެއާއެކު މި އަންނަ ސީޒަން ވެސް އެ ޓީމުން ފަށަން ތައްޔާރުވަނީ ގިނަ ޒުވާން ކުޅުންތެރިންތަކެއް ޓީމުގައި ހިމަނައިގެންނެވެ.\nއީގަލްސްއިން މިފަހުން ޒުވާން ފަސް ކުޅުންތެރިއެއްގެ ސޮއި ހޯދައި، އެކަން ވަނީ އިއުލާން ކޮށްފައެވެ. އެގޮތުން ފުރަތަމަ ޑިވިޝަނުގެ އެކި ކްލަބްތަކުން މީގެ ކުރިން ފެނުނު އިބްރާހިމް މައިސާން (މައި) އާއި އަހުމަދު ވިޖުދާން (ވިޖޫ) އަދި އަބްދުﷲ ޒިޔާން (ޖަންކީ)ގެ އިތުރުން ފުރަތަމަ ޑިވިޝަނުގައި އަލަށް ވިދާލާނެ ކަމަށް ބެލެވޭ ސ. ހިތަދޫ ހުސެއިން ޒައިން ހަނީފް އާއި އދ. މާމިގިލީގެ އިސްމާއިލް ސައިފް (ސައިއްޓެ) ހިމެނެއެވެ.\nމީގެ ތެރެއިން މައިސާން އާއި ވިދުޖާންގެ އިތުރުން ޒިޔާން އަކީ މީގެ ކުރިން ވެސް ފުރަތަމަ ޑިވިޝަނާއި، ދެވަނަ ޑިވިޝަނުގައި ކުޅެފައިވާ ކުޅުންތެރިންނެވެ.\nމައިސަން ވަނީ މީގެ ކުރިން ޔުނައިޓެޑް ވިކްޓަރީއާއި ޓީސީގެ އިތުރުން ބުރު ސްޕޯޓްސްއަށް ކުޅެފައެވެ. އަނެއްކޮޅުން ވިޖުދާން އަކީ މިދިޔަ ސީޒަނުގައި ދަ ގްރާންޑޭއަށް ގިނަ މެޗުތަކެއް ކުޅެދީ އެ ޓީމުގެ ކެޕްޓަންކަން ވެސް ކުރި ކުޅުންތެރިއެކެވެ.\nއީގަލްސް އިން ދެން ސޮއިކުރި، ތ. ތިމަރަފުށްޓައް އުފަން ޒިޔާން އަކީ މީގެ ކުރިން ބީޖީ ސްޕޯޓްސް ކްލަބަށް ކުޅުނު ކުޅުންތެރިއެކެވެ. އޭރު އޭނާ ބީޖީ އަށް ކުޅުނުއިރު، އެ ޓީމުގެ ހެޑް ކޯޗަކަށް ހުރީ މިހާރު އީގަލްސްގެ ކޯޗު މުހައްމަދު ޝާޒްލީ (ޝާޒް)އެެވެ.\nއީގަލްސްއިން ޒުވާން ސްކޮޑަކާއެކު އައު ސީޒަނަށް ތައްޔާރުވަމުން އަންނަ އިރު، އެ ޓީމަށް ކުޅެން ލިބޭނެ ފުރަތަމަ މުބާރާތަކީ އަންނަ މަހު 19 ވަނަ ދުވަހު ފަށަން ނިންމާފައިވާ ޕްރެޒިޑެންޓްސް ލީގެވެ.


އީގަލްސް އިން ހަތަރު ވަނަ މަގާމަށް ޖެހިލައިފި\nގްރީންސްޓްރީޓްސް އަތުން 1-0 އިން މޮޅުވެ ކްލަބް އީގަލްސް އިން ދިރާގު ދިވެހި ޕްރިމިއާ ލީގުގެ ހަތަރު ވަނަ މަގާމަށް މިރޭ އަރައިފި އެވެ.\nހަންނަ: އިތުބާރު ހޯދައި، ތަފާތު ދައްކަނީ!\nމީގެ ހަތަރު އަހަރު ކުރިއަށް ބަލާއިރު ހަސަން ރާއިފް އަހުމަދު (ހަންނަ) އަކީ ހަމައެކަނި އައްޑޫގެ އުއްމީދީ ފުޓްބޯޅަ ކުޅުންތެރިއެކެވެ. މިދިޔަ ދެ އަހަަރަށް ބަލާއިރު އޭނާ ކްލަބް އީގަލްސްގައި ދައްކަމުން އައި ކުޅުމުގެ ސަބަބުން ގިނަ ބަޔެއްގެ ލޯ އަމާޒުވި އެވެ. އީގަލްސްގައި މި ސީޒަނުގައި މުހައްމަދު ޝިޔާޒް (މޯހަން)ގެ ކޯޗުކަމުގައި އުމުރުން 20...\nއީގަލްސް ފުރަތަމަ މޮޅު ހޯދައިފި\nވިކްޓަރީ އަތުން 3-1 އިން މޮޅުވެ ކްލަބް އީގަލްސް އިން މި އަހަރުގެ ދިރާގު ދިވެހި ޕްރިމިއާ ލީގުގައި ފުރަތަމަ މޮޅު ހޯދައިފި އެވެ.\nހާސްވާން ޖެހޭ ސަބަބެއް އަދި ނެތް: މޯހަން\nއެސްޓީއޯ މާލޭ ލީގުގެ ދެ ވަނަ ހޯދި އީގަލްސް ދިވެހި ޕްރިމިއާ ލީގަށް ވަރުގަދަކޮށްގެން ނުކުތް އިރު މިހާތަނަށް ކުޅުނު ތިން މެޗުން ވެސް މޮޅެއް ނުލިބެ އެވެ. އެކަމަކު އެ ޓީމުގެ ކޯޗު މުހައްމަދު ޝިޔާޒް (މޯހަން) ބުނީ އަދި ހާސްވާން ޖެހޭ ފަދަ ހާލަތެއް ނެތް ކަމަށެވެ.\nJuly 03, 2018 9\nނިއު އާއި އީގަލްސް އެއްވަރުވެއްޖެ\nދިރާގު ދިވެހި ޕްރިމިއާ ލީގުގައި މިއަދު ހަވީރު ކުޅުނު މެޗުން އެންމެ ފަހުގެ ޗެމްޕިއަން ނިއުރޭޑިއަންޓާއި ކްލަބް އީގަލްސް 2-2 އިން އެއްވަރުވެއްޖެ އެވެ.\nގްރީން ބަލިކޮށް އީގަލްސް ދެ ވަނަ އަށް\nއެސްޓީއޯ މާލޭ ލީގުގައި މިރޭ ކުޅުނު މެޗުން ގްރީން ސްޓްރީޓްސްގެ މައްޗަށް 3-0 އިން ކުރި ހޯދައި އީގަލްސް ލީގުގެ ދެ ވަނަ އަށް އަރައިފި އެވެ.\nޔޫވީ އެއްވަރުވުމުން ގްރީނަށް ގަދަ ހަޔެއް ކަށަވަރުވެއްޖެ\nއެސްޓީއޯ މާލޭ ލީގުގައި މިރޭ ޔުނައިޓެޑް ވިކްޓަރީ (ޔޫވީ) ކުޅުނު މެޗުން ކްލަބް އީގަލްސްއާ 2-2 އިން އެއްވަރުވުމުން ގަދަ ހަޔެއްގެ ފަހު ޖާގަ ގްރީން ސްޓްރީޓްސް އަށް ކަށަވަރުވެއްޖެ އެވެ.\nދިވެހި ޕްރިމިއާ ލީގަށް އީގަލްސް ވަރުގަދަކުރަނީ\nމިދިޔަ އަހަރު ދިވެހި ޕްރިމިއާ ލީގުގެ ފުރުސަތު އީގަލްސް އަށް ގެއްލުނީ ފަހު މެޗުން ގްރީން ސްޓްރީޓްސް އަތުން ބަލިވުމުންނެވެ. މި ފަހަރުގެ މާލޭ ލީގުގައި ބާކީ ތިން މެޗު ނުކުޅެ އޮއްވައި އީގަލްސް އަށް ވަނީ ދިވެހި ޕްރިމިއާ ލީގުގެ ޖާގައެއް ކަށަވަރުވެފަ އެވެ. އެއާ އެކު އީގަލްސް އިން ވަނީ ދިވެހި ޕްރިމިއާ ލީގަށް ޓީމު ވަރުގަދަ ކުރަން ނިންމައިފަ...\nވިކްޓަރީ ބަލިކޮށް އީގަލްސް ތިން ވަނަ އަށް\nއެސްޓީއޯ މާލޭ ލީގުގައި މިރޭ 2-1 އިން ވިކްޓަރީ ބަލިކޮށް ކްލަބް އީގަލްސް ލީގުގެ ތިން ވަނަ އަށް ޖެހިލައިފި އެވެ.\nބޭނުންވަނީ ކޯޗުގެ އިތުބާރު ހޯދަން: ޖުމައިލް\nއެސްޓީއޯ މާލޭ ލީގުގައި މިދިޔަ ހަފުތާގައި މާޒިޔާ އަތުން 1-0 އިން އީގަލްސް މޮޅުވީ ބަދަލު ކުޅުންތެރިޔާ ޖުމައިލް ޖަލީލް އިތުރު ވަގުތުގެ ތެރޭ ޖެހި ލަނޑުންނެވެ. މި ސީޒަނުގައި ކުޅުމުގެ ފުރުސަތު ގިނައިން ލިބެމުން އަންނަ ޖުމައިލް އަކީ ޒުވާން ކުޅުންތެރިންނަށް ބަލާއިރު މި އަހަރު ކުރިއެރުން ހޯދަމުން އަންނަ ކުޅުންތެރިއެކެވެ.\nމައްސަލަ އަށް ހައްލެއް، މޯހަން އަށް ހިތްހަމަޖެހުން\nއެސްޓީއޯ މާލޭ ލީގުގެ ފުރަތަމަ ބުރުގައި އީގަލްސް އަށް ދިމާވި އެންމެ ބޮޑު މައްސަލަ އަކީ އެ ޓީމު ކޮޅަށް ވަންނަ ލަނޑު ގިނަވުމެވެ. ލީގުގެ ކުރިއަށް އަރަން އީގަލްސް އަށް އެންމެ ބޮޑު ހުރަހަކީ ވެސް ޕޮއިންޓުގެ ގޮތުން ވާދަކުރާ ޓީމުތަކާ އެއްވަރުވާއިރު، ފައިދާ ގޯލު މަދުވުމެވެ. އެކަމަކު ދެ ވަނަ ބުރު ފެށިގެން އީގަލްސްގެ ޑިފެންސް...\nލުއިޒް އެޑުއާޑޯ: ލަނޑަކަށް ފަހު ލަނޑެއް!\nބިދޭސީ ފޯވާޑުން ގެނައުމުގައި ކްލަބް އީގަލްސް އިން މިދިޔަ ސީޒަނުގައި ކުރި ހިތި ތަޖުރިބާގެ ބަދަލު މިހާރު ވެސް އެ ޓީމަށް ލިބިއްޖެ އެވެ. މި ސީޒަނަށް ގެނައި ބްރެޒިލް ފޯވާޑް ލުއިޒް އެޑުއާޑޯ ޕުރްޗީނޯ މިވަނީ ނުވަ މެޗުން 15 ގޯލް ޖަހައިދީފަ އެވެ. އެސްޓީއޯ މާލޭ ލީގުގެ ތިން ވަނައިގައި އީގަލްސް އޮތުމުގެ އެންމެ ބޮޑު ޝުކުރެއް ހައްގުވާ އެއް...\nވެލެންސިއާ އަތުން އީގަލްސް އަށް ތަފާތު ބޮޑު މޮޅެއް\nބްރެޒިލް ފޯވާޑް ލުއިޒް އެޑުއާޑޯގެ ހެޓްރިކާ އެކު ކްލަބް ވެލެންސިއާ އަތުން 6-1 އިން މޮޅުވެ ކްލަބް އީގަލްސް އިން ދިވެހި ޕްރިމިއާ ލީގުގެ ޖާގައެއް ކަށަވަރުކުރުމާ ގާތަށް ޖެހިލިއިރު ވެލެންސިއާ ހާސްކަމުގެ ތެރޭގައި އިތުރު މެޗެއް ނިންމާލަން ޖެހިއްޖެ އެވެ.\nއެސްޓީއޯ މާލޭ ލީގުގެ ދެ ވަނަ ބުރުގެ ފުރަތަމަ މެޗުން މިއަދު ހަވީރު ޓީސީ ސްޕޯޓްސް ކްލަބާއި ކްލަބް އީގަލްސް ލަނޑެއް ނުޖެހި އެއްވަރުވެއްޖެ އެވެ.


Dhe show flop vumun Asha Negi hiydhathi vefai\nޖެހިޖެހިގެން ދެ ޝޯ ފްލޮޕްވުމުން އާޝާ ނެގީ ހިތްދަތިވެފައި\nއާޝާ ނެގީ: ޖެހިޖެހިގެން ދެ ޝޯ ފްލޮޕްވި\nޓީވީ ތަރި އާޝާ ނެގީއަށް މަޝްހޫރުކަން ލިބިގެން ދިޔައީ ޒީ-ޓީވީގެ ވަރަށް ކާމިޔާބު ސިލްސިލާއެއް ކަމަށްވާ "ޕަވިތުރަ ރިޝްތާ" އިންނެވެ. އޭގެ ފަހުން އާޝާގެ ގިނަ ޝޯތަކެއް ކާމިޔާބުވި ނަމަވެސް އެންމެ ފަހުން ދެއްކި ދެ ޑްރާމާ ވެސް ނުހިނގުމުގެ ސަބަބުން އާޝާ ވަނީ ވަރަށް ބޮޑަށް މާޔޫސް ވެފަ އެވެ.\nވިދިވިދިގެން ދެ ޝޯ ފްލޮޕްވުމުން އޭނާއަށް ނަފްސާނީ ގޮތުން ލިބުނު ގެއްލުންތަކުގެ ސަބަބުން މާ ގިނައިން ކެވި ވަރަށް ބޮޑަށް ފަލަވެސް ވެއްޖެ ކަމަށް އާޝާ ބުންޏެވެ.\n"އޭކް މުއްޓީ އާސްމާން"، އާއި "ކުޗް ތޯ ހޭ ތޭރޭ މެރޭ ދަރްމިޔާން" ގައި އާޝާ ބައިވެރިވީ ލީޑް ރޯލު ކުޅުނު ބަތަލާއިން ވަކި ހިސާބަކުން ޝޯ އިން ވަކިވުމުން އެމީހުންގެ ބަދަލުގަ އެވެ. ނަމަވެސް އާޝާ މި ޑްރާމާ ތަކުގައި ބައިވެރިވިތާ މާ ގިނަ ދުވަހެއް ނުވެ ރޭޓިންގްސް ދަށްވުމުގެ ސަބަބުން ޝޯތައް ވަނީ ހުއްޓާލާފަ އެވެ.\nއިންޑިޔާގެ ނޫހަކަށް ދިން އިންޓަވިއު އެއްގައި އާޝާ ބުނީ ދެ ޝޯ ވިދިވިދިގެން ފްލޮޕްވުމުން ވަރަށް ހިތްދަތިވި ކަމަށެވެ.\n"ފުރަތަމަ ޝޯ ނުހިނގީމަ އަހަރެން ހިތަށް އެރި އަހަންނަށް ކެރިއަރުގެ ކުރީކޮޅު ވަރަށް ރަނގަޅު ކާމިޔާބުތަކެއް ލިބިފައޭ ވަނީ. އެހެންވީމާ އެންމެ ޝޯ އެއް އަދި ނާކާމިޔާބު ވިޔަސް އެއީ މައްސަލައެއް ނޫނޭ. އެހެން ހިތާ ހިތްހަމަ ޖައްސާލައިގެން ހުއްޓާ ދެ ވަނަ ޝޯ ވެސް ނާކާމިޔާބުވީމަ ވަރަށް ހިތްވަރު އެލޭގޮތްވި. ހިތަށް އަރަނީ ދެން މި އަހަރެންގެ އެކްޓިން ކެރިއަރުގެ ދުވަސް ދިޔައީއޭ،" އާޝާ ބުންޏެވެ.\nޑީޕްރެޝަން އަށް ދިޔުމުގެ ސަބަބުން ހިތާމަތައް ކޮންޓްރޯލް ކުރަން މާ ގިނައިން ކެވުމުގެ ސަބަބުން ވަރަށް ބޮޑަށް ފަލަވި ކަމަށް ވެސް އާޝާ އެއްބަސްވި އެވެ. ނަމަވެސް މިހާރު އަނެއްކާވެސް އޭނާ ވަނީ ހަމަޔަކަށް އެޅިފަ އެވެ.\n"ފަހުން ވިސްނުނު ޝޯއެއް ކާމިޔާބު ކުރަން އެ ޝޯއެއްގައި ލީޑް ރޯލު ކުޅޭ ބަތަލާއަކަށް ކުރެވޭނެ މާ ގިނަ ކަންތައްތަކެއް ނޯންނާނޭ. އޭނާއަށް ކުރެވޭނެހާ ވެސް ކަމަކީ ދެން ކުޅެން އެއްބަސްވާ ޕްރޮޖެކްޓްތައް ޚިޔާރުކުރާއިރު ކުރިޔަށް ވުރެ ފަރުވާތެރި ވުމޭ،" އާޝާ ބުންޏެވެ.\nއާޝާ އާއި ޓީވީ ހޯސްޓް އަދި އެކްޓަރު ރިތުވިކް ދަންޖާނީގެ ހަތް އަހަރުވީ ލޯތްބަށް ވެސް ދާދި ފަހުން ވަނީ ނިމުން އައިސްފަ އެވެ. ބެލެވޭ ގޮތުގައި މި ދެ ތަރިން ވަކިވާން ޖެހުނީ ވެސް އާޝާގެ ޑިޕްރެޝަންގެ މައްސަލަ ތަކުގެ ސަބަބުންނެވެ. ނަމަވެސް ލޮކްޑައުން ނިމުމުން އަލުން އާޝާ ކައިރިއަށް ގޮސް ސުލްހަ ވާން މަސައްކަތް ކުރާނެ ކަމުގެ އިޝާރާތެއް ރިތުވިކްގެ ޓީވީ އިންޓަވިއު އެއްގައި ދީފައި ވެއެވެ.\nމަޝްހޫރު ކޮމޭޑިއަން ޖަގްދީޕް މަރުވެއްޖެ


Maaraamaaree aa gulhigen 13 meehaku hayyaru koffi - vNews.mv\nމާރާމާރާއި ގުޅިގެން 13 މީހަކު ހައްޔަރުކޮށްފި\n18 March 2016, 22:43\nމާލޭގައި ދެ ގުރޫޕެއްގެ ދެމެދުގައި ހިނގާދިޔަ ހަމަނުޖެހުންތަކާއި ގުޅިގެން ފުލުހުން މިހާރު ހިންގަމުންދާ އޮޕަރޭޝަންގައި 13 މީހަކު ހައްޔަރުކޮށްފިއެވެ.\nމިރޭ ދެ ގުރޫޕެއްގެ ދެމެދުގައި ހިނގާދިޔަ މާރާމާރީއާއި ގުޅިގެން ފުލުހުން ދަނީ މާލެތެރޭގައި ހަރަކާތްތެރިވަމުންނެވެ.\nވީނިއުސްއަށް މައުލޫމާތު ދެއްވަމުން ފުލުހުންގެ މީޑިއާ އޮފިސަރު ވިދާޅުވީ ދެ ގުރޫޕެއްގެ ދެމެދުގައި މިރޭ ހިނގާދިޔަ މާރާމާރީއެއްގެ މައްސަލަ ބަލަމުން ގެންދާކަމަށެވެ. އަދި މިވަގުތު މުޅި މާލެތެރޭގައި ގިނަ އަދަދެއްގެ ފުލުުހުން ހަރަކާތްތެރިވަމުންދާކަމަށްވެސް އޮފިސަރު ވިދާޅުވިއެވެ.\nމިމައްސަލައާއި ގުޅިގެން މިހާތަނަށް ތޭރަ މީހަކު ހައްޔަރުކޮށްފައިވާކަމަށް ފުލުހުން ވަނީ ބުނެފައެވެ.\nމީގެ އިތުރަށް މިރޭ ހިނގާދިޔަ މާރާމާރީއާއި ގުޅިގެން ދެ ހޮސްޕިޓަލުން ބަޔަކު ފަރުވާ ހޯދާފައިވާކަމަށާ އެމީހުންނާއި ގުޅޭ މައުލޫމާތު ހޯދުމަށް ފުލުހުން ހޮސްޕިޓަލްތަކަށް ގޮސް މަސައްކަތްކުރި ނަމަވެސް އެމީހުންގެ ފަރާތުން އެއްވެސް އެއްބާރުލުމެއް ލިބިފައިނުވާކަމަށް ފުލުހުން ބުނެއެވެ.\nމި އޮޕަރޭޝަން ކުރިއަށްދާއިރު، ފުލުހުން ބައެއް ގޭގެއަށް ވަދެ ފާސްކުރަމުން ގެންދާކަމަށްވެސް ވަނީ ބުނެފައެވެ.\nމިރޭ ފުލުހުން މަސްއޮޑިގެއަށް ވަނުމާއި ގުޅިގެން ބައެއް ހަމަނުޖެހުން ހިނގާދިޔަކަމަށާ ފުލުހުންގެ ފަރާތުން ބައެއް މީހުންނަށް އަނިޔާލިބިފައިވާކަަމަށް ބައެއް މީޑިއާތަކުން ވަނީ ރިޕޯޓްކޮށްފައެވެ. ނަމަވެސް ފުލުހުންގެ މީޑިއާ އޮފިސަރު ވަނީ މިކަން ދޮގުކޮށްފައެވެ.\nއޭނާ ވިދާޅުވީ ފުލުހުންގެ ފަރާތުން އެއްވެސް މީހަކަށް އަނިޔާލިބިފައިނުވާނެކަމަށާ ފުލުހުން ބަޔަކަށް އަނިޔާނުކުރާކަމަށެވެ.


National Martial Arts Centre aai Hulhumale' TT Hall hulhuvaifi | Jazeera\tނޭޝަނަލް މާޝަލް އާރޓްސް ސެންޓަރާއި ހުޅުމާލޭ ޓީޓީ ހޯލް ހުޅުވައިފި - Jazeera\nނޭޝަނަލް މާޝަލް އާރޓްސް ސެންޓަރާއި ހުޅުމާލޭ ޓީޓީ ހޯލް ހުޅުވައިފި\nސާއިފް ޝިޔާދު December 7, 2020 189 views0\nނޭޝަނަލް މާޝަލް އާރޓްސް ސެންޓަރާއި ހުޅުމާލޭ ޓޭބަލް ޓެނިސް ހޯލް ހުޅުވައިފިއެވެ. މި ދެ ތަން ވެސް ގާއިމްކޮށްފައިވަނީ ހުޅުމާލޭ ސްޕޯޓްސް ކޮމްޕްލެކްސްގައެވެ.\nއިއްޔެ ހަވީރު ބޭއްވި ރަސްމިއްޔާތެއްގައި މި ދެ ތަން ހުޅުއްވައިދެއްވީ ރައީސް އިބްރާހީމް މުހައްމަދު ސޯލިހުއެވެ. މިއީ ރާއްޖޭގެ ތާރީހުގައި ވެސް މާޝަލް އާރޓްސްއަށް ޚާއްސަކޮށްގެން ތަމްރީން މަރުކަޒެއް ގާއިމްކުރެވިގެންދިޔަ ފުރަތަމަ ފަހަރެވެ. އަދި މިއީ 43 އަހަރަށްފަހު މާލެއިން ބޭރުގައި ޓޭބަލް ޓެނިސް އަށް ޚާއްސަ ފަރިތަކުރާނެ ފެސިލިޓީއެއް ގާއިމްކުރެވިގެންދިޔަ ފުރަތަމަ ފަހަރެވެ.\nމި ރަސްމިއްޔާތުގައި ވާހަކަފުޅު ދައްކަވަމުން ރައީސް ސޯލިހު ވަނީ މާލޭގައި ވެސް ނޭޝަނަލް ޓީ.ޓީ. ސެންޓަރެއް ބިނާކުރުމަށް ބިމެއް ކަނޑައަޅައި، އެ މަސައްކަތް އަންނަ އަހަރު ފެށުމަށް މަސައްކަތް ކުރައްވަމުން ގެންދަވާކަމަށް ވިދާޅުވެފައެވެ. އަދި އަންނަ އަހަރު ރާއްޖޭގައި ބައިނަލްއަޤްވާމީ ޓީ.ޓީ. މުބާރާތެއް ބޭއްވުމަށް ވެސް މަސައްކަތް ކުރައްވަމުން ގެންދަވާކަން އެމަނިކުފާނުގެ ވާހަކަފުޅުގައި ފާހަގަކުރެއްވިއެވެ.\nމި ރަސްމިއްޔާތުގައި މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް އަހްމަދު މަހްލޫފް އާއި ޔޫތު މިނިސްޓްރީގެ އިސްވެރިންގެ އިތުރުން އެކި ކުޅިވަރު އެސޯސިއޭޝަންތަކުގެ އިސްވެރިންނާއި ކުޅުންތެރިން ބައިވެރިވިއެވެ. މި ރަސްމިއްޔާތަށްފަހު ރައީސް ވަނީ އެތަނުގައި ގާއިމްކޮށްފައިވާ އެހެން ކުޅިވަރުތަކުގެ ފެސިލިޓީތައް ވެސް ބައްލަވާލައްވާފައެވެ.


އިމާމުންނާއި ޚަޠީބުން ތާޒާކުރުމަށް ބާއްވާ މަސައްކަތު ބައްދަލުވުމުގެ5ވަނަ ބުރު ނިމިއްޖެ\nއިމާމުންނާއި ޚަޠީބުން ތާޒާ ކުރުމުގެ މަޤްޞަދުގައި މިނިސްޓްރީ އޮފް އިސްލާމިކް އެފެއާޒުން ކުރިއަށްގެންދާ މަސައްކަތު ބައްދަލުވުމުގެ5ވަނަ ބުރު މިއަދު ނިމިއްޖެއެވެ. މި މަސައްކަތު ބައްދަލުވުމުގެ5ވަނަ ބުރު ކުރިއަށް ގެންގޮސްފައިވަނީ ހދ އަތޮޅުގެ އިމާމުންނާއި ޚަޠީބުންނަށް އަމާޒުކޮށްގެން ހދ އަތޮޅުގައެވެ. މީގެ ކުރިން މި މިނިސްޓްރީން ވަނީ މާލޭ ސިޓީ ސަރަޙައްދުގެ އިމާމުންނަށާއި ޚަޠީބުންނަށް އަމާޒުކޮށް މާލޭގައި، އަދި އައްޑޫ ސިޓީ ގެ އިމާމުންނަށާއި ޚަޠީބުންނަށް އަމާޒުކޮށް އައްޑޫ ސިޓީގައި، އަދި ފުވައްމުލަކު ސިޓީ ގެ އިމާމުންނަށާއި ޚަޠީބުންނަށް އަމާޒުކޮށް ފުވައްމުލަކު ސިޓީގައި އަދި ލ އަތޮޅުގެ އިމާމުންނަށާއި ޚަޠީބުންނަށް އަމާޒުކޮށް ލ.އަތޮޅުގައި މިފަދަ މަސައްކަތު ބައްދަލުވުންތަކެއް ކުރިއަށް ގެންގޮސްފައެވެ.\nމި މަހު 21ން 23 އަށް ހދ. ހަނިމާދޫ އިޖުތިމާއީ މަރުކަޒުގައި ކުރިއަށް ގެންދިޔަ މި ވޯކްޝޮޕް ފެށުމުގެ ރަސްމިއްޔާތު ޝަރަފުވެރިކޮށްދެއްވީ ހދ.ހަނިމާދޫ ކައުންސިލްގެ ރައީސް ޢަބްދުއްސަލާމްއެވެ. މިފަހަރުގެ ވޯކްޝޮޕްގައި\nހދ. އަތޮޅުގެ އެކި ރަށްރަށުން 32 ފަރާތަކުންވަނީ ބައިވެރިވެފައެވެ.\nއިމާމުންނާއި ޚަޠީބުންނަށް އަމާޒުކޮށް މިފަދަ ވޯކްޝޮޕްތަކެއް ކުރިއަށް ގެންދިއުމުގެ މަޤްޞަދަކީ، އިމާމުންނާއި ޚަޠީބުންނަކީ މުޖްތަމަޢުގައި ވަރަށް މުހިންމު ދައުރެއް އަދާކުރާ ބަޔަކަށް ވެފައި، އިމާމުންނާއި ޚަޠީބުންގެ މަސައްކަތަށް ޒަމާނާ ގުޅިގެން އަންނަންޖެހޭ ބަދަލުތައް އޮޅުންފިލުވައިދީ ހޭލުންތެރި ކުރުވުމެވެ. ކުރިއަށް އޮތް ތަނުގައިވެސް މިފަދަ އިތުރު ވޯކްޝޮޕްތައް ރާއްޖޭގެ އެކި ސަރަޙައްދު ތަކުގައި ކުރިއަށް ގެންދިއުމަށްވަނީ ހަމަޖެހިފައެވެ.\n23 އޮކްޓޫބަރު 2017\nރޯދަ ފަރްޟު ކުރެއްވުމުގެ ޙިކްމަތަކީ ކޮބައިތޯ؟\nﷲ ސުބްޙާނަހު ވަތަޢާލާގެ އިސްމުފުޅުތަކުގެ ތެރޭގައި (އަލްޙަކީމް) ނުވަތަ “ޙަކީމްވަންތަ އިލާހު” ވެއެވެ. ﷲ ސުބްޙާނަހޫ ވަތަޢާލާ ކޮންމެ ކަމެއްވެސް ޝަރްޢު ކުރައްވާފައިވަނީ ވަރަށް މަތިވެރި ޙިކްމަތްތަކެއްގެ މައްޗަށެވެ. ބައެއް ފަހަރު އިންސާނުންގެ ކޮށި ސިކުނޑިތަކަށް އެކަން ނުވިސްނުނު ކަމުގައިވީނަމަވެސްއެވެ. އޭގެ ތެރެއިން ބައެއް ޙިކްމަތްތައް އަޅުގަޑުމެންނަށް އެނގުނު ކަމުގައިވީނަމަވެސް، ގިނަ ޙިކްމަތް ތަކަކީ އަޅުގަޑުމެންނަށް ނޭނގޭ ކަންތަކެވެ.


Amazon pharmacy thaarafukoffi | Mihaaru\nލައިފްސްޓައިލް / ބޭސް ފިހާރަ\nއެމެޒޯން ފާމަސީ ތައާރަފުކޮށްފި\nއެމެޒޯނުން ޑޮކްޓަރީ ބޭސް ވިއްކަން ފަށާފައިވާ މަސައްކަތުގެ ތެރެއިން އެމެޒޯން ފާމަސީ ތައާރަފުކޮށްފި އެވެ.\nއެމެޒޯން އަކީ އޮންލައިން ވިޔަފާރިގައި ދުނިޔޭގެ އެންމެ ގިނަ ބަޔަކު ބަރޯސާވާ ތަނެވެ. އެހެންވެ އެ ޕްލެޓްފޯމް މެދުވެރިކޮށް އޮންލައިންކޮށް ބޭސް ގަންނަން ލިބުމަކީ ކަސްޓަމަރުންނަށް ލިބުނު ވަރަށް ބޮޑު ފަސޭހައަކަށް ވާނެ އެވެ. އެމެޒޯން އިން ބުނި ގޮތުގައިި ޑޮކްޓަރުން ލިޔެދޭ ބޭހުގެ އިތުރަށް، އެކި ކަންކަމަށް ބޭނުންކުރާ ބްރޭންޑެޑް ބޭސްތައް ފާމަސީން ލިބޭނެ އެވެ.\nއެކަމަކު ބެސް ވިއްކާނީ އެ ބޭހަކަށް ބޭނުންވާ ރަސްމީ ހުއްދައެއް އޮވެގެންނެވެ. އެތަނުން ބުނީ ބޭސް ވިއްކާ އިރު، އެ ކުންފުނީގެ ޕްރައިމް ކަސްޓަމަރުންނަށް ޖެނެރިކް ބޭހުން 80 ޕަސެންޓް އަދި ބްރޭންޑެޑް ބޭހުން 40 ޕަސެންޓްގެ ޑިސްކައުންޓާ އެކު އަވަސް ޑެލިވަރީގެ ހިދުމަތް ވެސް ލިބޭނެ ކަމަށެވެ.\nއެމެޒޯން ފާމަސީގެ ވައިސް ޕްރެޒިޑަންޓް ޓީޖޭ ޕާކާ ވިދާޅުވި ގޮތުގައި އަމާޒަކީ ބޭސް ވިއްކުމުގެ ވިޔަފާރި އަށް ވެސް ބޮޑު ބަދަލެއް ގެނައުމެވެ.\n"ބޭނުމަކީ އޮޅުންބޮޅުން ކުޑަ، ފަސޭހަ ހިދުމަތެއް ދިނުން،" އޭނާ ވިދާޅުވި އެވެ. "ބޭސް ސިޓީތަކަށް ހެޔޮ އަގުގައި ފަސޭކަމާ އެކު އެމެޒޯން ފާމަސީން ބޭސް ލިބުންވެގެން ދާނީ ލިބުނު ވަރަށް ބޮޑު ލުޔަކަށް."\nއެމެޒޯން ފާމަސީން ބުނިގޮތުގައި މި ތައާރަފުކުރި ހިދުމަތާ އެކު މިހާރު ޑޮކްޓަރުންނަށް ސީދާ އެމެޒޯން ފާމަސީ ބޭސް ސިޓީ ފޮނުވޭނެ އެވެ. އެކަމަކު އެ ހިދުމަތް މި ވަގުތު ލިބޭނީ އެމެރިކާގެ ކަސްޓަމަރުންނަށް އެކަންޏެވެ.\nޑޮކްޓަރީ ބޭސް ވިއްކުމުގެ ހިދުމަތް ދިނުމަށްޓަކައި އެމެޒޯނުން ވަނީ 2018 ގައި އޮންލައިން ފާމަސީ ޕިލްޕެކް ވެސް 753 މިލިއަން ޑޮލަރަށް ގަނެފަ އެވެ. ބޭހުގެ ވިޔަފާރި އަށް އެމެޒޯނުން ނުކުތީ 2017 ގަ އެވެ.\nބޭސް ބޭސް ފިހާރަ އެމޭޒަން އެމެރިކާ


Beirut Ah Dhinee Bomuge Hamalaa Eh Kamah Belevey - America - Vaguthu\nލުބުނާނުގެ ވެރިކަންކުރާ ބެއިރޫތުގައި ރޭ ހިނގި ހާދިސާއަކީ ބަޔަކު ގަސްތުގައި ދިން ހަމަލާއެއްކަމަށް ބެލެވޭ ކަމަށް، އެމެރިކާއިން ބުނެފިއެވެ.\nމިކަމާއި ގުޅިގެން ވާހަކަ ދައްކަމުން އެމެރިކާގެ ރައީސް ޑޮނަލްޑް ޓްރަމްޕް ބުނެފައިވަނީ، ބެއިރޫތުގެ ހާދިސާއަކީ ބޮމުގެ ހަމަލާއެއް ކަމަށް އެމެރިކާގެ އަސްކަރީ ބައެއް އިސް އޮފިޝަލުން ޤަބޫލުކުރާ ކަމަށެވެ. އަދި އެކަމާއި ގުޅޭގޮތުން އެފަރާތްތަކުން މަޢުލޫމާތު ޙިއްސާކޮށްފައިވާ ކަމަށް ވެސް ޓްރަމްޕް ބުނެފައި ވެއެވެ.\nޓްރަމްޕް މިގޮތަށް ބުނެފައިވީނަމަވެސް، މި ހާދިސާ ހިނގަން މެދުވެރިވި ސީދާ ސަބަބެއް އަދި ޔަޤީންކަމާއެކު އެނގިފައި ނުވާކަމަށް ލުބުނާނުގެ އިދާރާތަކުން މީގެ ކުރިން ވަނީ ބުނެފައެވެ.\nމީގެ ކުޑައިރުކޮޅެއް ކުރިން ކުރިޔަށްގެންދިޔަ ނޫސްވެރިންގެ ބައްދަލުވުމެއްގައި ޓްރަމްޕް ބުނެފައިވަނީ، ހާދިސާއާއި ގުޅިގެން ތަފާތު އެކި ވާހަކަތައް ދެކެވެމުންދާ ކަމަށެވެ. ނަމަވެސް ބޮޑަށް ބުރަވެވެނީ އެމެރިކާގެ އަސްކަރީ އޮފިޝަލުން މިކަމާއި ގުޅޭގޮތުން ދައްކާ ވާހަކަތަކަށް ކަމަށް އޭނާ ވަނީ ބުނެފައެވެ.\nބެއިރޫތަށް ދިނީ ހަމަލާއެއް ކަމަށް ޤަބޫލުކުރެވޭތޯ ނޫސްވެރިއަކު ކުރި ސުވާލަކަށް ޖަވާބުދެމުން ޓްރަމްޕް ބުނެފައިވަނީ، އޮފިޝަލުން މިހާތަނަށް ޙިއްސާކުރި މަޢުލޫމާތުތަކަށް ބަލާއިރު އެއީ ޙަމަލާއެއް ކަމަށް ބެލެވޭ ކަމަށެވެ. އަދި އޭނާއަށްވުރެ ބޮޑަށް އެކަމާއި ގުޅޭގޮތުން ވާހަކަ ދައްކަން އެނގޭނީ އަސްކަރީ ފަރާތްތަކަށް ކަމަށް ޓްރަމްޕް ވަނީ ބުނެފައެވެ.\n"އަސްކަރީ އޮފިޝަލުން ބުނާ ގޮތުން މިއީ ހަމަލާއެއް ކަމަށް ވަރަށް ބޮޑަށް ބެލެވޭ. އެފަރާތްތަކުން ދައްކާ ވާހަކަތަކުން އަޅުގަނޑަށްވެސް ޤަބޫލުކުރެވޭ ގޮތަކީ އެއީ. މިއީ ބަޔަކު ގަސްތުގައި ދިން ވަރުގަދަ ބޮމުގެ ހަމަލާއަކަށް ވެދާނެ،" ޓްރަމްޕް ބުނެފައި ވެއެވެ.\nމި މޭރުމުން ވާހަކަ ދައްކަމުން ޓްރަމްޕް ވަނީ ހާދިސާ އާއި ގުޅިގެން އެމެރިކާއިން ލުބުނާނަށް ވެވެން އޮތް ކޮންމެ އެހީތެރިކަމެއްވެސް ވާން ތައްޔާރަށް އޮތް ކަމަށެވެ. އަދި ލުބުނާނުގެ ރައްޔިތުންނަކީ އެމެރިކާ އާއި ވަރަށް ގާތް ގުޅުމެއް އޮންނަ ބައެއް ކަމަށް ވެސް އޭނާ ބުނެފައި ވެއެވެ.\nޓްރަމްޕް ވަނީ މި ހާދިސާގައި އަނިޔާވި މީހުންނަށް އަވަށް ޝިފާއަކަށް އެދި، މަރުވި މީހުންގެ އާއިލާއަށް ތައުޒިޔާ ފޮނުވާފައެވެ.\nބެއިރޫތުގައި ގޮވި ގޮވުމާއި ގުޅިގެން އެ ސިޓީގެ ބޮޑު ސަރަޙައްދެއް ވަނީ ސުންނާފަތިވެފައެވެ. މިގޮތުން ގިނަ އަދަދެއްގެ އިމާރާތްތައް ފުނޑުފުނޑުވެ ބިމާއި ހަމަވެފައި ވާއިރު، ހާދިސާގައި ރޯވި އަލިފާންގަނޑު އަދިވެސް ނިއްވާނުލެވޭ ކަމަށް އިދާރާތަކުން ބުނެއެވެ.\nމި ހާދިސާގައި މިހާތަނަށް 70 އަށްވުރެ ގިނަ މީހުން މަރުވެފައި ވާއިރު، 4000 އެއްހައި މީހުންނަށް އެކިވަރުގެ އަނިޔާ ލިބިގެން އަންނަނީ ފަރުވާދެމުންނެވެ.\nލުބުނާނުގެ އިދާރާތަކުން ބުނެފައިވާ ގޮތުން ގޮވި ސަރަޙައްދުގައި ބާރުގަދަ ގޮވާތަކެތި ރައްކާކޮށްފައި ހުރި ބޮޑު ގުދަނެއްވެސް ހުއްޓެވެ. ފުރަތަމަ ގޮވުންތަކާއެކު ރޯވި އަލުފާންގަނޑަށްފަހު ބާރުގަދަ ގޮވުމެއް ގޮވާފައި ވަނީ ގުދަނުގައި އަލިފާން ރޯވުމުން ކަމަށް އެފަރާތްތަކުން ބުނެއެވެ.\nމި ނުރައްކާތެރި ހާދިސާ އާއި ގުޅިގެން އެންމެ ބޮޑަށް ތުހުމަތު ކުރެވިފައިވަނީ ލުބުނާނާއިއެކު ހަނގުރާމަ އިއުލާނުކޮށްފައިވާ ހައްދުފަހަނައަޅާފައިވާ އިސްރާއިލް އަށެވެ. މިގޮތުން މިއީ އެޤައުމުގެ ވެރިން ފަހަތުގައި ތިބެ ހިނގި ޖަރީމާއެއް ކަމަށް ގިނަ ބަޔަކު އަންނަނީ ތުހުމަތު ކުރަމުންނެވެ. އިސްރާއިލް އަކީ ލުބުނާނާއި ސަރަޙައްދީ އިމުން ގުޅިފައި އޮންނަ ޤައުމެކެވެ.\nގޮވުމާއި ގުޅިގެން ކުރެވޭ ތުހުމަތުތައް އިސްރާއިލް އިން ދޮގު ކުރަމުން އަންނައިރު، ހާދިސާ ހިނގިތާ މާގިނައިރެއް ނުވަނީސް އެކަމުގައި އިސްރާއިލްގެ އަތެއް ނުވާ ކަމަށް އެޤައުމުގެ އިސް ފަރާތްތަކުން ވަނީ ބުނެފައެވެ. އަދި އެއީ "އެކްސިޑެންޓެއް" ކަމަށް އެފަރާތްތަކުން ވަނީ ބުނެފައެވެ. މިއާއެކު އިސްރާއިލްއަށް ކުރެވޭ ތުހުމަތުތައް ވަނީ އިތުރުވެފައެވެ.\nޓްރަމްޕް އަށް ސިއްޙީ ނުރައްކާތެރި ހާލަތެއް މެދުވެރިވެފައިވާ ކަމަށް ބުނެފި\nޓްރަމްޕްގެ ބޮލުގައި ފުނާއަޅަން ވެސް އެއްމިލިއަން ރުފިޔާ ޚަރަދުކޮށްފައިވޭ!\nއޮގަސްޓް 5, 2020 06:33\nހައްދުފަހަނައަޅާފައިވާ ޔަހޫދީން ސަލާމަތް ކުރަން ވެގެން އީރާން ގެ ހިޒްބުﷲ ގެ ފަރާތުން\nއޮގަސްޓް 7, 2020 20:40\nއެމެރިކާ ބުޏާގޮތައް، މިވާނީ ބައެއްގެ ރޭވުން! އެބުނާ ބާވަތުގެ އެއްޗެހި ހިއެއްނުވޭ އެހާބާރުމިހުގަ ނގޮވާފާނެހެނެއް!


Adhabee Online Course Thakah Haahakah Vure Gina Meehun Kurimathi Laifi - Vaguthu\nކޮވިޑަށް އޮތް ހައްލަކީ ވެކްސިން! - 13 ގަޑިއިރު ކުރިން\nއަދަބީ އޮންލައިން ކޯސްތަކަށް ހާހަކަށްވުރެ ގިނަ މީހުން ކުރިމަތިލައިފި\n1 އަހަރު ކުރިން ( މެއި 14, 2020 )\nދިވެހި ބަހުގެ އެކަޑެމީގެ ރައީސް އަޝްރަފް އަލީ ވާހަކަ ދައްކަވަނީ. --- ވަގުތު އިމޭޖަސް: މުހައްމަދު އަފްޒަލް\nރާއްޖޭގައި އިއްވާފައިވާ ފުރަބަންދާއި ދިމާކޮށް ދިވެހި ބަހުގެ އެކެޑެމީން ބޭއްވުމަށް ހަމަޖެހިފައިވާ އަދަބީ ހުނަރު ޕްރޮގްރާމްތަކަށް ހާހަކަށްވުރެ ގިނަ މީހުން ރަޖިސްޓްރީވެއްޖެއެވެ.\nފުރަބަންދާއި ދިމާކޮށް އެ އެކެޑެމީން ހުޅުވާލާފައިވަނީ ވާހަކަ ދެއްކުމުގެ ހުނަރު ދަސްކޮށްދިނުމާއި، ނާވިލު ލުޔިން ނުވަތަ ކުރު ވާހަކަ ލިޔަން ދަސްކޮށްދިނުމުގެ އިތުރުން ވާހަކަ ދެއްކުމުގެ ހުނަރު ދަސްކޮށްދިނުމުގެ ޕްރޮގްރާމް ތަކެވެ.\nމި ކޯސް ތަކަކީ އެ އެކެޑެމީން ހިލޭ ކުރިއަށް ގެންދިއުމަށް ހަމަޖެހިފައިވާ ކޯސްތަކެވެ. މި ކޯސް ފުރިހަމަ ކުރާ ބައިވެރިންނަށް ސެޓްފިކޭޓް ދިނުމަށް ހަމަޖެހިފައިވަނީ އޮންކޮށެވެ.\nކޯސްތަކާއި ބެހޭ ގޮތުން "ވަގުތު" އަށް މައުލޫމާތު ދެއްވަމުން ދިވެހި ބަހުގެ އެކެޑެމީގެ ރައީސް އަޝްރަފް އަލީ ވިދާޅުވީ، މި ޕްރޮގްރާމްއަށް ހުޅުވާލި ފުރުސަތުގައި ސުންގަޑި ހަމަވިއިރު، 1171 ބައިވެރިން އެދިފައިވާ ކަމަށާއި ކްލާސްތައް ފަށާނެ ދުވަސް ކަނޑައަޅާފައިވާނީ ކުދިންގެ ހިޔާލާ އެކު ކަމަށެވެ.\nއެގޮތުން ޅެން ކްލާސްތައް މިމަހު 15 ވަނަ ދުވަހު، ވާހަކަ ދެއްކުމުގެ ކްލާސްތައް 20 އަދި ނާވިލު ކްލާސްތައް 21 ގައި ފެއްޓުމަށް ހަމަޖެހިފައިވާ ކަމަށް އަޝްރަފު ވިދާޅުވިއެވެ.\nޅެން ޕްރޮގްރާމުގައި 463 ބައިވެރިއަކު ވަނީ ބައިވެރި ވެފައެވެ. ނާވިލު ނުވަތަ ކުރު ވާހަކަ އަށް 230 ބައިވެރިއަކު ބައިވެރިވެފައިވާއިރު، 478 ބައިވެރިއަކު ވަނީ ވާހަކަ ދެއްކުމުގެ ޕްރޮގްރާމްގައި މި މަހުގެ 12 ވަނަ ދުވަހާއި ހަމައަށް ބައިވެރިވެފައެވެ.\n"އަޅުގަނޑުމެން މިފަދަ ކޯސްތަކެއް ހުޅުވާލުމުގެ މަގުސަދަކީ މި މުޖްތަމައު އަކީ އަދަބީ ގޮތުން ކުރިއަރައިފައިވާ ތަނަކަށް ހެދުން. އަދި މި ކޯސްތައް ނިމިގެންދާއިރު މުޖްތަމައުގައު ހުންނަ އެކި މައްސަލަތަކަށް އަދަބީ ނަޒަރަކުން ނުވަތަ ޅެންވެރީންގެ ނަޒަރުން ވާހަކަ ދައްކަން އެނގޭ ބަޔަކު އުފެއްދުން އެއީ އުންމީދު." އަޝްރަފް ވިދާޅުވިއެވެ.\nއަޝްރަފް ވިދާޅުވީ، މިއީ އޮންލައިން ކޯސްތަކަކަށް ވުމުން ކޯސްތަކުގެ ދިގުމިނަކަށް ވެގެން ދާނީ 10 ގަޑި އިރާއި 15 ގަޑިއިރާއި 20 ގަޑިއިރު ކަމަށެވެ. އަދި ކުރިއަށް އޮތްތަނުގައިވެސް މިފަދަ ކޯސްތަށް ބާއްވާނެ ކަމަށް އަޝްރަފް ވިދާޅުވިއެވެ.\nދައުރުވަމުން ދަނީ ދިވެހިބަހުގެ އެކެޑަމީން އާއްމުކޮށްފައިވާ ބަސްތަކެއް ނޫން\nވާހަކަދެއްކުމުގެ ހުނަރު ދަސްކޮށްދޭ އޮންލައިން ކޯހެއް ފަށަނީ\nމެއި 14, 2020 23:51\nސާބަހޭ އަޝްރަފް ސަރ. މަރްޙަބާ!


PG ge ithubaaru neiy kamah hushahalhaakah noolhen: PPM | Mihaaru\nޕީޖީގެ އިތުބާރު ނެތް ކަމަށް ހުށަހަޅާކަށް ނޫޅެން: ޕީޕީއެމް\n17 މާޗް 2018 - 16:49 26 comments\nކުއްލި ނުރައްކަލުގެ ހާލަތުގެ މުއްދަތު މަޖިލީހުން އިތުރު ކުރީ ގާނޫނާ ހިލާފަށް ކަމަށް ޕީޖީ ބިޝާމް ވަނީ އޭރު ފުލުހުންނަށް އަންގައިފަ އެވެ. މަޖިލީހުގެ ދެ ބައިކުޅަ އެއްބަޔަށް ވުރެ މަދުން މެންބަރުން ތިބި ޖަލްސާއެއްގައި ކުއްލި ނުރައްކަލުގެ ހާލަތުގެ މުއްދަތު އިތުރުކުރުމަށް ފާސްކުރުމުން ޕީޖީ ބިޝާމް ފުލުހުންނަށް ފޮނުވި ސިޓީގައި އަންގަވާފައި ވަނީ މަޖިލީހުގެ ނިންމުން ގާނޫނުއަސާސީއާ އެއްގޮތް ކަމަށް ދެކެވަޑައިނުގަންނަވާ ކަމަށެވެ.\nKulli nurakkaluge haalathaa medhu Majileehuge nimmun gaanoonaa khilaafu: PG Bisham\nކުއްލި ނުރައްކަލުގެ ހާލަތު އިތުރުކުރީ ގާނޫނާ ހިލާފަށް ކަމަށް ޕީޖީ ބުނުން--\nރައްޔިތުން އެ މައްޗަށް އަމަލުކުރުން ލާޒިމްވާ ކަންކަމަށް ވޯޓަށް އެހޭނީ މަޖިލީހުގެ ދެ ބައިކުޅަ އެއްބައި މެމްބަރުން ހާޒިރުވާ ޖަލްސާއެއްގައި ކަމަށް ގާނޫނުއަސާސީގައި ބަޔާންކޮށްފައި ވެ އެވެ. އެއީ، މިހާރުގެ އަދަދުން ބަލާއިރު 43 މެމްބަރުންނެވެ.\nޕީޖީގެ އެ އެންގުމާ ގުޅިގެން ޕީޕީއެމްގެ ލީޑާޝިޕުން ވަނީ މީގެ ކުރިން ޕީޖީ އަށް އެ ގޮތަށް ނޭންގޭނެ ކަމަށް ބުނެ ފާޑުކިޔާފަ އެވެ.\nޕީޕީއެމްގެ އޮފީހުގައި މިއަދު ބޭއްވި ނޫސްވެރިންގެ ބައްދަލުވުމެއްގައި ނިހާން ވިދާޅުވީ ޕީޖީ ބިޝާމްގެ އިތުބާރު ނެތް ކަމުގެ މައްސަލައެއްގެ ވާހަކަ ނުވެސް ދެކެވޭ ކަމަށެވެ.\n"އެމްޑީއޭ/ޕީޕީއެމް ޕާލަމެންޓްރީ ގުރޫޕާ އެކުވެގެން ނިންމޭނެ އެއްވެސް ގޮތެއް ނޯންނާނެ. ރައްޔިތުން މަޖިލީހުގެ ތެރެއިން އެ މަސައްކަތް ނުކުރެވޭކަން ސާބިތު ކަމާ އެކީ ދަންނަވަން ކެރޭ،" ޔަގީންކަން ދެއްވަމުން ނިހާން ވިދާޅުވި އެވެ.\nކުއްލި ނުރައްކަލުގެ ހާލަތުގެ މުއްދަތު އިތުރުކުރީ ރަނގަޅަށް ނޫން ކަމަށް ވިދާޅުވެ ޕީޖީ ބިޝާމް އޭރު ފުލުހުންނަށް ފޮނުވި ސިޓީގައި ކުއްލި ނުރައްކަލުގެ ހާލަތުގެ ގަރާރުގެ ދަށުން އެއްވެސް މީހަކު ބަންދުގައި ބެހެއްޓޭނެ ކަމަށް އެކަމަނާ ދެކެވަޑައިނުގަންނަވާ ކަމަށް ވިދާޅުވެފައިވެ އެވެ.\nއިތުރު ލިޔުންތައް ރައްޔިތުންގެ މަޖިލިސް ޕީޕީއެމް ކުރީގެ މެމްބަރު އަހުމަދު ނިހާން ކުއްލި ނުރައްކަލުގެ ހާލަތު އައިޝަތު ބިޝާމް އެމްޑީއޭ\nވަކީލުންގެ ޕެޓިޝަން ބަލައެއް ނުގަނެވޭނެ: ނިހާން


PHOTO GALLERY: 76 dhuvahah fahu China ge Wuhan City hulhuvaalun | Mihaaru\n76 ދުވަހަށް ފަހު ޗައިނާގެ ވޫހާން ސިޓީ ހުޅުވާލުން\nމިދިޔަ ޑިސެމްބަރު މަހު 31 ވަނަ ދުވަހު ކޮރޯނާވައިރަސް އެންމެ ފުރަތަމަ ފެނުނު ޗައިނާގެ ވޫހާން ސިޓީ ލޮކްޑައުން ކުރީ ޖެނުއަރީ 23 ވަނަ ދުވަހު އެވެ. ހަތްދިހަ ހަ ދުވަހަށް ފަހު، 11 މިލިއަން މީހުން ހިމެނޭ އެ ސިޓީ ހުޅުވާލީ މިއަދު އެވެ. ޗައިނާ އިން މިހާރު ވަނީ ކޮރޯނާވައިރަސް ކޮންޓްރޯލްކޮށްފަ އެވެ.\nއެޕްރީލް 8، 2020: ވޫހާން - ޗައިނާގެ ވޫހާން ސިޓީގައި މަސައްކަތް ކުރުމަށް ފަހު ޖިލިން ޕްރޮވިންސްގެ ނަރުހެއް (ވ) އަމިއްލަ ޕްރޮވިންސަށް ދިއުމުގެ ކުރިން ވޭތުވެދިޔަ ދެ މަހެއްހާ ދުވަހު ވޫހާން ސިޓީގައި އެކުގައި މަސައްކަތް ކުރި ނަރުހަކަށް އަލްވަދާއު ކިޔަނީ. --ފޮޓޯ:އޭއެފްޕީ\nއެޕްރީލް 8، 2020: ވޫހާން - ޗައިނާގެ ވޫހާން ސިޓީގައި މަސައްކަތް ކުރުމަށް ފަހު ޖިލިން ޕްރޮވިންސްގެ ނަރުހެއް (މ) އަމިއްލަ ޕްރޮވިންސަށް ދިއުމުގެ ކުރިން ވޭތުވެދިޔަ ދެ މަހެއްހާ ދުވަހު ވޫހާން ސިޓީގައި އެކުގައި މަސައްކަތް ކުރި ނަރުހަކަށް އަލްވަދާއު ކިޔަނީ. --ފޮޓޯ:އޭއެފްޕީ\nއެޕްރީލް 8، 2020: ވޫހާން- ޗައިނާގެ ވޫހާން ސިޓީގައި މަސައްކަތް ކުރުމަށް ފަހު ޖިލިން ޕްރޮވިންސްގެ ނަރުހެއް (ކ) އަމިއްލަ ޕްރޮވިންސަށް ދިއުމުގެ ކުރިން ވޭތުވެދިޔަ ދެ މަހެއްހާ ދުވަހު ވޫހާން ސިޓީގައި އެކުގައި މަސައްކަތް ކުރި ނަރުހަކަށް އަލްވަދާއު ކިޔަނީ. --ފޮޓޯ:އޭއެފްޕީ\nއެޕްރީލް 8، 2020: ވޫހާން - ދެމަހަށް ފަހު ވޫހާން ހުޅުވާލުމުން އެ ސިޓީގެ ރޭލް ސްޓޭޝަނަށް ހަޒްމަތު ސޫޓުގައި ތިބި ބަޔަކު ދަނީ. --ފޮޓޯ:އޭއެފްޕީ\nއެޕްރީލް 8، 2020: ވޫހާން - ޗައިނާގެ ވޫހާން ސިޓީގައި މަސައްކަތް ކުރުމަށް ފަހު ޖިލިން ޕްރޮވިންސްގެ ނަރުހުން (ރަތް ކުލައިގައި) އަމިއްލަ ޕްރޮވިންސަށް ދިއުމުގެ ކުރިން ވޭތުވެދިޔަ ދެ މަހެއްހާ ދުވަހު ވޫހާން ސިޓީގައި އެކުގައި މަސައްކަތް ކުރި ނަރުހުންނަށް އަލްވަދާއު ކިޔަނީ. --ފޮޓޯ:އޭއެފްޕީ\nއެޕްރީލް 8، 2020: ވޫހާން - ޗައިނާގެ ވޫހާން ސިޓީގައި މަސައްކަތް ކުރުމަށް ފަހު ޖިލިން ޕްރޮވިންސްގެ ނަރުހެއް އަމިއްލަ ޕްރޮވިންސަށް ދިއުމުގެ ކުރިން އަލްވަދާއު ކިޔަނީ. --ފޮޓޯ:އޭއެފްޕީ\nއެޕްރީލް 8، 2020: ވޫހާން - ދެމަހަށް ފަހު ވޫހާން ހުޅުވާލުމުން އެ ސިޓީގެ ރޭލް ސްޓޭޝަނަށް ބަޔަކު ދަނީ. --ފޮޓޯ:އޭއެފްޕީ\nއެޕްރީލް 8، 2020: ވޫހާން - ދެ މަހަށް ފަހު ވޫހާން ސިޓީ ހުޅުވާލުމާ އެކު ބުލެޓް ޓްރޭނެއް ޑިސްއިންފެކްޓް ކުރަނީ. --ފޮޓޯ:އޭއެފްޕީ\nއެޕްރީލް 8، 2020: ވޫހާން - ދެ މަހަށް ފަހު ވޫހާން ސިޓީ ހުޅުވާލުމާ އެކު ބުލެޓް ޓްރޭނެއް ޗެކް ކުރަނީ. --ފޮޓޯ:އޭއެފްޕީ\nއެޕްރީލް 8، 2020: ވޫހާން - ދެމަހަށް ފަހު ވޫހާން ހުޅުވާލުމުން އެ ސިޓީގެ ޓިއަންހޭ އެއާޕޯޓަށް ބަޔަކު ދަނީ. --ފޮޓޯ:އޭއެފްޕީ\nއެޕްރީލް 8، 2020: ވޫހާން - ދެމަހަށް ފަހު ވޫހާން ހުޅުވާލުމުން އެ ސިޓީގެ ހަންކޫ ރޭލް ސްޓޭޝަނުގެ މުވައްޒަފަކު މަޑުކޮށްލައިގެން. --ފޮޓޯ:އޭއެފްޕީ\nއެޕްރީލް 8، 2020: ވޫހާން - ދެމަހަށް ފަހު ވޫހާން ހުޅުވާލުމުން އެ ސިޓީގެ ހަންކޫ ރޭލް ސްޓޭޝަނަށް ބަޔަކު ދަނީ. --ފޮޓޯ:އޭއެފްޕީ\nއެޕްރީލް 8، 2020: ވޫހާން - ދެމަހަށް ފަހު ވޫހާން ހުޅުވާލުމުން އެ ސިޓީގެ ވޫޗަން ރޭލް ސްޓޭޝަނަށް ބަޔަކު ދަނީ. --ފޮޓޯ:އޭއެފްޕީ\nއެޕްރީލް 8، 2020: ވޫހާން - ދެމަހަށް ފަހު ވޫހާން ހުޅުވާލުމުން އެ ސިޓީގެ ހަންކޫ ރޭލް ސްޓޭޝަނަށް ބަޔަކު މަޑުކޮށްލައިގެން. --ފޮޓޯ:އޭއެފްޕީ\nއެޕްރީލް 8، 2020: ވޫހާން - ދެމަހަށް ފަހު ވޫހާން ހުޅުވާލުމުން އެ ސިޓީގެ ހަންކޫ ރޭލް ސްޓޭޝަނުގައި ބަޔަކު މަޑުކޮށްލައިގެން. --ފޮޓޯ:އޭއެފްޕީ\nއެޕްރީލް 8، 2020: ވޫހާން - ދެމަހަށް ފަހު ވޫހާން ހުޅުވާލުމުން އެ ސިޓީގެ ހަންކޫ ރޭލް ސްޓޭޝަނުގައި ފަސިންޖަރުންގެ ހުން ބަލަނީ. --ފޮޓޯ:އޭއެފްޕީ


Kuruvaahaka: Nudhanna meehaku dheke loabi nuvaasheve!\nނުދަންނަ މީހަކު ދެކެ ލޯބި ނުވާށެވެ!\nއިރުއޮއްސޭ ދަޅާގައި ފޫހިވެގެން މިޖެހެނީ ވަށައިގެން އެނބުރި އެނބުރި ހުންނާށެވެ. އެއްފަހަރު އަތިރިމައްޗަށް އަނެއް ފަހަރު ފުއްޓަރުފަރާތަށް ގޮސް އިރުއޮއްސޭ މަންޒަރު ބަލަން ދެކޮޅަށް ހިނގަހިނގާ ހުންނާށެވެ.\nހިތަދުއަށް އައިފަހުން އުޅެން މިޖެހެނީ މިކަހަލަ ހާލެއްގައެވެ. އުޅެން ޖެހިފައިވަނީ ގޭގައި އެކަންޏެވެ. ދައްތައާ މަންމަ ވީ ތިނަދޫގައެވެ. އަހަންނަށް އެކަނި އުޅެވިދާނެޔޭ އެމީހުންގެ ހިތަށް އަރާތީއެވެ. އުމުރުން ބާވީސް އަހަރުވީމާ ކައްކާފައި ކާންހަދާދޭން މަންމަ ނެތަކަސް ވާނެ ނޫންހެއްޔޭ ދައްތަ ބުންޏެވެ. ބޮޑުދައިތަގެ ދަރިފުޅު ވިހައި ހަތް ދުވަސް ނުވަނީހެއް އެކަކުވެސް މިކޮޅަށް އަންނާކަށް ނޫޅޭނެއެވެ. އެހެން ނޫނަސް މާމަގެ ގެއިން އަހަންނަށް ހުރިހާ ފަހަރަކުވެސް ކާން ސައިބޯން ލިބެން ހުންނާނެއެވެ. އެއީ ޖެހިގެން ތިންގެ ދޫކޮށްފައި ހުންނަ ގެއެވެ. ހައްތާވެސް އުޅޭނީ ތިމާގެ ކުދީންނެވެ.\nއަހަރެން މިހާތަނަށްވެސް އުޅުނީ މިކަހަލަ ގޮތަކަށެވެ. އެމްބީއޭ ނިމެންދެން މާލޭގައި ހުންނަން ޖެހުނީމައެވެ. އެއީ ސްކޫލް ނިންމާފައި އަހަރެން ހެދި ފުރަތަމަ ކޯހެވެ. އޭރު އަމިއްލައަށް އެކަނި އުޅެމުން ދިޔަޔަސް އެކަން ބޮޑެއް ނުވެއެވެ.\nއެކަން ބޮޑުވީ މިހާރުއެވެ. މިރަށަށް އައިފަހުންނެވެ. ކިޔެވުން ނިމި ކުރާނެ ކަމެއް ނެތުނީމައެވެ. އެކަމަކުވެސް އިތުރަށް މާލޭގައި ހުރުމުގެ ބޭނުމެއް ނެތީތީ ރަށަށް އައީއެވެ.\nފޫހިކަން އެރޭ ވަކީން ބޮޑުވިއެވެ. އެކީގައި ބޭރަށް ގޮސްލާނެ އެކަކުވެސް ހުސްކޮށް ނެތެވެ. ރަށުން ދިޔަފަހުން އެހާ ދުވަސްވެފައިވުމާއެކު ގައި ތިބި ގާތް ރައްޓެހީންނެއް މިހާރަކު އަތަކު ނުޖެހެއެވެ. އެމީހުންވަނީ އެމީހުން އަމިއްލަ ދުނިޔެއެއްގައި އެތަން މިތަނުގައެވެ. ހާލަކުން ފަހަރަކު ދިމާވާ މީހަކަސް ހާލު އަހާލުން، ހާލު އޮޅުން ފިލުވައިދިނުން ނޫނީ ދައްކާނެ މާ ގިނަ ވާހަކަތަކެއް ނޯވެއެވެ. އެކުގައި އުޅެވިފައިވަނީ އުމުރުން ހައެއްކަ އަހަރު ވަންދެންނެވެ. މިއޮތްހާ ދުވަހު މާލޭގައި އުޅެން ޖެހިފައިވާތީ އޭގެ ފަހުން އެކުދީންނާ ވަނީ ގުޅުން ގެއްލިފައެވެ.\nތިން ދުވަހުގެ މެދުކެނޑުމަކަށްފަހު އިންޓަނެޓް ޑޭޓާ ޕެކެޖް ލިބުނުކަންވީ ވަރަށްބޮޑު ހިތްހަމަޖެހުމަކަށެވެ. ދުވާލަކު މަދުވެގެން އެއްފަހަރު ފޭސްބުކަށް ނުވަދެވިއްޖެއްޔާ ގައިން އެއްބައި މަދުވެފައި ހުންނަހެންވެސް ހީކުރެވެއެވެ. އެއީ އަހަރެންގެ ތިބި މަދު ރައްޓެހީންނާ ބައްދަލުވާން އޮންނަ ހަމައެކަނި ގޮތެވެ. އޮންލައިންވާ ކޮންމެ ފަހަރަކު ރައްޓެއްސަކު އޮންލައިންގައި ނެތްކަމަކު ކޮންމެވެސް މެސެޖެއް އައިސްފަ ނޯންނަނީ މަދު ފަހަރަކުއެވެ. އެ މެސެޖްތަކަށް ޖަވާބު ދިނުމަކީ ވަރަށް ބޮޑު ހިތްހަމަޖެހުމެކެވެ. މިކަންތަކުގައި އުޅެނިކޮށް ކުއްލިއަކަށް އަހަންނަށް ފްރެންޑް ރިކްއެސްޓެއް އައިތަން ފެނިއްޖެއެވެ.\nފުރެންޑް ރިކުއެސްޓް އައުމަކީ އާކަމެއް ނޫނެވެ. އެހެންނަމަވެސް ކޮންމެ ކޮންމެ މީހަކު އަހަރެން އެޑެއް ނުކުރަމެވެ. އަމުދުން އެކިކަހަލަ ހެއްވާ ނަންނަމަކީ އަހަރެން މާރުހޭ ކަހަލަ ޕްރޮފައިލް ތަކެއް ނޫނެވެ. އެކަހަލަ ނަންތައް އަހަރެން ވަގުތުން ޑިލީޓްކޮށްލަނީއެވެ. އެކަމަކު އަހަރެންގެ ރައްޓެހީން އެމީހެއްގެ ރައްޓެހީންގެ ގޮތުގައި ތިބެފައި ފޮޓޯ ހުންނަ އަސްލެއްކަމަށް ފެންނަ މީހުން އެޑްކޮށްލަމެވެ. އަދި ރަނގަޅުގޮތުގައި ވާހަކަ ދެކެވޭނަމަ ފަހުން ރައްޓެހިކަންވެސް ބާއްވަމެވެ. އެކަމަކު ދެންމެ އައި ރިކްއެސްޓްގައި ހުރީ މަލަކާއި ކޮކާލެކެވެ. ރައްޓެއްސެއް ނެތެވެ. އެކަމަކު ނަން ވަރަށް އަޅައިގަތެވެ. ފްރިންސަސް ރިންޒީއެވެ.\nރިންޒީ އެއީ އަހަރެން އަބަދުވެސް އަޅައިގަންނަ ނަމެކެވެ. އެކަމަކު ޕްރިންސަސް ނަމެއްގެ ކުރިޔަށް އަތުވެއްޖެއްޔާ އެއީ އިންޒާރެކެވެ. ޚިޔާލީ ސޫރައެކެވެ. ހިތަށް ގެނުވާ ހުވަފެނީ ތަސައްވުރެކެވެ. އެހެންވެ މިކަހަލަ ރިކްއެސްޓްތައް އާންމުކޮށް އަހަރެން ޑިލީޓްކޮށްލަނީއެވެ. އެކަމަކު މިރޭ….\nފޫހި ކަމަކީ ހެޔޮ ހުރިހާ ވިސްނުމެއްގައި އަޅާ ކަތުރުފަންޏެކެވެ. އެހެންވެ އަހަރެން ހަމަ ވަގުތުން އެ ޕްރިންސަސް އެޑްކޮށްލައިފީމެވެ.\nޕްރިންސަސް ރިންޒީ އަކީވެސް ހަމަ މިއަތޮޅު ކުއްޖެކެވެ. ބަޔޯގައި ވަނީ ކޮޓް އައްޑޫއެވެ. ކޮޓް އައްޑޫ ކިޔާ ސަބަބެއް އަހަންނަކަށް ނޭނގެއެވެ. އެކަމަކު އެހެން ތަނަކުންވެސް އަހަންނަށް އޮތީ އެ ނަން ފެނިފައެވެ.\nފްރެންޑް އެކްސެޕްޓް ކޮށްލުމާއެކު ހަމަ ވަގުތުން މެސެޖެއް އަތުވެއްޖެއެވެ. މެސެންޖަރުން ވޭވް ކުރާ އަތެއްގެ އިމޯ އެއް އައުމާއެކު “ހައި ނިހާދް. ތޭންކްސް.”\nއަހަރެންގެ ޕްރޮފައިލްގައި ހުންނާނީވެސް އަހަރެންގެ ނަމާއި އަސްލު ފޮޓޯއެވެ. ނަމުން މުޚާތަބު ކުރީމަ ހައިރާނެއް ނުވިއެވެ. އެކަމަކު އަހަންނާ ވާހަކަ ދެއްކުމަށް އޭނާގެ ފަރާތުން ޝައުގުވެރިކަން ފެނުނީމަ ހައިރާން ވިއެވެ.\n“ހައި” އަހަރެންވެސް ބުނެލީމެވެ. “ރިންޒީ…. “\n“އާނ. ޕްރިންސަސް އެއް ނޫން. އެކަމަކު ރިންޒީ.” ދެން ހީނލުމުގެ އިމޯއެއް އެކުލެވިފައިވެއެވެ.\n“މިރޭ ކީއްކޮށްލާ ރެއެއް، އެކަނިވެރި ވެފަހެން ހީވަނީ.”\n“ފޫހި ރެއެއް.” އޭނާވެސް ބުނެލިއެވެ. “އެކަމަކު ނިހާދު ފޫއްސެއް ނުވާނެތާ!” އޭނާ ކުރީ ސުވާލަކަށް ވުރެން ބޮޑަށް ޔަގީންކަމާއެކު އިއްވާލީ ބަޔާނެކެވެ.\n“އަހަރެން އަދި ކިހާ ފޫއްސެއްވާނެ.” އަހަރެން ބުނެލީމެވެ. “މިރަށަށް އަހަރެން ވަރަށް އާ މިހާރު.”\n“ތިކަންވެސް އެނގޭ. “ ހީނލުމުގެ އިމޯ އަކާއެކު. “އެކަމަކު ނިހާދު ކަހަލަ ސްމާޓް ހޭންޑްސަމް ޒުވާނަކު މިރަށުގައި ފޫހިވެފައި ހުންނާކަށް ނުޖެހޭނެ.” އޭނާ މިހެން ބުނީވެސް ހަމަ އެޔަގީންކަމާއެކުގައެވެ.\n“ބޭރުން ބަލާފައި ހުންނަ ބައްޓަމަކުން އެއްކަމެއްވެސް ނޭނގޭނެ.” އަހަރެން ހަގީގަތް ހާމަ ކޮށް ދިނީމެވެ.\nއެއީ އަހަންނާ ރިންޒީގެ އޮންލައިންގެ ރައްޓެހިކަން ފެށުނު ހިސާބެވެ. އޭގެފަހުން ހަމަ ކޮންމެ ރެޔަކުވެސް އަދި ކޮންމެ ދުވަހަކުވެސް އޭނާއަށް ވަގުތު ވާ ފަހަރަކު ނަމަ ހައި ޖަހާލައި ވާހަކަ ދެއްކުން ކުރިޔަށް ގެންދިޔައެވެ.\nއަހަރެންނަށް އިސާހިތަކު ރިންޒީގެ މެސެޖްތަކަށް އިންތިޒާރުވެސް ކުރެވެން ފެށިއެވެ. ނުދަންނަ މީހަކު ދެކެ ލޯބިނުވާށޭ އަހަރެން ހިތް އަބަދުވެސް އަހަރެންގެ ގާތުގައި ބުނަމުން ދިޔައެވެ. އެއީ ރަނގަޅު ނަސޭހަތެއް ވެސް މެއެވެ. ފޫހިވެފައި ހުންނަ ވަގުތަކު މީހަކާ އޮންލައިނުން ނަމަވެސް ވާހަކަ ދައްކާލުމަކީ ފޫހިފިލާކަމެކެވެ. އެކަން އަހަންނަށް އެނގުނީ މިހާރުއެވެ. އެންމެ ރެއެއް ރިންޒީގެ މެސެޖެއް ނައިސް ލަސްވިޔަސް އަހަރެންގެ ހިތް ބޭގަރާރުވާން ފެށީ ހައިރާން ވާހާ ބޮޑަށެވެ.\nއަހަންނަށް ރިންޒީއާ ބެހޭ މާގިނަ މައުލޫމާތެއް އޭނާގެ ޕޭޖަކުން ނުފެނެއެވެ. ފޮޓޯއެއް ހުރީ ރައްޓެހި ދެކުއްޖަކާ އެކު ތަންކޮޅެއް ދުރުން ނެގިފައެވެ. އޭގައި މޫނު ފެންނަން ހުރި ނަމަވެސް ރީތި މޫނެއްކަން ނޫން ކަމެއް އެނގޭކަށް ނެތެވެ. ކުރިމަތިން ފެނުނަސް އޭނާ ވަކިކުރާކަށް އަހަންނަކަށް ނޭނގޭނެއެވެ. އެކަމަކު އޭނާގެ ހަށިގަނޑެވެ. މިސާލު ޖެހޭނީ ޖަޕާނުގެ ގުޅިއަކާއެވެ. ރީތި ހިމަ ދިގު ގުޅިއަކާއެވެ. އޭނާގެ ދޮންދޮން ހަށިގަނޑުގެ އެރީތި ބައްޓަން ފުރިހަމަކޮށްދީފައިވަނީ އެތައް ގުނައަކަށެވެ.\nއެހާވަރުން އަހަންނަށް އެނގެން ބޭނުން ވަރަށް އޭނާ އެނގުނެވެ. އެކަމަކު އަހަރެންގެ މައްސަލައަކަށް ވަނީ އެ ގުޅި ހަމަލޮލުން ދެކެލަން ބޭނުންވާން ފެށިކަމެވެ. ވަށައި އަނބުރައި ގާތުން ބަލައި ބީހިލާން ބޭނުންވާންފެށި ބޮޑުކަމެވެ.\nއަހަރެން ނުސީދާކޮށް މިކަމަށް ހުށަހެޅީމެވެ. އެކަމަކު އޭނާ ހަދަނީ ސަމާސާއެކެވެ.\n“މިވަގުތު އަހަރެމެން ދެމީހުންވެސް ބޭނުންވަނީ އެކަކު އަނެކަކާ ވާހަކަ ދައްކާލުން ނޫންތަ؟ ޚިޔާލުބަދަލުކޮށް ފޫހި ފިލުވާލުން ނޫންތަ؟” މިއީ އޭނާ ވިސްނައިދިން ގޮތެވެ.\nމިއީ އަހަރެންވެސް ކަންތައް ކުރަންވީ ގޮތެވެ. އެކަމަކު ހިތް އެވަރުން ފުއްދައެއް ނުލިއެވެ. އޭނާ އުޅޭ ހިސާކަށް ދާން ބޭނުންވިއެވެ.\n“އަހަރެން އުޅެނީ ހުޅުދޫގައި. “ އަހަރެން އަހާވަރުން އެންމެ ފަހުން އޭނާ ބުނެލިއެވެ. “އެވަރުން ނިހާދަށް ފުދެން ވާނެކަމަށް ހީކުރަން.”\nއެވަރަކުން އެއްގޮތަކަށް ވެސް ނުފުދެއެވެ. ހިތް ބޭނުންވަނީ އެ ޕްރިންސަސް ވީތަނަކުން ހޯދާށެވެ. އަބަދު އޮންލައިން އިން ބައްދަލުވުމުގެ ބަދަލުގައި އިންލައިނުން ވެސް ބައްދަލު ކުރުމަށެވެ. އެގުޅީގެ ކިބައިގައި އެވާ ފުރިހަމަ ކަމާއި ލައްޒަތު ހަމަލޮލުން ދެކެ އަތުންހިފައި އިހްސާސް ކޮށްލުމަށެވެ. އަހަރެންގެ ގޭގެ ޒީނަތެއްގެ ގޮތުގައި އަބަދު އެ ޕްރިންސަސް ބައިންދާލުމަށެވެ.\nވޭނެއް ހިތުން ފިލުވޭނީ ވޭނަކާ ލައިގެންނެވެ. އަހަރެން ހިތުގައި މި އުފެދުނު ވޭން ފިލުވާލުމަށް އޭނާއަށް އަހަރެންގެ ހިތުގެ ހާލަތު ސާފުކޮށް ބުނެދޭން ގަސްތު ކުރީމެވެ.\n“ޕްރިންސަސް. އަހަރެންނަށް ހީވަނީ މިހާރު އަހަރެންގެ ހިތުގެ ހާލަތު ހުރިގޮތް ރިންޒީގެ ގާތު ބުނަން ޖެހިއްޖެހެން.”\n“ތިޔައީ އަހަރެންނަށްވެސް އެނގޭ ހާލަތެއް.” ނިހާދު ތިޔަ އުޅެނީ ފޫހި ފިލުވާނެ ގޮތެއް ހޯދާކަށްނޫންތަ؟\nރިންޒީ މިހެން ބުނީމާ އޭގެ ފުރިހަމަ މާނައެއް އަހަންނަކަށް ނުވިސްނުނެވެ.\n“ ހަޔާތުގެ ބައިވެރިޔަކަށް މީހަކު ގެންނަނީ ހަމަ އެކަނި ފޫހި ފިލުވުމުގެ ބޭނުމެއްގައެއް ނޫން.” އަހަންނަށް މާނަ ކުރެވުނު ގޮތުގެ ޖަވާބު ދިނީމެވެ.\n“އެހެންވީ އިރު ކީއްވެ ނުހޯދާ ލަސްކުރަނީ؟” އޭނާގެ ޖަވާބު ކުރެވެ.\n“މިހާރު ހީވަނީ އޭނާ ފެނިއްޖެހެން.” އަހަރެން އުންމީދާ އެކު ބުނެލީމެވެ. “އެމީހަކީ..”\n“ކޮންގްރެޓްސް.” މިހެން އޭނާ ބުނުމުން އަހަރެން ހައިރާންވިއެވެ. އެއާއެކު އޭނާ އޮފްލައިން ވެއްޖެއެވެ.\n“އެއީ ޕްރިންސަސް.. ރިންޒީ!”\nއެއީ އެޗެޓް ނިމުނު ހިސާބެވެ. އިތުރު ސުވާލެއްވެސް ޖަވާބެއް ވެސް ނައެވެ. އަހަރެން ހީކުރީ އެހާހިސާބުން އޭނާ ބިޒީވީކަމަށެވެ. އެހެންވެ މި ޗެޓް ކުރިޔަށް ގެންދަން ދެން ލިބޭ އެހެން ފުރުސަތަކަށް އިންތިޒާރު ކުރަމުން އަހަރެންވެސް މިވަގުތު މެދުކަނޑާލީމެވެ.\nމުޅި ދުވަހު ހުވަފެނީ ދުނިޔެއެއްގައި އަހަރެން އުޅުނީމެވެ. ޕްރިންސަސް ދޭނެ ޖަވާބަކަށް އިންތިޒާރު ކުރުމުގައެވެ. ހިތަށް ކެތް ނުކުރެވޭނީ އޭނާ ނޫނެކޭ ބުނާ އަޑުއަހާށެވެ. އުފާވަނީ އޭނާ އާނއެކޭ ބުނެފާނެ ކަމުގެ ޔަގީންކަން އޮތްވަރުންނެވެ.\nމި ދިޔަ ދުވަސްތަކުގައި ދެކެވިފައިވަނީ ނުހަނު ފޮނި އަދި އަސަރު ކުރުވަނިވި ވާހަކަ ތަކެވެ. އަހަރެން މިހާލަތަށް ވެއްޓުނީ ހަމަ ގައިމުވެސް އެވާހަކަތަކުގައި އެކުލެވިފައިވާ ޖާދޫއަކުންނެވެ. މިއީ ދުވަހަކުވެސް އަހަރެންނަށް ކުރެވުނު އިހްސާސްތަކެއް ނޫނެވެ. އަންހެން ކުއްޖަކަށްޓަކައި މިހާވަރުގެ އުންމީދެއް އަހަންނަށް ކުރެވިފައެއް ނެތެވެ.\nރިންޒީގެ ޚަބަރެއް އޭގެ ފަހަކުން ނުވިއެވެ. ގުޅޭނެ ގޮތެއް ނެތެވެ. ރަނގަޅަށް ބަލާލިއިރު އޭނާވަނީ އަހަރެން ބްލޮކްވެސް ކޮށްލާފައެވެ.\nކެތްތެރިކަން މިހާބޮޑަށް ގެއްލިދާނެ ކަމަކަށް އަހަރެން ހިޔެއް ނުކުރަމެވެ. ނުފެންނަ މީހަކަށްޓަކައި މިހާބޮޑު ވޭނެއް އަޅާފާނެ ކަމަކަށް އަހަރެން ދުވަހަކުވެސްހިތަކަށް ނާރައެވެ. ހަށިގަނޑުގައި އަޅާ ކިތަންމެ ގަދަ ވޭނަކަށް ކެތްކުރެވިދާނެޔޭ މީހުން ބުނެއެވެ. އެކަމަކު ހިތުގައި އަޅާ ވޭނަކަށް ކެތެއް ނުކުރެވޭނެއެވެ. މިއީ ތެދެއްކަން އަހަންނަށް އެނުގނީ މިހާރުއެވެ.\nހިތުވޭން މިހާބޮޑުވުމުން އަހަރެން ގޮތް ހުސްވިއެވެ. އަހަރެން އިނީ ބެލްކަނީގެ މަތީގައެވެ. ކުރީގައި އަހަރެން ސިގިރޭޓެއް ކަހަލަ އެއްޗެއް ނުބޮމެވެ. މިއަދު އަހަރެންގެ އަތުގައި ރޯކޮށްފައި މިއޮތީ އަހަރެން ދުވަހަކުވެސް ބޭނުންކޮށްފާނެ ކަމަށް ހީކޮށްފައި ނުވާ ވިހަގަދަ ސިގިރޭޓެވެ. ޚިޔާލެއްނެތި ވެއްޓިދާނެ ކަމުގެ ބިރެއް ނެތިއެވެ އަހަރެން އެ ބެލްކަނި މަތީގައި ބޭރަށް ދެފައި ބާލައިގެން އިނީމެވެ. އަމިއްލަ ނަފްސުގެ އަގެއް ނެތް ކަމުގެ އިހްސާސް މިވަރަށް ކުރެވިއްޖެއްޔާ ދިރިހުންނާކަށް ބޭނުމެއް ނުވެއެވެ. އެއީ މީގެ ކުރީގައި އަހަންނަށް އެނގިފައި ނުވާ ކަމެކެވެ. ހިތުގެ ވޭނުން ސަލާމަށް ވާން މީހާގެ ނަފުސު ނުރައްކަލަށް ވައްޓާލަނީ މިއަޅާ ވޭނެއްގެ ދިލަގަދަ ކަމުންކަން މިއަދު އަހަންނަށް ވިސްނުނެވެ. މިއަކުން އަހަރެން ވަކި އިސްތިސްނާ ވެދާނެހެއްޔެވެ؟ އަހަރެންގެ ބޮލަށް އެނބުރުން އަރަން ފަށައިފިއެވެ.\nއެވަގުތު އަހަރެންގެ ފުރަގަހުން މީހަކު އައިސް ހިފަހައްޓާނުލި ނަމަ އަހަރެން ވެއްޓުނީހެވެ.\nއޭނާ އަހަރެން އެތަނުން ބާލައިގެން ތިރީ ބަޔަށް ގެނައެވެ. އަދި ސޯފާގައި އަހަރެން އޮށޯވެ ބޭއްވުމަށް އެހީތެރިވިއެވެ.\nއެދުވަހުގެ ބާކީ ބަޔާއި އެރޭގެ ބޮޑު ބައެއް އޭނާ އަހަންނަށް އެހީވުމުގައި ހޭދަ ކުރިއެވެ. ސިގިރޭޓް ފޮއްޓާ ލައިޓަރު ފޮރުވިތަނެއްގައި ފޮރުވައިފިއެވެ.\nއެއީ ޝުވިޒާއެވެ. މިގެޔާ ޖެހިގެން ހުރި ގޭގައި އުޅޭ ނަރސަރީ ސްކޫލްގެ ޓީޗަރެކެވެ. ނުހަނު ހިތްހެޔޮ އެހީތެރި ކުއްޖެކެވެ. ހަމްދަރްދީ ވުމުގެ އިންތިހާއެވެ.\nއޭނާއަކީ ސައިކޮލޮޖިސްޓެއް ކަމުން އަހަރެން ބެލްކަނީ މަތީގައި ވަގުތު ހަރަކާތް ހުރިގޮތުން އަހަރެންގެ ހާލު އޭނާއަށް ދެނެގަނެވުނީއެވެ. އެހެންވެ އަހަންނަށް ކުޑަވެސް ލިސާނެއް ނުވާނެ ފަދައިން ގޭތެރޭންލާފައި މައްޗަށް އެރީއެވެ. އަހަރެން ނިދުމުގެ ކުރީގައި ތަޅެއް ނުލަމެވެ.\nއެރޭ އަހަންނަށް އޭނާ ކާން ތައްޔާރު ކޮށްދިނެވެ. ނިދަން ކޮޓަރިއަށް ދިއުމުގެ ކިރުތަށްޓެއް ދިނެވެ. ހެނދުނު އަންނާނަމޭ ބުނެފައި ދިޔައީއެވެ.\nހެނދުނު އޭނާ އައުމުން އެހުރިހާ ވާހަކައެއް އޭނައަށް ކިޔާދިނީމެވެ.\n“ތިޔަވާނީ ފޭކު ޕްރޮފައިލަކަށް. އަހަރެން ތިޔަކަންތައް ބަލާދީފާނަން.” އެކުއްޖާ ނުހަނު ހަމްދަރްދީއާ އެހީތެރިކަމާއެކު އަހަންނަށް ހިތްވަރު ދިނެވެ.\nޖެހިގެން އައި ފުރަތަމަ ހޮނިހިރު ދުވަހު އޭނަޔާ އަހަރެން ފެރީގައި ހުޅުދުއަށް ދިޔައިމެވެ. އޭނާ ގޮސް ވަނީ ސީދާ “ރިންޒީގެ” ގެޔަށެވެ. އަހަރެން ހުރީ ފެންނަ ހިސާބު ދުރުގައެވެ. އެވަގުތުކޮށު ހީވަނީ އަހަރެންގެ ހިތް މޭގެތެރޭގައި އޮންނަން ބޭނުން ނެތިގެން ފުންމާލަން އުޅޭހެންނެވެ. އެތައް ގަޑިއިރުހެން ހީވި ނަމަވެސް ކުޑަ އިރުކޮޅަކުން އޭނާ ނިކުމެއްޖެއެވެ. އެއީ ހަމަ ރިންޒީއެވެ. ހަމަ އެ ޖަޕާނު ގުޅިއެވެ. ފޮޓޯއިން ފެނުނުވަރަށް ވުރެންވެސް ރީއްޗެވެ. އަހަރެން އަވަހަށް ގޮސް “ކީއްވެތަ ގުޅުން ކަނޑާލީ، “ މިހެން އަހާލަން ހިތަށް އެރިއެވެ. އެކަމަކު އަހަރެންނަށް މިއަދު މަގު ދައްކައިދޭ ގައިޑްގެ އިޝާރަތެއް ނެތި އެކަމެއް އަހަންނަކަށް ނުކުރެވޭނެއެވެ.\nއަހަރެންގެ ގައިޑް ރިންޒީއާ ގުޅައިގެން އެހާފަސޭހައިން ބައްދަލު ކުރާނެ ފުރުސަތު ހޯދި ގޮތެއް ވެސް ނޭނގުނެވެ.\n“އެއީ ނަޒްރާ.” ޝުވިޒާ ބުނެދިނެވެ. “އޭނާގެ އެކްސް އަނބުރާ އައިސް ދެމީހުން މިހާރު އެވަނީ މެރީ ކުރަން ހަމަ ޖެހިފަ. ދެން އެކަންތައް ހިތުން ފިލުވާލާ.”\nޝުވިޒާ އޭނާގެ ހަނދާން އަހަރެންގެ ހިތުން ފިލުވާލަން ހިތްވަރު ދިނެވެ. އަހަރެންގެ ހުރިހާ ކަމެއްގައިވެސް އެހީތެރިވިއެވެ. އަހަރެންގެ ހަޔާތުގައި ނިވެމުން ދިޔަ ހުޅުކޮޅު އަލުން ދިއްލާލަ ދިނެވެ.\nއޭގެ ދުވަސްކޮޅެއް ފަހުން އަހަރެން ވަރަށް ވިސްނުމަށް ފަހު މާ ފިހާރައަކަށް ގޮސް އެތާހުރި އެންމެ ރީތި މާބޮޑި ގަނެލައިފީމެވެ. އަދި ހަވީރު ޝުވިޒާ ސްކޫލުގައި ކިޔަވައިދޭ ގަޑި ނިންމާލާފައި ނުކުންނަ ވަގުތަކަށް އިންތިޒާރުގައި ހުރީމެވެ. އޭނާ ނުކުތުމުން އަހަރެން ކުއްޖެއްގެ އަތަށް ކުޑަ ނޯޓެއް ދީފައި އޭނައަށް އެމާބޮޑިއާ އެކު ފޮނުވައިފީމެވެ. އޭގައި އަހަރެން ލިއުނީމެވެ. “އަހަރެންގެ ހަޔާތުގެ ބައްތި ދިއްލި ގޮތަށް ނިއްވާލިޔަ ނުދީ ބެހެއްޓޭނީ ޝުވިޒާއަށް.”\nއަހަރެން ހުރީ ޝުވިޒާ ދުވެފައި އައިސް އަހަންނާ ހަގް ކޮށްލާ ވަގުތު އެހެން މީހުންނަށް ނުފެންނާނެ ފަދަ ނިވާ ތަނެއްގައެވެ.\nއެކުއްޖާ އެ މާބޮޑި ޝުވިޒާ އަތަށް ދިންތަނާއި އޭނާގެ މޫނަށް އައި ސުވާލުގެ ކުލަތައް އަހަންނަށް ރީއްޗަށް ފެނުނެވެ. އޭނާ އެ ނޯޓް ކިޔާލިއެވެ. އެކުއްޖާ އަހަރެން ހުރި ދިމާ އަތުގެ އިޝާރާތުން ދައްކާލުމުން އޭނާ އަހަންނަށް ބަލާލިއެވެ.\nއަހަރެން އަނެއް ފަރާތަށް އެނބުރިލީމެވެ. އޭނާ އައިސް އަހަރެންގެ ފުރަގަހުން އޮޅުލައިގަންނަން ތަން ދިނުމަށެވެ.\nއަހަރެންގެ ފުރަގަހުން މީހަކު ކޮއްޓާލުމުން އެނބުރި ބަލާލީމެވެ. އޭރު އެތާ ހުރީ އަހަރެން ޝުވިޒާ ގާތަށް ފޮނުވި ކުއްޖާއެވެ. އޭނާގެ އަތުގައި އަހަރެން ފޮނުވި ނޯޓް އޮތެވެ. އޭގެ ތިރީގައި ލިޔެފައި އޮތެވެ.\n“ނުދަންނަ މީހަކު ދެކެ ލޯބި ނުވާށެވެ.”\nއަހަރެން ބަލާލިއިރު ޝުވިޒާ ކުރިޔަށް ގޮސް އޮބާލަނީއެވެ.\nއަފަގެ އާމިނަތު ހެދި ފަންޑިތަ\nކުރުވާހަކަ: އަސްލު ލޯބި\nކުރުވާހަކަ: އަލަނާސި ޕިއްޒާ


vnews - Anna aharah lafaakuraa dhaulathge budget hushaelhun maadhamaa baahvanee\nއަންނަ އަހަރަށް ލަފާކުރާ ދައުލަތުގެ ބަޖެޓު ހުށަހެޅުން މާދަމާ ބާއްވަނީ\nއަންނަ އަހަރަށް ލަފާކުރާ ދައުލަތުގެ ބަޖެޓު ހުށަހެޅުމަށް ބާއްވާ ޖަލްސާ މާދަމާއަށް އެޖެންޑާކޮށްފި އެެވެ.\n2018 ވަނަ އަހަރަށް ލަފާކުރާ ދައުލަތުގެ ބަޖެޓް ހުށަހެޅުން ހުސްވި ހަފުތާގެ ބުރާސްފަތި ދުވަހު ބާއްވަން ތާވަލްކުރުމަށްފަހު ޖިލީހުގެ އިދާރާއިން ވަނީ އެ ޖަލްސާ މިހަފްތާއަށް ފަސްކޮށްފައިވާ ކަމަށް މެންބަރުންނަށް އަންގާފައެވެ. އަދި މާދަމާ ޖަލްސާ ބާއްވަން ނިންމައި މިހާރު ވަނީ ޖަލްސާގެ އެޖެންޑާ ހިމަނާފައެވެ.\nމާދަމާ ހެނދުނު 11 ޖަހާއިރު ބާއްވަން ތާވަލްކޮށްފައިވާ މި ޖަލްސާގައި އޮތީ 2018ވަނަ އަހަރަށް ލަފާކުރާ ދައުލަތުގެ ބަޖެޓް ހުށަހެޅުން އެކަންޏެވެ. އަންނަ އަހަރަށް ލަފާކުރާ ދައުލަތުގެ ބަޖެޓް މިދިޔަ މަހުގެ 30 ވަނަ ދުވަހު މަޖިލީހަށް ފޮނުވާފައިވާ ކަމަށް ފިނޭންސް މިނިސްޓްރީގެ އޮފިޝަލުން ވަނީ މީޑިއާގައި ވިދާޅުވެފައެވެ.\nވީނިއުސް އަށް މައުލޫމާތު ލިބިފައިވާގޮތުގައި ބަޖެޓް ހުށަހަޅާ ޖަލްސާ ނުބޭއްވި ލަސްވަމުން ދިއައީ ބަޖެޓުގެ ތަފްސީލް ލިބުން ލަސްވަމުން ދިއުމުންނެވެ.\nގާނޫނު އަސާސީގައި ބުނެފައިވަނީ ކޮންމެ އަހަރެއް ފެށުމުގެ ކުރިން އެ އަހަރަކަށް ދައުލަތުން ހިނގާނެކަމަށް ލަފާކުރާ ހަރަދާއި ދައުލަތަށް ލިބޭނެ ކަމަށް ލަފާކުރާ އާމްދަނީގެ ހިސާބު ހިމެނޭ ބަޖެޓެއް އެކުލަވާލުމަށްފަހު މަޖިލީހަށް ހުށަހަޅަންވާނެ ކަމަށެވެ. މާލިއްޔަތު ގާނޫނު ބުނެފައިވަނީ ފެށޭ އަހަރުގެ ދައުލަތުގެ ބަޖެޓު، ހިނގަމުންދާ އަހަރުގެ އޮކްޓޫބަރު މަސް ނިމުމުގެ ކުރިން މަޖިލީހަށް ފޮނުވަން ޖެހޭނެ ކަމަށެވެ. ރައްޔިތުންގެ މަޖިލީހުން މިހިނގާ އަހަރުގެ ދައުލަތުގެ ބަޖެޓުގެ ގޮތުގައި ފާސްކުރީ 26.8 ބިލިއަން ރުފިޔާގެ ބަޖެޓެެކެވެ.\nނަމަވެސް މިދިޔަ އޮކްޓޫބަރު މަހުގެ 24 ވަނަ ދުވަހު ރައްޔިތުންގެ މަޖިލީހަށް ހުށަހަޅާ މިހާރު ފާސްކޮށްފައިވާ 493 މިލިއަން ރުފިޔާގެ ސަޕްލިމެންޓްރީ ބަޖެޓާ އެކު ދައުލަތުގެ މިއަހަރުގެ ބަޖެޓުގެ ޖުމްލަ އަދަދު މިހާރުވަނީ 27.2 ބިލިއަނަށް އަރާފަ އެވެ.


ސްޓްރާޑާ ޕްރައިވެޓް ލިމިޓެޑުން ކުރިއަށްގެންދިޔަ ބްރިޖްވިއުއިންގ ޕްލެޓްފޯމް ޕްރޮޖެކްޓް މައްސަލައިގައި ދަޢުވާކުރުމަށްޓަކައި ޕީޖީ އޮފީހަށް ހުށަހަޅައިފި - އެންޓި-ކޮރަޕްޝަން ކޮމިޝަން\nކުރީގެ މިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރ އިން ލޮނުޒިޔާރަތްކޮޅު ސަރަޙައްދުގައި ބްރިޖް ވިއުއިންގ ޕްލެޓްފޯމަކާއި، ފުޑް އައުޓްލެޓް އޭރިއާ އަދި ޕާކިން އޭރިއާއެއް ހިންގުމަށް ސްޓްރާޑާ ޕްރައިވެޓް ލިމިޓެޑާއެކު ވެފައިވާ އެއްބަސްވުމުގައިވާ މުއްދަތު ފަސް އަހަރަށް އިތުރުކޮށްދީފައިވާ ކަމަށާއި، ސްޓްރާޑާ ޕްރައިވެޓް ލިމިޓެޑުން ޕާކިންގ އޭރިއާގައި އިމާރާތްކޮށްފައިވާ "ޗާޓައިމް" އެތަނުން ނެގުމަށްޓަކައި މިނިސްޓްރީގެ ފަރާތުން ބަދަލުދޭން ނިންމައި، އެފައިސާ ދޫކުރުމުގެ މަސައްކަތް ކުރަމުންދާ ކަމަށް ބުނާ މައްސަލަ ތަޙްޤީޤުކޮށް ނިންމައި، އެ މައްސަލާގައި ދަޢުވާކޮށްދިނުމަށް އެދި މިއަދު (06 އޮކްޓޫބަރު 2021) ގައި ޕްރޮސިކިއުޓަރ ޖެނެރަލްގެ އޮފީހަށް ފޮނުވައިފިއެވެ.\nމި މައްސަލާގައި، ދަޢުވާކުރުމަށްޓަކައި ފޮނުވާފައިވަނީ، ކުރީގެ މިނިސްޓަރ އޮފް ހައުސިންގ އެންޑް އިންފްރާސްޓްރަކްޗަރ ޑރ.މުޙައްމަދު މުޢިއްޒު އާއި، އެ މިނިސްޓްރީގެ އޭރުގެ ސްޓޭޓް މިނިސްޓަރ އަޙްމަދު ޙަބީބުގެ މައްޗަށެވެ. އެގޮތުން، ޑރ.މުޙައްމަދު މުޢިއްޒުގެ މައްޗަށް ދަޢުވާކުރުމަށް އެދި ފޮނުވާފައިވަނީ، ޤާނޫނު ނަންބަރު 2000/2 (ކޮރަޕްޝަން ހުއްޓުވުމާއި މަނާކުރުމުގެ ޤާނޫނު)ގެ 13ވަނަ މާއްދާގެ (ހ) ގެ ދަށުން، ރައްޔިތުންނަށް ނުވަތަ ދަޢުލަތަށް ފައިދާއެއް ލިބެން އޮތްކަމެއްގެ ފައިދާ ރައްޔިތުންނަށް ނުވަތަ ދައުލަތަށް ނުލިބޭގޮތަށް ނުވަތަ ލިބެން އޮތް ފައިދާއަށް އުނިކަން ލިބޭގޮތަށް ޢަމަލުކުރުމުގެ ދަޢުވާއާއި، ޤާނޫނު ނަންބަރު 9/2014 (ދިވެހިރާއްޖޭގެ ޤާނޫނުލްޢުޤޫބާތު)ގެ 513ވަނަ މާއްދާގެ (ށ)ގެ ދަށުން، ރަސްމީ ހައިސިއްޔަތު ނަހަމަ ގޮތުގައި ބޭނުންކޮށްގެން ނާޖާއިޒު ފައިދާ ހޯދައިދިނުމުގެ ކުށުގެ ދަޢުވާއެވެ. އަދި އަޙްމަދު ޙަބީބުގެ މައްޗަށް ދަޢުވާކުރުމަށް އެދި ފޮނުވާފައިވަނީ ވެސް ޤާނޫނު ނަންބަރު 9/2014 (ދިވެހިރާއްޖޭގެ ޤާނޫނުލްޢުޤޫބާތު)ގެ 513ވަނަ މާއްދާގެ (ށ)ގެ ދަށުން، ރަސްމީ ހައިސިއްޔަތު ނަހަމަ ގޮތުގައި ބޭނުންކޮށްގެން ނާޖާއިޒު ފައިދާ ހޯދައިދިނުމުގެ ކުށުގެ ދަޢުވާއެވެ.\nމި މައްސަލައިގެ ތަޙުޤީޤުން ފާހަގަކުރެވުނު ކަންތައްތަކަށް ބަލާއިރު، ބްރިޖް ވިއުއިން ޕްލެޓްފޯމަކާއި ފުޑް އައުޓްލެޓް އޭރިޔާ އަދި ޕާކިންގ އޭރިޔާއެއް ތަރައްޤީކުރުމަށް މިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރ އާއި ސްޓްރާޑާ ޕްރައިވެޓް ލިމިޓެޑާއެކު 03 އަހަރު ދުވަހުގެ އެއްބަސްވުމެއް 22 ސެޕްޓެންބަރު 2016 ގައި ވެފައިވެއެވެ. އެ އެއްބަސްވުމުގައިވާ "ޕާކިންގ އޭރިއާ" ގައި ފިނިބުއިން ވިއްކާ ތަނެއް އެޅުމުގެ ހުއްދަ އަށް އެދި ސްޓްރާޑާ ޕްރައިވެޓް ލިމިޓެޑް އިން ހުށަހެޅުމުން، އެއްބަސްވުމުގައިވާ "ޕާކިންގ އޭރިއާ" ހުޅަނގަށް ޖައްސާލުމަށްފަހު އެތަނުގައި ފިނިބުއިން ވިއްކާ ތަނެއް އެޅުމުގެ ހުއްދަ އެ މިނިސްޓްރީން ދީފައިވެއެވެ. އަދި އެކަމުގެ ސަބަބުން، އެއްބަސްވުމުގައިވާ ސަރަޙައްދުގެ އިތުރުން، 2464 އަކަފޫޓުގެ ބިމުގެ ސަރަޙައްދެއް ސްޓްރާޑާ ޕްރައިވެޓް ލިމިޓެޑަށް އިތުރަށްލިބި، އިތުރު ފައިދާ އެ ކުންފުންޏަށް ލިބިފައިވެއެވެ. އެހެންނަމަވެސް، އެހުއްދައަކީ އޭރު ޢަމަލުކުރަމުންދިޔަ ދައުލަތުގެ މާލިއްޔަތު ގަވާއިދުގެ ބާބު 15 ގައި ބަޔާންކޮށްފައިވާ ހުޅުވާލެވިފައިވާ ބީލަން އުސޫލާ ޚިލާފުކަމެއްކަމާއި، އަދި މިކަމުގައި އެ މިނިސްޓްރީން ޤާނޫނީ ލަފާ ހޯދާފައިނުވާކަން އެނގެއެވެ.\nސްޓްރާޑާ ޕްރައިވެޓް ލިމިޓެޑުން އެ ބިމަށް ބައެއް ބަދަލުތައްގެނެސް، އެ ބިމުގައި އިތުރު ވިޔަފާރި ކުރުމަށާއި، ބިން ކުއްޔަށްދޫކޮށްފައިވާ 03 އަހަރުގެ މުއްދަތު އިތުރު 05 އަހަރަށް އިތުރުކުރުމަށާއި، މުއްދަތު އިތުރުކޮށްދިނުމުގެ ބަދަލެއްގެ ގޮތުގައި ސަރުކާރަށް ސީ.އެސް.އާރުގެ ގޮތުގައި 2,000,000.00 (ދެމިލިއަން ރުފިޔާ) ދިނުމަށާއި، ޒަމާނީ ފުޓްސަލް ދަނޑެއް ތަރައްޤީކޮށް ސަރުކާރާ ޙަވާލުކޮށްދޭން ހުށަހަޅާފައިވާކަން ތަޙުޤީޤަށް ފާހަގަކުރެވެއެވެ. މި ހުށަހެޅުމާގުޅިގެން، އެ ކުންފުނިން އެދިފައިވާގޮތަށް 13 އޭޕްރީލް 2017 ގައި އެއްބަސްވުމަށް ފުރަތަމަ އިޞްލާޙު ގެނެސްފައިވާއިރު، މި ބަދަލު ގެނެސްފައިވަނީ މިފަދަ އެއްބަސްވުންތަކާ ގުޅިގެން ޢަމަލުކުރާ އާންމު އުސޫލާ އެއްގޮތަށް ޤާނޫނީ ލަފާ ނުހޯދައިކަން އެނގެއެވެ. މި ޕްރޮޖެކްޓަކީ ކުރު މުއްދަތަކަށް ކަނޑައެޅިފައިވާ ޕްރޮޖެކްޓެއްކަން ޕްރޮޖެކްޓް ޙަވާލުކުރާނެ ފަރާތެއް ހޯދުމަށް ކޮށްފައިވާ އިޢުލާނުން އެނގޭއިރު، އިތުރު 05 އަހަރަށް އެއްބަސްވުމުގެ މުއްދަތު އިތުރުކުރުމަކީ އެ މަޤްޞަދާ ޚިލާފަށް ކޮށްފައިވާ ކަމެކެވެ. އަދި ސްޓްރާޑާ ޕްރައިވެޓް ލިމިޓެޑުން ސީ.އެސް.އާރްގެ ގޮތުގައި ސަރުކާރަށް ދައްކަން ކަނޑައެޅި ފައިސާ ދައްކާފައިނުވެއެވެ.\nއެއްބަސްވުމާ އެއްގޮތަށް ސްޓްރާޑާ ޕްރައިވެޓް ލިމިޓެޑުން ދަޢުލަތަށް ދައްކަންޖެހޭ ކުލީގެ ފައިސާ ދައްކާފައި ނުވާކަމާއި، އެގޮތުން، 01 ނޮވެންބަރު 2017 އިން ފެށިގެން 2018ވަނަ އަހަރުގެ ޖުލައިމަހުގެ ނިޔަލަށް ދައުލަތަށް ކުލީގެ ގޮތުގައި ދައްކަންޖެހޭ ޖުމްލަ 1,976,548.00 (އެއްމިލިއަން ނުވަލައްކަ ހަތްދިހަ ހަހާސް ފައްސަތޭކަ ސާޅީސްއަށެއް) ރުފިޔާ ދައްކާފައިނުވާއިރު، އަދި މިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރއަށް އެ އެއްބަސްވުން ބާޠިލްކުރުމުގެ އިޚްތިޔާރު ލިބިދީފައިއޮވެމެ، އެ އިޚްތިޔާރުގެ ބޭނުން ނުކޮށް، ސްޓްރާޑާ ޕްރައިވެޓް ލިމިޓެޑަށް މަންފާވާގޮތަށް އެއްބަސްވުމަށް އެކި ފަހަރު މަތިން ބަދަލުގެނެސް އިޞްލާހުތައް ގެނެސްފައިވާތީ އެކަމުގައި މިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރއިން ސްޓްރާޑާ ޕްރައިވެޓް ލިމިޓެޑުގެ މަޞްލަޙަތު އިސްކޮށްފައިވާކަން އެނގެއެވެ.\nހައުސިންގ މިނިސްޓްރީގެ ބޭނުމަށް ޗާޓައިމް ނެގުމަށް ނިންމާ އެކަން ސްޓްރާޑާ ޕްރައިވެޓް ލިމިޓެޑަށް އެންގުމުން، އެކުންފުނިން އެކަމަށް އިޢުތިރާޒުކޮށްފައި ނުވާކަމާއި، ޗާޓައިމް ނަގާފައިވަނީ އެ ކުންފުނީގެ ރުހުމާއި އެއްބާރުލުމުގައިކަން ލިޔުންތަކުން އެނގެއެވެ. އަދި ޗާޓައިމް ނެގުމުގެ ބަދަލެއްގެ ގޮތުގައި ސްޓްރާޑާ ޕްރައިވެޓް ލިމިޓެޑުން ހުށަހެޅި ކަންކަން ހިމަނައި އެއްބަސްވުމަށް 02 ވަނަ އިޞްލާޙު ގެނައުމުން ޗާޓައިމްގެ ބަދަލުދިނުމުގެ މުޢާމަލާތަކީ ނިމިފައިވާ މުޢާމަލާތެއްކަން ފާހަގަކުރެވެއެވެ.\nޗާޓައިމް ނެގުމުގެ ބަދަލެއްގެ ގޮތުގައި، ސްޓްރާޑާ ޕްރައިވެޓް ލިމިޓެޑުން އެދިފައިވާގޮތަށް، އެއްބަސްވުމުގެ މުއްދަތު 25 އަހަރަށް އިތުރުކުރުމަށް މިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރއިން ރައީސުލްޖުމްހޫއްރިއްޔާގެ އޮފީހުގެ ލަފައަކަށް އެދި ފޮނުވާފައިވާ އެ މިނިސްޓްރީގެ ސިޓީ އާއި، އަދި އެއްބަސްވުމުގެ މުއްދަތު އިތުރުކުރުމުގެ ބަދަލުގައި ސްޓްރާޑާ ޕްރައިވެޓް ލިމިޓެޑަށް ޢަދުލުވެރި ބަދަލެއް ހޯދުމަށް އަލުން ފޮނުވާފައިވާ އެ މިނިސްޓްރީގެ ސިޓީގައި އޭރުގެ މިނިސްޓަރ އޮފް ހައުސިންގ އެންޑް އިންފްރާސްޓްރަކްޗަރ، ޑރ.މުޙައްމަދު މުޢިއްޒު ސޮއިކޮށް ފޮނުވާފައިވަނީ، އެ ޕްރޮޖެކްޓުގައި ކަން ހިނގާފައިވާގޮތާއި، އެ ކުންފުނިން ދައްކަންޖެހޭ ކުލި އެއްބަސްވުމާ އެއްގޮތަށް ދައްކާފައި ނުވާކަމުގެ މަޢުލޫމާތު އެ މިނިސްޓްރީއަށް ލިބިފައިވަނިކޮށް، އެކަމުގައި އެ މިނިސްޓްރީގެ ލީގަލް ސެކްޝަން އަދި އެޓަރނީ ޖެނެރަލްގެ އޮފީހުގެ ޤާނޫނީ ލަފައެއް ހޯދުމަކާ ނުލައިކަން އެނގެއެވެ.\nޑރ.މުޙައްމަދު މުޢިއްޒު ސޮއިކޮށް ރައީސުލްޖުމްހޫރިއްޔާގެ އޮފީހަށް ފޮނުވާފައިވާ ސިޓީގައި ޗާޓައިމް ވަކިކޮށް އެއްބަސްވުން އިޞްލާހުކޮށްފައިވާނެކަމަށް ބަޔާންކޮށްފައިވީނަމަވެސް، ޗާޓައިމް އަކީ އިނީޝިއަލް އެއްބަސްވުމުގައި ހިމެނޭ ކަމެއް ނޫންކަމާއި، ޗާޓައިމް ނެގުމުގެ ބަދަލެއްގެ ގޮތުގައި 18 އޭޕްރިލް 2018 ގައި އެއްބަސްވުމަށް ގެނެސްފައިވާ ދެވަނަ އިސްލާޙުގެ ޒަރީޢާއިން ސްޓްރާޑާ ޕްރައިވެޓް ލިމިޓެޑުން އެދުނު އިތުރު ކަންކަމަށް ހުއްދަދީ ބަދަލުދީފައިވެއެވެ. އަދި އޭގެފަހުން، ސްޓްރާޑާ ޕްރައިވެޓް ލިމިޓެޑުން 26 ސެޕްޓެންބަރު 2018 ގައި އެދުނު ގޮތަށް އަލުން ބަދަލެއްގެ ގޮތުގައި އެކުންފުންޏަށް 32,165,139.00 (ތިރީސް ދެމިލިއަން އެއްލައްކަ ފަސްދޮޅަސް ފަސްހާސް އެއްސަތޭކަ ތިރީސް ނުވައެއް) ރުފިޔާ ހޯދަން ހަމަ އެދުވަހު މިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރ އިން ރައީސުލްޖުމްހޫރިއްޔާގެ އޮފީހަށް ފޮނުވާފައިވާ ސިޓީގައި ބަޔާންކޮށް، ފައިސާގެ ބަދަލަކީ ސްޓްރާޑާ ޕްރައިވެޓް ލިމިޓެޑަށް ލިބެންޖެހޭ ފައިސާއެއްކަމަށް ދޭހަވާގޮތަށް އަދި ސްޓްރާޑާ ޕްރައިވެޓް ލިމިޓެޑަށް ކުރިން ބަދަލު ލިބިފައިވާ ކަމުގެ ސައްޙަ މަޢުލޫމާތު ހާމަނުކޮށް، ރައީސުލްޖުމްހޫރިއްޔާގެ އޮފީހަށް ސިޓީ ފޮނުވާފައިވާކަން އެނގެއެވެ.\nމާލިއްޔަތު ގަވާއިދާ ޚިލާފަށް އެއްބަސްވުމުގެ މުއްދަތު އިތުރު 05 އަހަރަށް އިތުރުކޮށް އެއްބަސްވުމުގެ ފުރަތަމަ އިޞްލާޙުގައި ސޮއިކޮށްފައިވަނީ މިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރގެ އޭރުގެ ސްޓޭޓް މިނިސްޓަރ އަޙްމަދު ޙަބީބު ކަން އެނގެއެވެ.\nޗާޓައިމްގެ ބަދަލެއްގެ ގޮތުގައި 14,493,427.00 (ސާދަމިލިއަން ހަތަރުސަތޭކަ ނުވަދިހަ ތިންހާސް ހަތަރުސަތޭކަ ހަތާވީސް) ރުފިޔާގެ ބަދަލެއް ހޯދައިދިނުމަށްޓަކައި ރައީސުލްޖުމްހޫރިއްޔާގެ އޮފީހުގެ ލަފައަކަށް އެދި ހައުސިންގ މިނިސްޓްރީން ރައީސުލްޖުމްހޫރިއްޔާގެ އޮފީހަށް ފޮނުވާފައިވީނަމަވެސް، 14 އޮކްޓޫބަރު 2018 ގައި މި ކޮމިޝަނުން މި ބަދަލު ދިނުން ހުއްޓުވައި، އޭގެ ސަބަބުން ދަޢުލަތަށް ވާންއޮތް 14 މިލިއަނަށްވުރެ ގިނަ ރުފިޔާގެ ގެއްލުން ހުއްޓުވާފައިވެއެވެ.\nވުމާއެކު، މި މައްސަލައިގައި އޭރު މިނިސްޓަރ އޮފް ހައުސިންގ އެންޑް އިންފްރާސްޓްރަކްޗަރ ޑރ.މުޙައްމަދު މުޢިއްޒު ރައްޔިތުންނަށް ނުވަތަ ދަޢުލަތަށް ފައިދާއެއް ލިބެން އޮތްކަމެއްގެ ފައިދާ ރައްޔިތުންނަށް ނުވަތަ ދައުލަތަށް ނުލިބޭގޮތަށް ނުވަތަ ލިބެން އޮތް ފައިދާއަށް އުނިކަން ލިބޭގޮތަށް ޢަމަލުކޮށްފައިވާކަމާއި، އޭރު މިނިސްޓަރ އޮފް ހައުސިންގ އެންޑް އިންފްރާސްޓްރަކްޗަރ ޑރ.މުޙައްމަދު މުޢިއްޒު އާއި މިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރގެ އޭރުގެ ސްޓޭޓް މިނިސްޓަރ އަޙްމަދު ޙަބީބު އެފަރާތުގެ ރަސްމީ ހައިސިއްޔަތު ނަހަމަ ގޮތުގައި ބޭނުންކޮށް ވަކި ފަރާތަކަށް ނާޖާއިޒު ފައިދާ ހޯދައިދީފައިވާކަން މި މައްސަލައިގެ ތަޙުޤީޤަށް ލިބިފައިވާ ހެއްކާއި ޤަރީނާތަކުން އެނގެއެވެ.


Vaadha Kuraanee Amihla Gothun, PPM Ge Ticket Eh Beynumeh Noon: Umar - Vaguthu\nކޮވިޑް-19: ދުނިޔޭގެ ހާލަތު ގޯހުން ގޯހަށް! - 26 މިނެޓް ކުރިން\nކުރިއަށް އޮތް ރިޔާސީ ރޭހަށް ނިކުންނަން އެއްވެސް ސިޔާސީ ޕާޓީއެއްގެ ޓިކެޓު ބޭނުން ނުވާ ކަމަށާއި، ވާދަކުރާނީ މިނިވަން ކެންޑިޑޭޓެއްގެ ގޮތުގައި ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެއެވެ.\n2018 ގައި ރައީސް އިބްރާހީމް މުހައްމަދު ސޯލިހް ވެރިކަމާ ހަވާލުވެވަޑައިގަތް ވަގުތުން ފެށިގެން އުމަރު ގެންދަވަނީ 2023 ގެ ރިޔާސީ އިންތިޚާބަށް ތައްޔާރު ވުމުގެ މަސައްކަތް ކުރައްވަމުންނެވެ. މި އިންތިޚާބުގައި ވާދަކުރައްވާނެ ކަމަށް ރަސްމީކޮށް ފުރަތަމަ އިއުލާން ކުރެއްވި އެއް ބޭފުޅަކީ ވެސް އުމަރެވެ.\nކުރިއަށް އޮތް ރިޔާސީ އިންތިހާބަށް ގިނަ ބަޔަކު ޝައުގުވެރިކަން ފާޅުކުރަމުންދާ ދަނޑިވަޅެއްގައި "ވަގުތު" އާއި ވާހަކަދައްކަވަމުން އުމަރު ވަނީ ގިނަ ކަންބޮޑުުވުންތަކެއް ހިއްސާކުރައްވާފައެވެ.\nއޭނާ ވިދާޅުވީ ސިޔާސީ ޕާޓީތައް ހެދުމުގެ މޫސުމެއް އައިސްގެން އުޅެނީ ކޮންމެ ބައެއްގެވެސް އަމިއްލަ އެޖެންޑާތައް ފެތުރުމަށް ކަމަށެވެ. ރައްޔިތުންނަށް ހެޔޮ ނިޔަތުގައި ހިދުމަތް ކޮށްދޭނެ އެއްވެސް ސިޔާސީ ޕާޓީއެއް ނެތް ކަމަށް ވިދާޅުވިއެވެ.\nއުމަރު ވިދާޅުވި ގޮތުގައި ޕީޕީއެމް އާއި ޕީއެންސީގެ ކެންޑިޑޭޓެއް ފެންނަން އޮތް ހަމައެކަނި ގޮތަކީ ރައީސް އަބްދުﷲ ޔާމީން މިނިވަންވުމެވެ. އެކަމަކު އެއީ ވުމަށް ވުރެ ނުވުން ގާތް ކަމެއް ކަމުގައި އޭނާ ވިދާޅުވިއެވެ.\nރައީސް ޔާމީންގެ ވެރިކަމުގައި ޕީޕީއެމް އުފެއްދެވި އެޕާޓީގެ އޭރުގެ ލީޑަރު، ރައީސް މައުމޫން އަބްދުލްގައްޔޫމްއާއި ހިޔާލް ތަފާތުވެ، ޕީޕީއެމްގެ ތެރޭގައި ދެ ފެކްޝަނެއް އުފެދުނެވެ. އެ މައްސަލާގައި ރައީސް މައުމޫންގެ ޕާޓީ ދޫކުރައްވާ ވަޑައިގަތެވެ.\nއުމަރު ވިދާޅުވީ ރައީސް މައުމޫންގެ ބާރު ޕީޕީއެމްގައި ކެނޑިިގެން ދިޔަ ގޮތް އިޔާދަވާން ރައީސް ޔާމީން ނޭދޭނެ ކަމަށެވެ. އަދި އެމަނިކުފާނަށް އިދިކޮޅު ޓިކެޓުގައި ވާދަ ނުކުރެވޭނަމަ ރިޔާސީ ޓިކެޓު އެޕާޓީގެ އެހެން ލީޑަރަކަށް ދޭން އެއްބަސް ނުވާނެ ކަމަށް އުމަރު ދެކެއެވެ.\nއެމްޑީޕީގެ ލީޑަރު، އަދި ރައްޔިތުން މަޖިލީހުގެ ރައީސް މުހައްމަދު އާއި އެ ޕާޓީގެ ޓިކެޓުގައި ރައީސްއަކަށް ހުންނެވި އިބްރާހިމް މުހައްމަދު ސޯލިހާއި ދެބޭފުޅުންވެސް އަންނަ އިންތިހާބުގައި ވާދަ ކުރުމަކީ ގާތް ކަމެއް ކަމަށް އުމަރު ވިދާޅުވިއެވެ.\nއަދި ޑީއާރުޕީގެ ލީޑަރު އަބްދުﷲ ޖާބިރުގެ އިތުރުން އަބްދުﷲ ކަމާލުއްދީންގެ ޕާޓީއިންނާއި، ޖުމްހޫރީ ޕާޓީއިންނާއި، އަދާލަތާއި، ރައްޔިތުން މަޖިލިހުގެ ދަނގެތި ދާއިރާގެ މެންބަރު މުހައްމަދު ނާޒިމް އުފައްދާ ޕާޓީއިން ވާދަކުރާނަމަ ވޯޓުތައް ބެހިގެން ދާނެ ކަމަށް ވިދާޅުވެ، އުމަރު ވަނީ ކަންބޮޑުވުން ފާޅުކުރައްވާފައެވެ.\nއުމަރު ވިދާޅުވީ ގިނަ ބަޔަކު ވާދަކުރާނަމަ އިންތިހާބު ކާމިޔާބުކުރަން އޭނާއަށް އޮތް ފުރުސަތު ހަނިވެގެން ދާނެ ކަމަށެވެ. އެހެންނަމަވެސް ކެމްޕެއިން ހަރަކާތްތައް ވަރަށް ބާރަށް ކުރިއަށް ދާކަމަށާއި، ގިނަ ބަޔެއްގެ ތަރުހީބު އޭނާއަށް ލިބެމުންދާ ކަމަށް ވިދާޅުވިއެވެ.\nކޮންމެ ސިޔާސީ ޕާޓީއަކާއި އެކުވެސް އިއްތިހާދަކަށް ދާން އޭނާ ތައްޔާރަށް ހުރި ކަމަށްވެއެވެ. އެހެންނަމަވެސް އިއްތިހާދަކަށް ދާނަމަ ރިޔާސީ ކެންޑިޑޭޓަކަށް އުމަރު ވުމަކީ ޝަރުތެއް ކަމުގައި ފާހަގަކުރިއެވެ. އެނޫންގޮތަކަށް އިއްތިހާދު ނުވާނެ ކަމަށް ވިދާޅުވިއެވެ.\nމައި ދެ ޕާޓީ ރޫޅުމުގެ ފައިދާ އިންތިޚާބުގައި އަޅުގަނޑަށް ލިބޭނެ: އުމަރު\nޖުލައި 14, 2021 15:42\nޕޕމ ގެ ޓިކެޓް ނުދޭނަން\nޖުލައި 14, 2021 15:50\nއުމަރު މިފަހަރުވެސް ބާތިލަާ ވާދަކުރައްވާ\nޖުލައި 14, 2021 16:28\nކީއްކުރާ ޓިކެޓެއް ! ޝައުގުވެރިކަން ހުރިފަރާތްތަކައް ފުރުސަތުލިބެންޖެހޭ، ވަކި4މީހަކު ފަޅިކުރަން އޮތް ބޯކިބަލެއްތަ؟\nއުމަރަށް ދާއީދު ކުރީމުސް ޔާމީނާ އެއްބައި ނުވިނަމަ\nޖުލައި 14, 2021 17:04\nބަލަ އުމަރާ ޕީޕީެމަކުން އުމަރު ބޭނުމެއް ނުވޭ. ކޮންމެ މީހަކު ޕީޕީއެމޭ މިކިޔަނީ ޕީޕީއެމް ހާދަ ގަދަވީމައޭ\nޖުލައި 14, 2021 17:48\nއަޅުގަނޑުގެ ވޯޓެއް ނުދާނަން\nޖުލައި 14, 2021 18:14\nތަނަވަސް އަޣުލަބިއްޔަތަކުން އެންމެ ފުލުން ކާމިޔާބު ވާނެ\nޖުލައި 14, 2021 18:17\nޖުލައި 14, 2021 18:39\nއުމަރާ ޕީޕީއެމް އިން ކަލެއަށް ޓިކެޓު ދޭގޮތަކަށް ގޮތަކަށް ނޫންއޮތީ! ޓިކެޓު ލިބޭނީ ރ. ޔާމީނަށް! ޕީޕީއެމުން އުމަރުގެ ފަހަތަކުން ނުދުވާނެ!\nޖުލައި 14, 2021 18:58\nނުވެސް ލިބޭނެ ހެހެހެހެ ކަލޭ ތީ އަމިއްލަ އެދުމުން ފޯވެފަ ހު ރި ނުލަ ފާ މީހެއް\nޖުލައި 14, 2021 19:07\nއުމަރު ތިކަން ހަދާން ނައްތާލާ ރާއްޖޭ ގެ އެކަކުވެސް ވޯޓެއްނުދޭނެ\nޖުލައި 15, 2021 04:35\nމަވެސް ރާއްޖެ. އެކަމު މަ ވޯޓް ދީފާނަން ޢުމަރަށް\nޖުލައި 14, 2021 19:21\n2 ވޯޓް ހޯދަން ދޯ މި އުޅެނީ. 2023 ގެ އިންތިހާބަށްފަހު މި ކޮމެންޓް އަލުން ވަގުތު ކުދިން ޕޯސްޓް ކޮއްލަދޭތި.\nސަޅި ކަމެއް ތީ މަގޭވޯޓް ދޭނަން ، މިހާރުވެއްޖެ ތާ މިމަސްސުނިގަޑުން ސަލާމެތްވާން\nޖުލައި 14, 2021 21:01\nއަމިއްލަޔަށް ވާދަކުރުމަކީ ލާދީނިއްޔަތެއް ލިބޭ ފުރުސަތެއް.\nޖުލައި 14, 2021 22:06\nއުމަރުގެ މިފަހުގެ އިންޓަރވިއުތަކާ އެއްޗެހި ބަލާލިން. މީގެ ކުރިން ވެރިކަމަށް އަންނަން ބޭނުންވި އެހެން އެއްވެސް ވެރިއެއް ނުދައްކާ ކަހަލަ އޮއްޓަރުހުރި ވާހަކަތަކެއް ދައްކާ އެބަ. މިއީ ޕާޓީއަށް އަޅުކަންކުރާ ކަލްޓް ވިސްނުންތަކެއްގެ ތެރޭގައި ރާއްޖެ ތާށިވެފައިވާ ދަނޑިވަޅެއްގަ އެކަމުގެ ހިތާމަކުރަމުންދާ އަޅުގަނޑުމެން ކަހަލަ މީހުނަށް އުއްމީދެއް ގެނެސްދިން ކަމެއް. އެންމެންގެ ގައިގާވެސް ކަމުނުދާ ކަންކަން ހުންނާނެ. އެކަންވެސް ދަނެގެން ޤައުމު މިއޮތް އަނދަވަޅުން ސަލާމަތް ކުރުމަށް ބޭނުންވަނީ ހަމަ ތިންވަނަ ވިސްނުމެއް. އަޅުގަނޑާއި އަޅުގަނޑުގެ އާއިލާގެ ތާއިދު މިހާރުވެސް އުމަރަށް އެެބައޮތް އިނގޭތޯ.\nޖުލައި 14, 2021 22:55\nކަލޭ ކައިރި އަންހެނުން ބުނީދޯ ތިހެން ބުނާށޭ. ނުލިބޭނެ ވޯޓެއް\nޖުލައި 15, 2021 00:06\nނަނާ ހުވަފެން ދުށީމޭ ..2023..\nޖުލައި 15, 2021 07:56\nހިޔަޅަށް މޭބިސްކަދުރު މީރުނުވިހެން ދޯ؟


Gaanoony Vaajib Adhaa Kurumugai Aniyaaveri Vejje Nama Zinmaa Vaan Jeheyne - Faaiz - Vaguthu\nޤާނޫނީ ވާޖިބު އަދާކުރުމުގައި އަނިޔާވެރި ވެއްޖެނަމަ ޒިންމާވާން ޖެހޭނެ - ފާއިޒު\nމުޒާހަރާ ރޫޅާލުމުން ލިބޭ ގެއްލުމަށް ޒިންމާ ނުވާނެކަމަށް ފުލުހުން ބުނި ބުނުމަށް ކުރީގެ އުއްތަމަ ފަނޑިޔާރު ފާއިޒު ހުސެއިން ރައްދު ދެއްވައިފިއެވެ.\nފުލުހުންނަށް ރައްދު ދެއްވަމުން ފާއިޒު ކުރި ޓުވީޓްގައި ވިދާޅުވެފައިވަނީ ފުލުހުން އެހެން ބުނި ކަމުގައިވިޔަސް، އެމީހުން އެކަމަށް ޒިންމާ ވާން ޖެހޭނެ ކަމަށާއި، ދިވެހިރާއްޖޭގެ ޖިނާއީ އަދުލުގެ ނިޒާމް ޤާއިމުވެފައި ވަނީ ވެސް އެފަދަ ޒިންމާ ނަގަން ޖެހޭ ފަދަ ގޮތަކަށް ކަމަށެވެ.\n"މި ރާއްޖޭގެ ޖިނާއީ އަދުލުގެ ނިޒާމް ބައްޓަން ކުރެވިފައިވަނީ ދައުލަތުގެ މަޤާމެއްގައި ހުރި މީހަކު، އޭނާގެ ޤާނޫނީ ވާޖިބު އަދާ ކުރުމުގައި ނަމަވެސް، އަނިޔާވެރި ވެވިއްޖެނަމަ، ޒިންމާ ވާން ޖެހޭ ގޮތަށެވެ." ޓުވިޓާ މެވެރިކޮށް ފާއިޒް ބުނެފައިވެއެވެ.\nސިޔާސީ ޕާޓީތަކުން ކުރާ މުޒާހަރާތައް ރޫޅާލުމުގެ ކުރިން، ފުލުހުން ގެންދަނީ އަޑުގަދަކުރާ ބޭނުންކޮށްގެން މުޒާހަރާ ރޫޅާލުމުގައި ލިބޭ ގެއްލުމަކަށް ޒިންމާ ނުވާނެ ކަމަށް ބުނެ އިންޒާރު ދެމުންނެވެ.\nފުލުހުން ބާރު ބޭނުން ކުރަނީ ހާލަތާއި ނުބައްދަލު މިންވަރަށް ކަމަށް ބުނެ އިދިކޮޅު ފަރާތްތަކުން ދަނީ އަޑު އުފުލަމުންނެވެ. ރޭ އިދިކޮޅު ފަރާތްތަކުން ރޭ ބޭއްވި " ހުއްޓުވާ" މުޒާހަރާ ރޫޅާލުމުގެ ތެރޭގައި ގިނަ އަދަދެއްގެ ބަޔަކު ވަނީ ހައްޔަރުކޮށްފައެވެ. އަދި އާންމުންގެ ބައެއް މީހުންނަށްވެސް ވަނީ އަނިޔާވެފައެވެ.\nމާޗް 17, 2018 19:13\nއެނުކުންނަ މީހުން ކުރަކަންތައްތަކުން މީހުންނަށާ މީހުންތަކެއްޗައް ލިބޭގެއްލުމުގެ ޒިންމާ އެމީހުންނަަގާކަށް ނުޖެހޭތަ؟\nއެއވުމައް ގޮވާލާ އިންސްމީހުން ޒިންމާވާން ޖެހޭނެ ، ރޭވެސް މީހެއްގެ ކާރުސައި ރޯކޮށްލާފައިވެ، އޭގެބަދަލު ޤާސިމާ އަނަނި އަމަތް މެންފަދަ ފަރާތްތަކުން ދޭންޖެހޭނެ، އެވާހަކަވެދް ވިދާޅުވިނަމަ\nމާޗް 17, 2018 19:36\nދަލު ބޭރުން ޖެހިގެން މީކާކު؟\nމާޗް 18, 2018 13:22\nއޭއީ ޢިލްމީ ޤާބިލު މީހުންނަކީ،، ވަޒީފާގަ ހުއްޓަސް ނެތަސްވެސް ޤާނޫނީ ޙުކޫމަތު ދެމެހެއްޓުމާއި، އޭގެ އަގު ވަޒަންކޮށް މީހުން ހޭލުންތެރި ކުރުން...\nމާޗް 17, 2018 19:44\nގާނޫނާއި ޚިލާފުވާޙިސާބުން އެއޮތީ ކުއްވެރިވެފަ ފުރަތަމަ ރައިއްޔަތު މީހާ ފަޑިޔާރުވެސް ކޮސަގޮވީމަ ވާނީ ކޮހަކަށް\nމާޗް 17, 2018 20:04\nތިދެން ބލއ ކަހަލަ އިޖުރާއަތެއްތާ... ސުލްހަވެރިކަންނަގާލާ އަމުނަށް ގެއްލުންދިނަސް ފުލުސްމީހާ އިސްޖަހާލުމަށްފަހު ހަނުހުންނަންޖެހޭ ގަާނޫނަކުން ގައުމަށްއޮތީ ކޮންބޭނުމެއް.. ތިއުޅެނީ މިރޭ ހުވާކުރަންއުޅޭ ސަރުކާރުގެ އުއްތަމަޔަށް ވާންވެގެންތަ... ތިފާޑު މީހުންގެ ސަބަބުން މިހުރިހާ ބަލާވެރިކަމެ މިލާއިގަންނަނީ... ތިޔައީ ކޮންތާކުއޕންނަ އިޖުރާތެއްތަ... ފެބް1ގަވެސް ތިކަހަލަ ހުކުމެއްތާމިކުރީ.. ދެން ފާއިޒުގެ އުއްތަމަކަމުގަ ކުރެވިފަހުރި ޝަރީއަތްތަ ރިވިއުކުރަންވީދޯ.. އަލުން ތަހުގީގުކޮއްފަ ކޯޓަށް ފޮނުވާގޮތަށް އެމީހުންދޫކޮއްލާ.. ފައްކަލޭ... ބޭނންވެއޖެނަމަ ބޭނުންމީހަކު ކުއްވެރިނުވާކަމަށްވެސް ކަޑައެޅިދާނެ.. ހަރާމްޖާޒާ ކަންކުރާއުސޫލު މިއޮންނަނީ... ދަރި ތާހިރު ކޮއްލަންދިނީމަ އެތެރެހައްޓަށް ދަންދެން ދޮވެފަ ހިއްކަން ރޯނުގައެޅިއުސޫލުން ހުކުމްކުރާ ފަޑިޔާރުން...\nމާޗް 17, 2018 20:24\nއަނިޔާލިބިގަތުމުން ޒިންމާވާކައްނުޖެހޭނެ. އަނިޔާވަނީއަމިއްލައަށް .ސަލާމަތީބާރުތަކުން ތަކުރާރުކޮށް ނަސޭހަތްތެރިވެ އިންޒާރުދިނުމުންވެސް ފޮޓޯއަށްހުއްޓިގެން ގަދަދައްކާ ގޭމްކުޅެސްޓަންޓްޖައްސަނީ. އެޒިންމާވާންޖެހޭނީއަމިއްލައަށް. ބަޔަކުއިސްވެތިބެކުރުވާކޮންމެކަމެއްގެޒިންމާ އެހެންބައެއްގެބޮލުގަ އެޅުވީމަ އެވީތަ؟\nމާޗް 17, 2018 20:30\nޤާނޫނީ ވާޖިބު އަދާކުރުމުގައި އަނިޔާވެރި ވާންޖެހިއްޖެނަމަ ޒިންމާ ނަގަންޖެހޭނެ. އެހެނަސް ޤާނޫނީ ވާޖިބު އަދާކުރުމުގައި އަނެކާއަށް ގެއްލުންވާނެ ކަމަށާއި އެހެންވެ ސަލާމަތާއި އެކީ ރައްކާތެރި ތަނަކަށް ދިއުމަށް ދުރާލައި އަންގާ އިންޒާރުކޮށް ބާރުގެ ބޭނުންކޮށްގެން މުޒާހަރާ ރޫޅައިލާއިރު މުޒާހަރަ ރޫޅައިލުމުގައި ފުލުހުން ބޭނުންކުރާ ބާރުގެ ސަބަބުން މީހަކަށް ގެއްލުމެއް ވެއްޖެނަމަ އެކަމުގެ ޒިންމާ ފުލުހުން ނަގަންޖެހޭ އެއްވެސް ގޮތެއް އޮތް ކަމަކަށް ނުފެނޭ. ފާއިޒުއަށް މާބޮޑަށް އެނގެނީހެން ހީވަނީ.\nމާޗް 17, 2018 20:32\nކަލޯ މާ އެއްޗެއް އެނގޭ ކަމަށް ހެދިގެން އުޅޭނި ކަމެއް ނެތް .ތީ މާކަ ތަންދޮރު އެނގޭ ގޮލައެއް ނޫން.\nމާޗް 17, 2018 20:41\nމީކާކު. މަގާމުން ވަކިކުރީމަ ޖަޒްބާތުވީދޯ. މުސާރަލިބޭނުން ބާރާބަރަށް މަޑުންހުެވޭތޯބަލާ. ސްޕްރީމްކޯޓުން ނެރުނު 1 ފެބްރުވަރީގެ ބަޔާނާމެދު އެއްޗެކޭ ނުބުނީ ކީއްވެ\nމާޗް 17, 2018 20:42\nފާއިޒޫ ފާއިޒަކީވެސް ރީނދޫއޮޑިއަށް އަރައިގެން އުޅޭ ޖާހިލެއްކަން ތިޔަ ވާހަކައިންވެސް އެނގޭ.\nމާޗް 17, 2018 22:42\nމީނާ ބުނާގޮތުން ޖެހޭނީ ބުރަކަށީގަ ކަފަބުރަކުން ފިރުމަމުން އާދޭސް ކުރަން، އަޅެ ތިހެން ނުހަދާ، ބަސްއަހައިގެން މީހުންނަށް އުނދަގޫ ނުކޮށް ގެޔަށް ވަދޭ. ބޭފުޅާ ކޮން ދުނިޔެއެއްގަ ތިއުޅުއްވަނީ؟\nމާޗް 17, 2018 23:28\nމަނިކުފާނަކީ "އެއްޒަމާނެއްގަ އުޅުއްވިޔޯ އުއްތަމަ ފަނޑިޔާރެއް..." ކަހަލަ މީހެއް. ބޭފުޅާގެ ޒަމާން ގޮއްސި. ދެން މަޑުމަޑުން ހެޔޮ ދުއާ ކޮށްލަ ކޮށްލަ އިންނެވުން ބުއްދިވެރިވާނީ. ކުރުކޮށް ފޮނިކޮށް ބުނަންޏާ "ޔޫ އާ އަ ހޭޒްބީން"


ޢީދުގެ އުފަލުގައި މުޖްތަމަޢުގެ އެންމެން ބައިވެރިކޮށް، އިޖްތިމާޢީ ގުޅުންތަކާއި ޤައުމިއްޔަތުގެ ސިފަތައް ދިރުވައި އާލާކުރުމަކީ މުހިންމު ކަމެއް- ރައީސުލްޖުމްހޫރިއްޔާ - The President's Office\nޢީދުގެ އުފަލުގައި މުޖްތަމަޢުގެ އެންމެން ބައިވެރިކޮށް، އިޖްތިމާޢީ ގުޅުންތަކާއި ޤައުމިއްޔަތުގެ ސިފަތައް ދިރުވައި އާލާކުރުމަކީ މުހިންމު ކަމެއް- ރައީސުލްޖުމްހޫރިއްޔާ\n10 އޮގަސްޓް 2019، ރިފަރެންސް: 2019-596\nޢީދުގެ އުފާ ފާޅުކުރުންތަކުގައި، މުޖްތަމަޢުގެ އެންމެން ބައިވެރިކޮށް، އިޖްތިމާޢީ ގުޅުންތަކާއި ޤައުމިއްޔަތުގެ ސިފަތައް ދިރުވައި އާލާކުރުމަކީ ވަރަށް މުހިންމު ކަމެއްކަމުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވިދާޅުވެއްޖެއެވެ. އެމަނިކުފާނެ މިހެން ވިދާޅުވީ ބަރަކާތްތެރި އަޟްޙާ ޢީދުގެ މުނާސަބަތުގައި ދިވެހި އެންމެހާ ރައްޔިތުންނަށް ފޮނުއްވި ތަހުނިޔާގެ ޚިޠާބުގައެވެ.\nރައީސުލްޖުމްހޫރިއްޔާ ފޮނުއްވި ތަހުނިޔާގެ ޚިޠާބުގައި، އަޟްޙާ ޢީދުގެ އުފާވެރި މުނާސަބަތުގައި ދިވެހިރާއްޖޭގެ ލޮބުވެތި އެންމެހައި ރައްޔިތުންނަށް ވަރަށް އިޚުލާޞްތެރިކަމާއެކު ތަހުނިޔާ ދަންނަވައި ހެޔޮއެދުންތައް އަރިސްކުރައްވާފައި ވެއެވެ. އަދި، މި އުފާވެރި މުނާސަބަތުގައި އަމިއްލަ ޤައުމާއި ޢާއިލާއާ މާ ދުރުގައި، ޙައްޖުގެ މަތިވެރި އަޅުކަން އަދާކުރައްވަމުން ގެންދަވާ، އަޚުންނާއި އުޚުތުންގެ މަތިން ހަނދުމަފުޅު އާކުރައްވައި ޢީދުގެ ތަހުނިޔާ ފޮނުއްވާފައިވެއެވެ. މީގެއިތުރުން މި އަހަރުގެ ޙައްޖުގެ މަތިވެރި އަޅުކަން އަދާކުރައްވާ ހުރިހާ މުސްލިމުންނަށް، މަބްރޫރު ޙައްޖަކަށް ރައީސުލްޖުމްހޫރިއްޔާގެ އެދިވަޑައިގެންފައި ވެއެވެ.\nއިސްލާމް ދީނުގައި ކަނޑައަޅުއްވާފައިވާ ކޮންމެ ޢީދަކީވެސް، އޭގައި ވަރަށް ފުރިހަމަ އިޖްތިމާޢީ މާނަތަކެއް އެކުލެވިގެންވާ މުނާސަބަތެއް ކަމުގައި ރައީސުލްޖުމްހޫރިއްޔާ ސިފަކުރައްވާފައިވެއެވެ. އަދި އުފާވެރިކަން ފާޅުކޮށް، ތަހުނިޔާއާއި ހެޔޮއެދުންތައް ބަދަލުކުރާ ދުވަހެއްގެ ގޮތުގައި، ޢީދު ދުވަސް ފާހަގަކުރުމުގެ އެންމެ ބޮޑު މަޤްޞަދަކީ، މުޅި މުޖްތަމަޢުގައި އުފާވެރިކަން ފަތުރާލުން ކަމުގައިވެސް ރައީސުލްޖުމްހޫރިޔާގެ ޚިޠާބުގައިވެއެވެ.\nމިފަދަ ކޮންމެ ޢީދަކީ ހީނަރުވެފައިވާ ޢާއިލީ ގުޅުންތައް، ބަދަހިކުރުމަށް ލިބޭ ވަރަށް އަގުހުރި ފުރުޞަތެކަމަށާއި، އަޅުގަނޑުމެންގެ ކޮނޑުގައި އެޅިފައިވާ ދީނީ އަދި ޢާއިލީ ވާޖިބެއްކަން ހަނދާނުގައި ބެހެއްޓެވުން ވަރަށް މުހިންމުކަމުގައި ރައީސުލްޖުމްހޫރިއްޔާގެ ޚިޠާބުގައި ވިދާޅުވެފައިވެއެވެ.\nއަދި، އަޟްޙާ ޢީދު އަންނަނީ ޙައްޖުގެ މަތިވެރި އަޅުކަމާ ގުޅިގެން ކަމަށްވާއިރު، މި ޢީދުން އަޅުގަނޑުމެންގެ ހިތްތަކަށް ގެނެސްދެނީ، ކޮންމެ ކަމެއްގައިވެސް، މުޖްތަމަޢުގެ ފަރުދުންގެ މެދުގައި އޮންނަންޖެހޭ ޢަދުލުވެރިކަމާއި ހަމަހަމަކަމުގެ މަތިވެރި އުޞޫލުތައްކަމަށާއި، އެކަން މުޖުތަމަޢުގައި ފެތުރިގެންދާނީ، ތިމާގެ އަމިއްލަ ނަފްސަށް ހެޔޮއެދޭ ފަދައިން، އަނެކުންގެ މަޞްލަޙަތަށް އިސްކަންދީ އަނެކުންގެ ޙައްޤުތަކަށް ޙުރުމަތްތެރިކޮށް ހިތައިގެންކަމުގައި ރައީސުލްޖުމްހޫރިއްޔާ ވިދާޅުވެފައިވެއެވެ.